
ÎNTÂMPINARE 


loan Haţegan mi-a fost coleg de bancă la secția „umană” a 
Liceului din Sânnicolaul Mare şi, încă de atunci, ţin minte, dovedea 
o chemare spre studiul istoriei, cum observasem eu, şeful clasei, 
spre deosebire de profesorul de resort, Szöcs Gyula, care nu cred că 
i-a dat vreodată o notă mai mare decât 7 (şapte). Dascălul era 
renumit atât prin exigenţele sale în munca de partid (a fost secretar 
al organizaţiei... ad vitta), în colecționarea de mărci poştale, în 
râvna de a organiza o expoziție memorială Bela Bartok — ceea ce 
noi, elevii, nu prea percepeam la dimensiunile reale, cât şi prin 
severitatea sa extremă la orele de istorie, 50 de minute, din care 45 
erau rezervate „ascultării” la tablă, pe rând, 3, 4, 5 colegi, cât... 
tovarăşul profesor, mic şi gras, trăgea câte-un pui de somn, 
întreţinut de turuiala, fie de muţenia celui/celei în situaţia, oarecum 
ingrată, de a trăi intens emoția de a raporta nivelul de cunoştinţe 
acumulate. „Treci la loc... Ai nota 5 (cinci)”. „Haţegan... 
continuă. ..”. Şi Jean — aşa-i spuneam, ca şi acum — continua să 
spere, altfel zadarnic, că va fi remarcat de către sobrul şi asprul 
profesor, acordându-i, măcar, excepționala notă de 8 (opt), visul 
oricărui elev silitor. Doar eu, Bulza Teodor, am fost onorat de 
către, iată, regretatul Szöcs Gyula cu 10 (zece), însă numai la 
examenul de bacalaureat, când, probabil, a cedat în faţa 
oportunității ca Liceul să înregistreze cel dintâi caz cu calificativ 
maxim la toate obiectele ultimului mare examen (de până atunci). 
Să nu uit: ultimele cinci minute ale orei de istoriei erau rezervate 
predării noii lecții, paginile... din manual. 

Eu am „mers”, apoi, la Filologia timişoreană, iar Jean, la 
Istoria din Cluj (ulterior şi —Napoca), după care ne-am reîntâlnit, 
evident, nu atât de des ca în cei patru ani de liceu. Pot zice, cu 
ironia admisă amicului, că revederile i-au fost mai benefice lui, 

decât mie, asta pentru că mi se părea că era un om necăjit, cu 
idealuri tocite de decepţii, de o anumită austeritate, izolare şi 
derută. Făcea naveta, ca dascăl de istorie, la Seceani şi nasu-i 
strâmb, inconfundabilă pecete din năzbâtiile copilărie-i, părea că se 
curbase şi mai pronunţat pe faţa sa lungă, cu pomeţii proeminenți 
şi obrajii supti, de tânăr ostenit de boala tristeții ancestrale. 

Pe când se cerceta, în mod organizat, cetatea medievală a 
Jdioarei, un sătean, scoțând argilă pentru construcții, din malul 
apei, a dat de o ulcică plină cu arginți, confirmând că întâmplarea 
poate juca un rol mai important în descoperirile ştiinţifice decât 
programele stabilite în cabinete. Monedele erau din primele secole 
ale erei noastre şi, cum vestea circulă, s-a aflat la judeţ cum că 
locuitorii din Jdioara s-au îmbogățit peste noapte, parte din monezi 
fiind dăruite rudelor, prietenilor, şefilor de la CAP, milițienilor... 
Am fost trimis să scriu despre senzaționala descoperire, călătorind 
la poalele Munţilor Poiana Ruscăi împreună cu directorul Muzeului 
Banatului, Marius Moga, fost student al lui Constantin Daicoviciu 
şi participant la săpăturile de la Sarmisegetuza. 

Seara, la întoarcerea spre Timişoara, profesorul Moga a zis, 
ca pentru sine: „De mâine, vai, am un post liber...”. Eu, ziarist 
tânăr, săritor şi curios: „Ce fel de post ?”. „Mi-a plecat un ghid ...”. 
(Era vară, Jean al meu pierdea vremea prin oraş, în loc să-şi ajute 
bătrânii părinți la muncile din grădina de legume...). Sfios, totuşi: 
„Am un prieten care a făcut Istoria la Cluj...”. Marius Moga mi-a 
rupt fraza cu nerăbdare: „Trimite-l, te rog, mâine, te rog, caută-l 
imediat...”. Aşa am salvat Muzeul Banatului de la un compromis 
istoric, aşa l-am scos din agonia estivală pe fostul meu coleg de 
bancă, iar acel post de circumstanţă i-a devenit, pentru mulți ani, 
loc permanent de muncă. O paranteză: în Cetatea Jdioarei nu s-a 
mai descoperit nimic altceva, decât cele evidente: ruinele ... Şi nici 
toți arginţii n-au ajuns în colecțiile muzeale... 

Promovând (sic!) redactor-şef la „Drapelul Roşu”, nu numai 
din aceste rațiuni, l-am tras de mânecă pe loan Haţegan să scrie la 
ziar. Îi rugasem şi pe Marius Moga şi pe Florin Medeleţ să 
consemneze parte din preocupările şi ştiinţa lor de excepție în 

studierea trecutului țării şi al locului. Ei, ca directori, publicau, 
oricum, în ediţiile speciale, sub titluri — sub rezerva... uitării — 
precum „Muzeul, tribună de educaţie patriotică...”, până la 
Ceauşescu, sau „Muzeul, tribună de educație comunistă...”, până 
la moarte. 

l-am rugat să scrie despre istorie şi nu despre partid şi 
conducătorii săi. Scriam noi, ziariştii, scriau colaboratorii, aşa 
cum (ni/li) se cerea, rezervându-le personalităților spații 
publicistice distincte, fără ingerințe ideologice. Mărturie stă 
colecţia ziarului, ca şi impresiile şi memoria mea, cu, spre 
edificare, argumente trainice: G. I. Tohăneanu, Eugen Todoran, 
Deliu Petroiu, Vasile Tudor Creţu, Petru Ignat, Gabriel 
Manolescu, Cornel Ungureanu, Adrian Dinu Rachieru, Nicolae 
Țirioi, Mircea Șerbănescu, Al. Jebeleanu, Doru Murgu, Sergiu 
Levin, Damian Ureche, Marius Munteanu şi, chiar, mulți, mulţi 
alții. Au publicat la „Drapelul Roşu”: Zoe Dumitrescu-Buşulenga, 
D. R. Popescu, Adrian Păunescu, Tudor Vornicu, Ştefan Popa 
POPA'S, Cornel Nistorescu, Octavian Ştireanu, Paul Agarici ş.a. 

Fără tăgadă, în cei 45 de ani de existență ai ziarului 
„Drapelul Roşu” (între 1944 şi 1956 — „Luptătorul bănăţean”), cel 
mai mult ne-a scris... Nicolae Ceauşescu, pe care, atunci, ca şi 
acum, de altfel, nu-l puteam respinge, mai ales formal. 

ŞI, totuşi, s-a făcut presă de calitate şi la Timişoara. Istoria, 
căci despre istorie este vorba în propoziția propusă de Jean (,,Scrie- 
mi o prefață la Patrimoniu bănățean”), nu poate şterge, ca o viitură a 
Timişului, întregul ... patrimoniu al ziarului „Drapelul Roşu”, pe 
care eu însumi l-am ... decolorat în decembrie 89, propunând 
„Luptătorul bănăţean” în cele vremuri de revoluţie şi incertitudini, cu 
apariție până, nu mai ştiu precis, ianuarie sau februarie 1990. 

Au muncit în redacție oameni cu certă vocaţie jurnalistică şi 
literară, care au dat consistență şi prestanță ziarului local, precum: 
Dumitru Mărgineanu, lon Marin Almăjan, lon Arieşanu, Simion 
Dima, Ion Jurca Rovina, Ildico Achimescu, Mirel Brateş, Marcel 
Tolcea, chiar şi Nicolae Pârvu, care a murit supărat pe mine din 
pricină că nu l-am reangajat într-un anume moment, sancționându-i 

starea de ebrietate în care, la ora opt a unei dimineţi, s-a înfățişat în 
biroul redactorului-şef... 

Când am desfiinţat „Drapelul Roşu”, la 22 decembrie, ziarul 
avea un tiraj mediu per apariție de 65.000 de exemplare (primul pe 
țară între cotidianele locale; pe locul secund, „Drum Nou” din 
Braşov, sub 50.000), cu 35.000 de abonamente, iar profitul era de 7 
milioane lei... tari, scăzând eforturile financiare pentru susținerea 
celorlalte cotidiane social-politice timişorene: „Neue Banater 
Zeitung” (azi, un supliment al centralului „Algemeine Zeitung”), 
„Szabad Szo? (acum, săptămânal), precum şi a gazetei 
hebdomadare, în sârbo-croată, „Banatske Novine” (supraviețuind 
sub numele „Naga Reci”), despre care, toate, cândva s-ar putea 
scrie un alt serial, Patrimoniu bănățean. 

Ultima pagină de cultură a defunctului „Drapel” a apărut în 
17 decembrie 1989, sub un citat generic: „Aşa poporul meu, în tine 
e puterea!”... În fiecare duminică, la centenarul morţii marelui 
poet, la rubrica „De ce Eminescu?”, propusă de redacție, semnau, 
ca în întreg acel an, profesorii G. I. Tohăneanu şi Eugen Todoran, 
ale căror texte fundamentale constituie acum, din inițiativa discretă 
a lui Gh. Jurma, substanţa singurei cărți pe care au semnat-o 
laolaltă. Cu acelaşi titlu, „De ce Eminescu?”. Ca o precizare, pe 
care mi-a mărturisit-o D. R. Popescu: nici o revistă de cultură din 
România nu a dedicat atâta timp şi spaţiu împlinirii a o sută de ani 
de la dispariţia lui Eminescu... A făcut-o „Drapelul Roşu”, poate şi 
în prelungirea altui fapt istoric bănăţean: cel dintâi monument 
închinat lui Eminescu în România reîntregită (şi al treilea de până 
atunci) a fost ridicat la Sânnicolaul Mare, în 1925, atunci când 
Octavian Goga, prezent la eveniment, a rostit unul dintre cele mai 
tulburătoare discursuri de simţire națională, cu acea antologică 
exprimare: „O graniță se păzeşte sau cu un corp de armată sau cu 
statuia unui poet legat de inimile tuturora. Voi aţi ales pe cea mai 
tare, l-aţi ales pe Poet. Lăsaţi-mă să vă mulțumesc, ca unul care 
am purces mult pe urmele Învăţătorului”... 

Rubrica lui loan Haţegan debutase în vara anului 1988. I-am 
propus texte scurte, cât să rezolve, în aceeaşi ediție, o întrebare 

succintă despre... ceea ce veți citi în cartea de față. Uneori i-am 
sugerat să caute în arhive: când s-a construit Palatul Poştei, când s- 
a regularizat cursul Begăi, cine, când, cum, ce, unde, de ce. Nu în 
fața clasei noastre de liceu şi a profesorului Szöcs (mai apoi, 
mândru şi de Jean şi de subsemnatul, ca şi de alt elev de-al său, 
Gheorghe Funar, de la „reală”, pe care, murind profesorul, n-a 
apucat să-i noteze prestaţia de după '90...), aşadar, prin paginile de 
cultură ale ziarului, l-am scos pe loan Haţegan nu la tablă, ci la 
examenul de deplină capacitate: opera publicistică şi care, in nuce, 
rămâne Patrimoniul bănăţean. E, cred, temelia pe care autorul şi- 
a zidit, discret şi sigur, opera ştiinţifică. 

Nu fără emoție şi nostalgie, în fața evidenţei valorii, 
prelungesc tainica dorință a dascălului nostru de liceu după aproape 
patru decenii şi-i dau nu lui Jean, ci lui loan Haţegan, doctor în 
istorie, nota 70 (zece) la maturitate. Şi îl îmbrățişez cu o statornică 
prețuire şi afecțiune, mulțumindu-i că mi-a răsplătit generozitatea 
cu imboldul onorant de a-i saluta noua carte şi cu gânduri de 
întâmpinare şi cu secvenţe din istoria noastră comună. 


Teodor Bulza 

NOTĂ ASUPRA EDIŢIEI 


Lucrarea de față cuprinde articolele apărute în ziarul 
Drapelul Roşu din Timişoara între 18 iunie 1988 şi 17 
decembrie 1989. Ele au apărut în pagina a şaptea a acestui ziar, 
în fiecare sâmbătă, alături de contribuţii ale regretatului Eugen 
Todoran şi a lui G. I. Tohăneanu. O întreagă pagină era 
consacrată exclusiv culturii. 

Apariția acestor modeste articole consacrate istoriei 
Banatului în aceiaşi pagină cu contribuţiile literare şi lingvistice 
ale reputaţilor profesori universitari timişoreni mă onora. 
Succesul acestei pagini a depăşit orice aşteptări. Publicul cititor 
— într-o perioadă istorică critică — afla aici doar idei, fapte, 
oameni, ce nu aveau nici o legătură cu propaganda socialistă. 

Meritul apariţiei şi continuității acestei pagini de cultură 
— cu o peridiocitate de peste 18 luni — îi aparţine domnului 
Theodor Bulza, la acea vreme redactor şef al Drapelului Roşu şi 
fost student la litere al reputaților profesori la Universitatea din 
Timişoara. Cu atât mai mult poate surprinde apariţia unui istoric. 
Aceasta se poate explica atât prin cercetările şi studiile publicate 
de acesta în reviste ştiinţifice, cât mai ales prin publicistica sa 
istorică ce a fost publicată de alte ziare timişorene: „Neuer 
Weg”, „Neue Banater Zeitung”, „Szabad Szo”, „Banatske 
Novine”. În acest fel redactorul şef s-a convins de corectitudinea 
informațiilor şi de capacitatea istoricului de a susține o rubrică 
permanentă. 

Articolele au dorit să prezinte publicului cititor aspecte 
din trecutul Banatului, fără nici o imixtiune din sfera politicului. 
Autorul a avut deplina libertate de a-şi alege subiectele şi modul 
lor de tratate. Nu a avut loc nici o intervenţie a redacției, nici o 
încercare de cenzură asupra conţinutului, nici o sugestie 

privitoare la o epocă sau un subiect anume. 

Ordinea în care au apărut articolele era aleatorie. Autorul 
a încercat să ofere în fiecare sâmbătă 2-3—4 subiecte din 
perioade istorice diferite. Au fost subiecte despre descoperiri 
arheologice deosebite, despre evenimente şi oameni ai evului 
mediu, dar şi despre epoca modernă şi — parțial — 
contemporană. Aşa cum veți putea constata articolele se opresc 
în pragul orânduirii socialiste, despre care nu amintesc deloc (de 
parcă nici nu ar fi existat). Şi aceste fapte se petreceau în anii 
1988 şi 1989. 

Aceste articole sunt prezentate acum integral dar aşezate 
în ordinea cronologică firească. Am ales acest mod de 
prezentare pentru ca cititorul să poată parcurge uşor epocile 
istorice şi să poată aprecia singur gândurile de atunci ale 
autorului. 

Scopul lor a fost, şi este şi acum, acela de a familiariza 
publicul larg cu câteva fapte din trecutul istoric bănăţean. In ce 
măsură s-a reuşit doar onoratul Cititor va fi în măsură să 
aprecieze. 


loan Haţegan 

I. ARHEOLOGIE (ANTICHITATEA) 


PRIMELE SĂPĂTURI ARHEOLOGICE DIN BANAT 


Acestea s-au efectuat în cursul anului 1736 din ordinul 
guvernatorului bănăţean Andreas Hamilton în perimetrul 
fostelor terme romane de la Băile Herculane. Deşi scopul inițial 
a constat doar în repunerea în funcțiune a termelor, datorită 
vestigiilor descoperite aici, săpăturile au fost continuate cu mai 
multă grijă. Din vechile fundații, s-a scos un extrem de bogat 
material arheologic ce a fost trimis la Viena. 

Alte săpături cunoscute s-au efectuat în cursul anului 
1755, iar obiectele descoperite au fost trimise spre Viena. Vasul 
de transport s-a scufundat în apele Dunării lângă Buda şi din 
întreg materialul arheologic nu a rămas decât schița unui 
sarcofag roman. 


PRIMUL „ARHEOLOG” BĂNĂȚEAN 
NICOLAE STOICA DE HAȚEG 


În afara atribuţiilor sale laice şi eclesiastice, cunoscutul 
cronicar al Banatului, Nicolae Stoica de Haţeg, s-a ocupat şi cu 
adunarea prețioaselor mărturii despre trecutul ținutului său natal. 
El a reuşit să salveze de la  pieire monumente, statui, inscripții 
şi monede, ieşite la iveală cu ocazia săpăturilor succesive 
executate pe timpul său pentru amenajarea băilor de la 
Herculane. Tot el este primul bănățean care a încercat să 

organizeze un adăpost adecvat acestor vestigii arheologice 
salvate, punându-și la dispoziţie propria casă pentru conservarea 
lor. Mai mult chiar, vizitatorii băilor lui Hercule beneficiau atât 
de vizitarea lor, cât şi de lămuriri asupra perioadei şi importanței 
acestora. Locuinţa lui Stoica de Haţeg, astfel amenajată, 
reprezintă primul muzeu bănăţean, iar activitatea lui poate fi 
considerată ca pionierat în aria muzeografiei locale şi chiar 
româneşti. Pasionat istoric, cronicarul a făcut el însuşi săpături 
arheologice la Plugova, Petnic şi Sviniţa. 


SILEX PALEOLITIC LA VISAG 


Una dintre cele mai vechi unelte folosite de omul epocii 
paleolitice este considerată, şi azi, cea descoperită a Visag cu 
prilejul unor observaţii arheologice ale văii şi prundişului albiei 
pârâului Bogar. Vârful de silex are o formă ovală alungită şi 
extremitățile sale prezintă urme clare de prelucrare. Maniera în 
care fusese prelucrată această bucată de silex face trimitere la 
tehnica de lucru utilizată în perioada de trecere de la paleoliticul 
mijlociu la cel superior, deci de acum 40.000 ani. În zonele 
colinare şi muntoase ale Banatului, urmele prezenţei umane 
datează încă din paleoliticul inferior (600.000-100.000 ani 
î.Chr.). 


AŞEZĂRILE PALEOLITICE DE LA ROMÂNEŞTI 
(JUDEŢUL TIMIȘ) 


Descoperirile făcute în trei puncte de pe teritoriul 
localităţii, la „Peştera”, „Dumbrăvița? şi pe „Dealul Viei” 
conduc la concluzia că ne aflăm în fața unor aşezări semnifica- 
tive pentru locuirea umană în această perioadă, dovedind şi o 
evoluţie de sine stătătoare a societăţii locale. În punctul 

„Dumbrăviţa” au fost identificate şase straturi consecutive de 
locuire. În cadrul celui de-al cincilea nivel a fost sesizată 
prezenţa unor ateliere de prelucrare a diferitelor roci, în vederea 
confecționării de unelte. La nivelul al şaselea a apărut un anume 
tip de unelte caracteristice paleoliticului superior. 

Analizele complexe asupra diverselor unelte şi a polenului 
au permis specialiştilor să fixeze perioada stabilirii primilor 
locuitori aici, într-o perioadă mai rece, aproape glaciară, cu un 
peisaj dominat de plante ierboase. Nivelul următor s-a 
caracterizat printr-o climă foarte rece şi uscată. Nivelele trei şi 
patru indică o ameliorare a climei, fiind identificate specii de 
copaci precum stejarul, ulmul, arinul, fagul, teiul şi arțarul. 
Ultimele două nivele au beneficiat de o climă mult mai caldă 
decât primele, aşa încât şi intensitatea locuirii umane este mai 
mare. 


AŞEZAREA NEOLITICĂ DE LA HODONI — 
„POCIOROANE” 


Săpăturile întreprinse de un colectiv al Complexului 
muzeal Timiş aici — un mamelon natural aşezat la sud-vest de 
sat, pe drumul către Sînandrei — au dus la descoperirea aşezării 
neolitice, din perioada de început a acestei epoci. Din bogatul 
inventar, menționăm: bucăţi de chirpici cu urme de nuiele de la 
pereţii locuinţelor, vase din lut ars, oase de animale, topoare de 
piatră, râşniţe de piatră, lame de silex şi de obsidian, greutăţi de 
lut pentru plasa de pescuit, greutăţi de lut pentru războiul de 
țesut vertical, mai multe grămezi de greutăți sferice pentru 
praştie. Studiul osteologic al oaselor de animale arată clar faptul 
că acestea provin nu numai de la animale vânate, ei şi de la ani- 
male domestice. Ocupațiile principale ale locuitorilor neolitici 
de aici erau agricultura şi creşterea animalelor. Aşezări similare 
se află pe teritoriul judeţului Timiş şi la Cenad, Dudeştii Vechi 
şi Parţa. 

FIGURINA DE LA RONAȚ 


O interesantă figurină, datând din perioada neolitică, s-a 
descoperit într-o aşezare identificată la Ronaţ, cartier al 
Timişoarei. Pe o bucată de vas, în relief înălțat, este înfăţişată o 
pasăre ce se aseamănă cu un vultur heraldic, cu aripile 
desfăcute. Un aspect mai aparte îl reprezintă capul, cu ochiul 
marcat printr-o incizie profundă şi un bot masiv, deosebit de 
ciocul unei păsări. 

Ciudata figurină de la Ronaţ reprezintă — după presupu- 
nerile specialiştilor — un animal fantastic, acel vultur cu cap de 
leu (leontocefal), zeitate din pantheonul mitologic, mult adorată 
şi de mesopotamieni. 


STATUETA NEOLITICĂ DE LA LIUBCOVA 


În primăvara anului 1988 a fost descoperită într-o locuință 
de suprafață, spălată de apele Dunării, o statuetă care tinde spre 
titlul de glorie. Dintr-un număr oarecare de asemenea statuete, 
găsite împreună, aceasta se detaşează cu pregnanţă. Uimiţi de 
înfăţişarea ei, arheologii încep să-i caute analogiile spre a o 
plasa cât mai corect într-un anume timp istoric, neoliticul. 

Statueta citată se diferențiază prin câteva caracteristici: 
îmbrăcămintea este incizată în pasta albă şi este pictată. În mâna 
dreaptă, aşezată la şold, idolul feminin are un vas de o formă 
deosebită, pe care specialiştii înclină să-l creadă utilizat pentru 
libaţiuni (vărsarea rituală a unui lichid pe ogorul sacru). Un alt 
atribut care-i conferă aproape unicitate în cadrul neoliticului 
românesc este masca presată pe umărul stâng. Lipsind însă capul 
statuetei, nu se poate şti dacă acesta era şi el mascat. 

Existenţa unui ritual al fertilităţii şi fecundității era probat 
— pentru lumea neolitică de acum 4000-5000 de ani — prin 

descoperirea unui număr mare de figurine. Dar prezenţa vasului 
de o formă cu totul specială probează acum pentru prima dată, 
pare-se, două dintre etapele acestui ritual; să nu uităm că suntem 
în perimetrul uneia dintre primele culturi agricole din istoria 
omenirii. 


DESCOPERIRI DIN ENEOLITIC PE TERITORIUL 
BĂNĂȚEAN 


Perioada în care uneltele de piatră „convieţuiesc” cu cele 
de aramă se întinde pe zece sau douăsprezece secole (circa 
3700-2'700/2500 î.Ch.) şi poartă numele de perioada eneolitică. 
Esenţa perioadei constă în marile uniformizări culturale, produse 
pe spaţii geografice întinse, inclusiv în zonele din cununa 
Carpaţilor. 

Se înregistrează acum vizibile modificări în tehnica pro- 
ducerii uneltelor, înmulțindu-se topoarele perforate, unele din 
piatră altele — din ce în ce mai multe — din aramă; unele sunt 
simple, altele eu braţe duble. Securi de aramă cu gaură pentru 
coadă şi topoare cu lama îngustă şi muchia în formă de disc s-au 
descoperit la Cruceni, Satchinez, Satu-Mare de Timiş, Lipova, 
Orşova ş.a. Valvele de piatră pentru confecționarea lor, 
descoperite şi la Deta, Satchinez, confirmă existența unor 
ateliere locale de producţie. Apare acum un tip complex de 
topor, cu două braţe cu buzele tăioase, plasate cruciş una față de 
cealaltă. Asemenea exemplare s-au descoperit la Ciacova, 
Lipova, Satchinez, Sînpetru German, Vinga, Orşova. 

Un loc aparte îl ocupă toporul de cupru descoperit la 
Chişoda, un unicat până acum pe teritoriul bănăţean, avându-și 
analogii şi în Moldova. Este o exemplificare a relaţiilor de 
schimb, marcând angrenarea băştinaşilor în relaţii comerciale cu 
triburi situate uneori la distanţe apreciabile. 

Cele peste treizeci de locuri în care s-an identificat şi 
cercetat urmele unor aşezări eneolitice demonstrează o locuire 
apreciabil de întinsă a zonei. 

AŞEZAREA DIN EPOCA BRONZULUI DE LA 
COMLOŞU MARE 

Săpăturile arheologice întreprinse de specialiştii muzeelor 
timişorean şi clujean au condus la concluzia că această întinsă 
aşezare, de câteva hectare, datează din epoca mijlocie a 
bronzului. Ea se află pe dealul Cornet, la sud de localitate şi face 
parte din categoria de aşezări deschise. La mijloc se află un 
nucleu mai ridicat, înconjurat de un şanţ şi apoi de un alt nivel 
de locuinţe. În prima fază, locuinţele se grupau în jurul nucleului 
folosit şi ca loc de refugiu. În a doua perioadă, locuinţele se 
înmulţesc, se îndepărtează de nucleul iniţial. Ele sunt construite 
în cea mai mare parte din lemn şi nuiele, lipite uneori cu lut. 

Ceramica găsită se împarte în cele două, obişnuite, 
categorii: ceramica de uz comun (vase pentru provizii şi 
prepararea hranei) şi ceramica fină (străchini ornamentate, 
amforete, ceşti cu toartă). Cel mai întâlnit ornament este arcada 
simplă sau haşurată, alături de care există şi inciziile, brâiele 
alveolate,  împunsăturile. S-au mai descoperit depuneri 
osteologice atât ca resturi menajere cât şi ca unelte. Câteva piese 
de bronz completează inventarul aşezării. 


AŞEZAREA DIN EPOCA BRONZULUI DE LA ICTAR- 
BUDINŢ 


În hotarul de nord-est al satului, pe un izlaz, au fost 
semnalate, în 1962, urme arheologice. Ele au fost revăzute în 
1970, eu care prilej s-a constatat o continuitate de locuire umană 
pe acest loc, începând cu epoca neolitică, trecând prin epoca 
bronzului, a fierului, cuprinzând civilizaţia dacică şi apoi cea 
românească. Întrucât aşezarea îşi aşteaptă încă prelucrarea 
ştiinţifică a materialelor, ca şi alte săpături arheologice, vom 
prezenta astăzi doar câteva dintre descoperirile epocii bronzului 

şi anume ceramica. 

Ceramica de la Ictar-Budinţ este de calitate bună, lucrată 
cu mâna, din pastă compactă, bine arsă. Ceramica uzuală are 
culoarea brun-roşcată şi cărămizie, în timp ce cea semifină are o 
culoare cenuşie. Degresantul folosit la această ceramică a fost 
nisipul fin şi pietricelele. Decorul vaselor de uz curent este mai 
sărac, dar este compensat de către cel al ceramicii semifine. 
Aceasta este ornamentată cu incizii, impresiuni şi împunsături 
succesive în canal. Motivele decorative apar pe diversele părți 
ale vaselor, conferindu-le un aspect frumos. Ceramica de la 
Ictar-Budinţ se aseamănă cu cea descoperită în alte locuri din 
zonă, ca de exemplu cu cea de la Balta Sărată — Caransebeş, 
vorbind elocvent despre nivelul civilizației nord-tracice de la 
sfârşitul epocii bronzului. 


TEZAURUL DE LA SACOȘU MARE 


Acest tezaur a fost descoperit în cursul anului 1961 într-o 
vie din preajma satului. Pentru valoarea sa deosebită, a fost 
depus în camera-tezaur a Muzeului de istorie a Republicii 
Socialiste România. Se compune din 25 de podoabe de aur, de 
diferite forme. În cuprinsul său există 7 brățări din bară de aur 
romboidală, 6 spirale de aur, 3 brățări de aur cu capetele în 
spirale duble, 4 fragmente de sârmă de aur, un inel masiv cu 
secțiunea în patru muchii, 2 pandantive în formă de spirală 
dublă, două fragmente de brățări. Greutatea totală a tezaurului 
atinge 1,298 kg. Cercetările efectuate asupra datării acestei 
descoperiri concluzionează că tezaurul de la Sacoşu Mare 
datează din secolul al XIII-lea î.Ch., din perioada de încheiere a 
epocii bronzului şi de trecere spre epoca fierului. Artizanii săi 
făceau parte din marele neam tracic, mai precis din ramura 
nordică a acestuia. 

TUMULUL DE LA BODO (COMUNA BALINŢ) 


Semnalat muzeografilor lugojeni în 1967 şi sondat arheo- 
logic în 1968, tumulul de la Bodo a oferit o interesantă surpriză. 
El este situat pe marginea drumului județean Balint — Bethausen 
— Făget, în lunca Begăi, la 1,5 km de sat pe direcţia nord-vestică. 
Tumulul are o formă circulară cu diametrul de 44 m şi înălțimea 
de 3,50 m. Se poate observa că este o movilă artificială, prin de- 
punerea de pământ din jur. Sondajul arheologic a arătat că o 
parte a pământului a fost adusă de la circa 300 m, unde se afla o 
aşezare din epoca bronzului, identificându-se fragmentele 
ceramice aflate în pământul tumulului. Pe o rază de circa 1 km 
în jurul acestui tumul se află trei aşezări: de epoca bronzului, de 
sfârşit de bronz şi început de fier şi de prima epocă a fierului. 

În centrul tumulului, la 0,30 m, s-a descoperit un schelet 
înhumat, în poziţie chircită aplecat spre stânga, aşezat pe un pat 
de nisip presărat cu ocru. Inventarul mormântului era extrem de 
sărac: două aşchii de cremene şi două fragmente ceramice. După 
poziţia lor, aceste patru obiecte par a fi fost aşezate, la înhumare, 
în palmele mortului. 

Morminte similare — cu ocru, au mai fost descoperite 
doar în câteva aşezări din Moldova, în zonele Dunărea de jos şi 
Oltenia de sud. Acestea sunt databile în epoca bronzului şi au 
aparținut, probabil, unor conducători ai acestor comunități 
tribale. Mormântul cu ocru, găsit la Bodo, este cel mai vestic 
descoperit pe teritoriul României. 


TUMULUL DE LA SUSANI 


În vatra satului, la punctul numit „Grămurada lui Ticu”, 
săpăturile arheologice întreprinse timp de mai mulţi ani de către 
Muzeul din Lugoj au scos la iveală o aşezare omenească datând 
din prima epocă a fierului, precum şi un foarte interesant 
sanctuar din aceeaşi perioadă. Acest sanctuar era constituit dintr- 

o movilă (un tumul), în care au fost depuse ca ofrandă vase de 
lut ars şi cereale. Numărul imens al vaselor este grupat în câteva 
puncte: groapa de ofrandă cuprinde 140 de vase, există o 
concentrare de 250 de vase în preajmă, iar în jurul unei străchini, 
lângă care era depusă o grămăjoară de grâu, se aflau 68 de 
ceşcuţe. 

Complexitatea tipologică a obiectelor, precum şi 
elementele caracteristice ale aşezării au condus la identificarea 
unui aspect cultural distinct, care face parte din cultura materială 
tracică timpurie. Caracteristica acestui complex cultural îl 
constituie ceramica ornată cu caneluri, vizibilă pe un spațiu 
geografic care depăşeşte hotarele Banatului. 


NECROPOLA NORD-TRACICĂ DE LA BEBA VECHE 


Pe traseul drumului comunal ce se construia în anul 1902, 
în rambleurile tăiate, s-au găsit zece morminte cu schelete 
omeneşti, având ca inventar inele de aur, un disc de aur cu un 
început de gravură, coliere de aur, brățări de bronz, pandantive 
din os şi cochilii de scoici. Fiind printre puţinele obiecte de aur 
de pe teritoriul românesc cărora li se cunosc cu precizie locul 
descoperirii şi mediul ambiant din care provin, obiectele din 
această necropolă au putut fi sigur datate în zorii epocii 
bronzului. 

Încă de la început, ele au stârnit numeroase comentarii în 
lumea istoricilor. Însuşi Vasile Pârvan a remarcat ca total 
deosebite foile de aur de formă eliptică decorate cu un chenar 
simplu ori dublu cu linii punctate sau cu triunghiuri şi butoni 
executaţi în aceeaşi tehnică la capetele axei lungi a foilor de aur. 

Aceste obiecte de aur nu sunt incidental ajunse în această 
zonă, ca urmare a relaţiilor de schimb, ci sunt un rezultat direct 
al meşteşugarilor locali, care au ajuns la o tehnică înaltă de 
prelucrare a bronzului şi aurului. Obiecte de aur din această 
perioadă, descoperit numai pe teritoriul judeţului Timiş sunt 

concludente în justificarea acestei opinii: Alioş, Carani, 
Cerneteaz, Dumbrava, Recaş, Remetea Mare, Sacoşu Mare, 
Sculea. 


DESCOPERIRI DACICE LA TIMIŞOARA 


Descoperiri izolate de obiecte (unelte, vase, arme, 
podoabe, monede), ca şi cele ce atestă locuirea dacică în mai 
multe puncte pe vatra actuală a municipiului de pe Bega au fost 
făcute în mai multe etape, de cele mai multe ori întâmplător. 
Săpături arheologice de salvare întreprinse în cartierul Fratelia 
au dus la descoperirea unei aşezări şi a unei necropole dacice, cu 
elemente de unicat sau raritate în cultura civilizaţiei dacice. S-au 
identificat şi cercetat arheologic 22 de locuinţe care aparțin celui 
de-al doilea mileniu î.Ch. Casele aveau câte un cuptor pentru 
încălzit, la unele dintre acestea păstrându-se şi azi ornamente, 
executate cu multă ingeniozitate. S-au descoperit foarte multe 
obiecte din ceramică şi unelte. Pe baza inventarului arheologic 
se poate presupune şi existența unui centru metalurgic în 
apropiere. 

Necropola, situată în apropierea aşezării, a dat la iveală 
mai mult de 200 de morminte, cu un total de mai multe sute de 
vase de lut ars, diferite unelte şi podoabe din coarne de cerb, os, 
silex şi bronz. Acestea sunt primele morminte în care se depun 
mai mult de patru vase; se semnalează aici mormintele duble, iar 
în tipologia vaselor apar cele cu două corpuri. 

Se remarcă indiciile furnizate de descoperirea unor 
cosoare de fier, semn al prezenţei viței de vie şi al cultivării 
acesteia de către populația dacică localnică. lar cele 32 de 
piese de aur din tezaurul de monede ce purtau ca efigie chipul 
lui Octavian Augustus, descoperite în anul 1891, indică 
intensitatea legăturilor economice complexe dintre daci şi 
romani. 

„KOSONI” DE AUR ÎN JUDEŢUL TIMIȘ 


Din perioada Daciei dintre Burebista şi Decebal, mai 
precis a relaţiilor întreținute de regatele dacice cu Imperiul 
Roman, datează şi aceste monede de aur numite „koson”. Sunt 
monede emise de către Octavian August pentru unul dintre regii 
daci, numit Coson. Ambianţa în care sunt emise este aceea a 
întrajutorării între acesta şi Octavian, ultimul implicat în luptele 
pentru titlul imperial. 

Această emisiune monetară este considerată de excepţie de 
către numismaţi, în sensul unei eventuale monetizări a aurului de 
către daci. Pe teritoriul judeţului s-au descoperit până acum două 
asemenea monede, una la Timişoara şi alta la Vizejdia. Deşi Ba- 


natul nu se afla în zona de influență 
directă a lui Coson şi a nucleului său statal, descoperirile 
monetare duc la 


concluzia existenței unor legături de schimb între două zone dacice 
învecinate. 


AŞEZARE RURALĂ DIN EPOCA FIERULUI LA 
REMETEA MARE 


În punctul numit „Gomila lui Pituţ”, din hotarul comunei 
Remetea Mare, cercetările arheologice întreprinse pe parcursul 
mai multor ani de către arheologul Florin Medeleţ, de la Muzeul 
Banatului, au dus la descoperirea şi cercetarea sistematică a 
aşezării de tip rural ce datează din prima epocă a fierului 
(Hallstatt). Este o descoperire cu caracter de unicat pentru 
România şi una dintre foarte puţinele din lume, descoperite până 
acum. 

Această aşezare a avut o foarte lungă durată de existenţă, 
surprinsă arheologic, ea existând încă din epoca bronzului şi 
continuând până în epoca dacică şi chiar până în primii ani ai 
mileniului nostru. Localitatea din epoca fierului, având o 

populaţie nord-tracică, se compunea din locuinţe de suprafaţă cu 
dimensiuni de circa 10 m lungime şi 10 m lăţime. Casele aveau 
fiecare gropi special amenajate pentru păstrarea proviziilor, iar 
unele beneficiau chiar şi de fântâni. Pe cuprinsul aşezării, au fost 
cercetate ateliere pentru turnarea şi prelucrarea obiectelor de 
bronz (unelte, podoabe şi arme), pentru prelucrarea obiectelor şi 
uneltelor din piatră ŞI os, 
ateliere de olărit, precum şi lăcaşe de cult. Bogatul inventar 
arheologic recoltat aici relevă o viaţă economică intensă, o 
structură socială deja diversificată, o viaţă culturală avansată, în 
ansamblu, o localitate cu trăsături definitorii pentru civilizația 
nord-tracică de acum aproximativ trei milenii. 


COIFUL ROMAN DE LA BERZOVIA 


În toamna anului 1968 cercetările arheologice, efectuate la 
castrul roman al Legiunii a IV-a Flavia Felix, au dus la 
descoperirea unui coif roman, într-o încăpere din partea vestică a 
pretoriului, la 90 cm adâncime, sub un strat de dărâmătură. 
Restaurat la Cluj-Napoca, acest coif se află expus la Muzeul 
de Istorie al Republicii Socialiste România. Coiful a fost lucrat 
din tablă de fier ciocănită şi are înălțimea de 11,5 cm, 
diametrul calotei — 20 cm, lăţimea apărătoarei de ceafă — 34 
cm. Piesa se compune din calotă, apărătoare de frunte, două 
apărători de urechi, una de ceafă şi două de față. Calota are un 
mic cozoroc metalic şi, la exterior, este întărită prin două bare 
de fier, dispuse încrucişat, fixate în nituri de cupru. 

Piesa face parte din tipul clasic de coif folosit de legiunile 
romane din zona nordică a imperiului şi a fost pierdut de 
purtătorul său cu prilejul mutării acestei Legiuni a IV-a din 
Berzovia la Singidunum. Este unul dintre cele mai re- 
prezentative coifuri din epoca romană descoperit pe teritoriul 
României. 

CIMITIRUL ROMAN DE LA SÂNNICOLAU MARE 


În anul 1947 s-au efectuat săpături arheologice, precedate 
de o periegheză şi un sondaj, pe terenul fostei fabrici de cărămizi 
a oraşului, azi gospodăria anexă a Consiliului popular. În afara 
unor urme materiale care vorbesc despre o aşezare civilă romană 
(fragmente ceramice, țigle şi cărămizi, olane, râşniță, pietre cu 
urme de mortar), în zona „Selişte”, cu acest prilej, au fost săpate 
şi mormintele unui cimitir roman. Întrucât terenul a fost folosit 
pentru extracția lutului necesar cărămidăriei, doar o parte a 
scheletelor au putut fi săpate pe platoul aflat deasupra văii fără 
apă ce se afla în stânga drumului spre Saravale. Morții erau 
aşezaţi în mormânt în sicrie de lemn, cu capul pe direcţia est şi 
corpul pe direcţia vest. S-au găsit diverse obiecte şi podoabe din 
bronz, fier şi bucăţi de vase şi cărămizi romane. Din relatările 
locuitorilor rezultă că au existat şi sarcofage din cărămidă, 
distruse cu prilejul înmormântărilor din evul mediu şi epoca 
modernă. După inventarul arheologic al zonei, se poate vorbi 
despre o aşezare rurală şi un cimitir adiacent la Sânnicolau Mare 
pentru perioada secolelor Il—III d.Ch. 


ORŞOVA EPOCII ROMANE 


Aşezarea dacică Dierna se transformă într-un înfloritor 
oraş şi cetate romană în perioada veacurilor II-III d.Ch. In- 
formaţii din cele mai diverse vin să prezinte viața şi oamenii 
aşezării. O încercare îndrăzneață, sprijinită pe descoperiri 
arheologice întâmplătoare şi pe cercetări arheologice 
sistematice, urmată de cartarea tuturora şi confruntarea cu 
Orşova veche, aparține arheologului dr. Doina Benea, de la 
Complexul muzeal Timiş. 

Potrivit acesteia, pe teritoriul Orşovei vechi se pot constata 
două mari zone de concentrare a construcţiilor de epocă romană; 
prima se întinde de-a lungul Dunării, iar cea de-a doua era 

cuprinsă între cele două necropole descoperite la oarecare dis- 
tanță de portul fluvial. 

Aşezarea civilă s-a format în strânsă legătură cu portul. 
Între ocupațiile locuitorilor se remarca şi exploatarea bogățiilor 
pădurilor din jur. Cărămidăriile oraşului sunt cunoscute dintr-o 
epocă ulterioară, datorită ştampilelor de pe cărămizi, răspândite 
pe ambele maluri ale Dunării. Exista aici şi o „officina”, care 
producea în serie statuetele din teracotă ale zeiţei Venus şi 
probabil şi ale altor zeități. Este probabilă şi existența unor 
ateliere de olărie, după cum un mic atelier de podoabe a arătat 
cercetătorilor câteva din produsele şi uneltele sale. 

Înflorirea maximă a orașului are loc în veacul al III-lea 
d.Ch., când Dierna primeşte chiar rangul de „municipium”; 
poziţia sa periferică în cadrul Daciei i-a adus avantaje, dar şi 
dezavantaje. Prezenţa unei cetăți romane în apropierea fluviului 
a ridicat importanța militară a Diernei abia odată cu retragerea 
aureliană, iar urmele de continuitate ale vieţii civile se întind 
încă multă vreme. 


TEZAURUL DE MONEDE REPUBLICANE ROMANE 
DE LA JDIOARA 


La 27 iulie 1973, locuitorul Gheorghe Derbac din Jdioara, 
scoțând pământ pentru lipit din locul numit „Rovină”, aşezat la 
vest de sat, a descoperit o oală de lut cu mai multe monede. 
Muzeograful Adrian Bejan, care efectua săpături arheologice la 
cetatea din apropiere, a fost anunţat şi a recuperat imediat 40 de 
monede, iar a doua zi au mai fost recuperate alte 29, deci un 
total de 69 de monede. Vasul care le adăpostea este de tip dacic, 
fiind modelat cu mâna şi ars neuniform. Întrebuinţarea casnică a 
vasului este evidentă, iar dimensiunile sale, de circa 11 cm 
înălțime, 9 cm diametrul gurii şi 9 cm diametrul fundului, îl 
plasează în aceeaşi categorie a ceramicii dacice funcționale 
caracteristice epocii lui Burebista. 

În privinţa monedelor, din argint, ele reprezintă emisiuni 

de denari ai republicii romane, bătute în Roma (54 bucăţi) şi alte 
oraşe din Italia (15 bucăţi), într-o perioadă cuprinsă între anii 
229-103 î.Ch. Cele mai multe monede, 44, adică 2/3 din total, 
au fost bătute în primele două decenii ale secolului I î.Ch. 
Aceasta repartiție a monedelor pe perioade de emisie ne duce la 
concluzia că acumularea lor în tezaur s-a făcut în perioada de 
avânt a relaţiilor de schimb daco-romane. 


CĂRĂMIDA CU TEXT CURSIV DE LA GORNEA 


Cu prilejul săpăturilor arheologice întreprinse la Gornea, 
judeţul Caraş-Severin în anul 1973, s-a descoperit o cărămidă 
scrisă cu text cursiv, în limba latină populară. Este singurul text 
de proporții mai mari, scris în limba latină cu litere cursive, 
apărut până acum pe teritoriul fostei Dacii romane, inscripția 
putând fi datată între anii 294—300 d.Ch. Textul e scris pe 
cărămidă nearsă, pe faţa lustruită cu ajutorul unui silus şi 
cuprinde 11 rânduri cu un număr mediu de 19 litere pe rând. 

Textul inscripţiei reprezintă o cerere. Ea a fost scrisă de 
Flaccus în numele lui Sterius, fiul său, şi adresată unui primicer, 
probabil din aceeaşi zonă dunăreană unde se afla şi fortificația 
romană de la Gormea, în care se aflau acei soldați numiţi 
„limitanei” (soldați/ţărani), dovedind prezenţa romană la nordul 
Dunării în jurul anului 300 d.Ch. 

În afara acestor elemente deosebit de importante pentru 
istoria noastră, inscripția păstrează patetismul unor sentimente 
profund umane, conferind un interes deosebit, întrucât Sterius 
este îndrăgostit de o sclavă, Baria pe care o cere înapoi 
superiorului său, propunând un schimb pentru a-şi redobândi 
fiinţa iubită. lată textul: „Te rog şi te implor primicerule pentru 
că pe biata fată (sclavă) Baria, comoara mea, o prăpădeşti cu 
totul, eu Sterius, în chip oarecare sunt martor (de faţă) a-ţi reda 
pe Bessa...; te rog şi te implor primicerule (redă-mi comoara 
mea) atunci va veni Bessa zburând, Flaccus va cumpăra o altă 

(sclavă) şi-mi vei face inima uşoară, tată Flaccus”. 
ATELIERE SIDERURGICE DIN SECOLUL IV d.Ch. 


Pentru nivelul de viaţă al comunităților daco-romane din 
zona bănăţeană în secolul al IV-lea al erei noastre, sunt 
semnificative câteva date referitoare la existenţa atelierelor 
siderurgice şi la analizele mineralogică, metalografică şi 
petrografică, privind natura minereului de fier folosit pentru 
extragerea fierului. Minereul de fier folosit aici în veacul al 
IV-lea este magnetitul, provenit din zăcămintele de la Ocna de 
Fier, mai precis din cariera Amalia. El are un conținut de fier 
de 71,4 la sută. Cercetarea mineralogică a zgurilor 
siderurgice duce la concluzia că acestea păstrează încă urme de 
fier. Faptul se datorează folosirii unei temperaturi mai scăzute 
decât cea necesară fluidizării zgurii pentru separarea completă a 
fierului. Fierul obţinut în aceste ateliere, pe baza analizelor pie- 
selor finite descoperite, era un fero-carbon, cementit şi puţin 
grafit. 

Cuptoarele de redus minereul foloseau, la construcţia lor, 
roci de culoare roşie — granitice uneori micaşist, ambele 
provenind din zonă. lată aşadar tehnologii de extracție a fierului 
din minereu, folosite de populaţia în simbioză, daco-romană, pe 
valea Bârzavei, în secolul IV al erei noastre, mărturie a nivelului 
el de civilizaţie. 


TIMIŞOARA LA MIJLOCUL PRIMULUI MILENIU d.Ch. 


Din coroborarea unor descoperiri arheologice mai vechi ca 
şi din sondaje arheologice mai noi se constată existența unei 
locuiri umane în spaţiul de azi al oraşului şi în cel imediat 
limitrof în perioada veacurilor I-V d.Ch. Dintre mărturiile mai 
vechi, citate şi azi, menționăm faptul că în anul 1854 o explozie 
produsă la pulberăria dintre cartierele „Cetate” şi „Mehala” a 

scos la iveală cărămizi şi fragmente ceramice romane, precum şi 
monede emise de împărații romani Probus şi Diocleţianus. În 
anul 1864, în apropierea Mehalei, se descoperă 11 monede 
romane, unele fiind emise de Hadrianus, Antonius Pius, Annius 
Verus, Septimius Geta şi Publius Helvius Pertinax. 

În anul 1842 s-a aflat o monedă de bronz de la Constantin 
I, iar în 1874 un tezaur de 11 monede romane imperiale emite de 
Constantin I, Constantin II (?), Constans şi Valentinian (?). 
Toate acestea datează după părăsirea Daciei de către 
administrația romană. 

Perieghezele arheologice realizate de către Florin Medeleţ 
şi I. Bugilan confirmă existenţa unor aşezări şi locuiri umane în 
zona de azi a municipiului Timişoara sau în imediata 
apropiere. lată în esență câteva dintre aceste puncte: cantonul 
C.F.R. de la încrucişarea căii ferate spre Arad cu şoseaua spre 
Jimbolia; în spatele fermei zootehnice din 
Mehala, o zonă la vest de oraş spre Săcălaz, Dumbrăviţa. 
Fragmentele ceramice şi diversele obiecte aflate cu aceste 
prilejuri confirmă existența unor puncte locuite în veacurile de 
la mijlocul primului mileniu d.Ch. Sunt doar câteva date, din 
noianul celor cunoscute deja, care probează o neîntreruptă 
continuitate de locuire umană în zonă şi în veacurile ce urmează, 
veacurile conturării etnogenezei româneşti. 


CONTINUITATE ROMÂNEASCĂ 


Reexaminarea critică într-o optică complexă, a 
descoperirilor arheologice de factură  paleo-creştină, în 
coroborare cu cele descoperite şi în celelalte provincii 
româneşti, contribuie la reliefarea rolului istoric determinant pe 
care l-au avut autohtonii daco-romani care, într-o perioadă 
istorică dificilă, au reuşit să-şi păstreze civilizaţia şi limba şi să 
creeze o nouă sinteză materială şi spirituală. 

Dintre numeroasele localități cu astfel de descoperiri ne 

vom referi doar la câteva. O parte a acestora provin de pe 
teritoriul fostelor oraşe romane: Tibiscum, Dierna, Mehadia etc., 
iar altele din ateliere manufacturiere de tip rural, existente în 
fiecare zonă, ce produceau diverse tipuri de inventar de ritual 
creştin pentru populaţia zonei respective. Pentru Banat, un 
asemenea atelier a fost descoperit la Felnac. Existau apoi 
diverse obiecte ce erau purtate de ierarhia bisericii şi cele de 
folos comun. 

Dintre aceste obiecte, multiple în timp, s-au semnalat 
inelul de aur cu gemă de la Băile Herculane, atelierul de la 
Felnac, opaițul paleocreştin de la Gornea, ştampila de la Jabăr, 
capacul cu cruce de la Tibiscum, opaițul de bronz de la Lipova, 
capacul de vas cu chrismon de la Mehadia, gema cu inscripţie şi 
două plăci de aur cu inscripţii de la Orşova, vasul de bronz 
decorat de la Periam, inelul de aur decorat de la Sânnicolau 
Mare, din cadrul acelei cunoscute comori, ale cărei obiecte au 
servit şi ele la oficierea cultului creştin. 


BIJUTIERUL DE LA FELNAC 


O descoperire arheologică întâmplătoare, făcută în 1899 
de către un ţăran din Felnac pe când îşi ara pământul, se 
constituie într-un unicat arheologic european. Un grup de 44 
stanţe din bronz şi un tipar din lut ars formează inventarul (ajuns 
până la noi) al acestui atelier de bijutier. Stanţele conțin modele 
pentru aplice, flori, diferite limbi de curea, figuri geometrice, 
butoni semisferici şi reprezentări zoomorfe. Pe teritoriul Europei 
nu se cunoaşte un alt lot atât de numeros şi de variat ca 
tipologie. Săpăturile arheologice sistematice întreprinse în 
ultimele decenii au condus la descoperirea aşezării prefeudale de 
la Felnac, databilă în secolele VI-XI, ridicată deasupra unei 
locuiri umane mai vechi. Reevaluarea tuturor acestor materiale 
şi încadrarea lor într-un context istoric clar permit valorificarea 

ştiinţifică a stanțelor de bijutier în contextul acestei aşezări a 
populaţiei de la Felnac, ajunsă la un grad de civilizație materială 
înfloritoare. Cercetările duc la concluzia că aceste stanțe aparțin 
unui atelier de bijutier din secolele VI-VIII î.Ch., în arta sa 
relevându-se aspectele fundamentale ale moştenirii daco- 
romane, cât şi preluarea unor motive artistice proprii întregii 
zone a continentului european. 


AŞEZAREA ROMÂNEASCĂ PREFEUDALĂ DE LA 
JABĂR 


Descoperiri arheologice anterioare au dus la concluzia 
existenței unei aşezări daco-romane din veacurile III-IV d.Ch. 
Alte cercetări au scos la lumină existenţa unei aşezări prefeudale 
româneşti de tip rural, nefortificate, compuse din locuinţe cu o 
încăpere, de plan rectangular (circa 4 x 3,5 m), ce se datează în 
secolele VII-VIII d.Ch. 

La cele mai bine păstrate dintre locuinţe s-a observat, la 
nivelul de călcare, câte un cuptor circular cu diametrul de 60-75 
cm. Fiecare cuptor avea o vatră de piatră peste care s-au aplicat 
succesiv mai multe straturi de lipitură, ceea ce dovedeşte o 
îndelungă folosință. Pereții cuptoarelor erau zidiți din piatră 
nefasonată, lipiţi şi pe dinafară şi pe dinăuntru. 

Locuinţele de suprafață au cam aceleaşi dimensiuni şi sunt 
formate din mai multe rânduri de stâlpi, spațiul dintre aceştia 
fiind unit printr-o împletitură de nuiele formând pereţi lutuiţi. 
Piesele ceramice descoperite au fost lucrate la roata rapidă a 
olarului, tipică pentru atelierele epocii, înscriindu-se în tiparele 
obişnuite daco-romane. 


AŞEZAREA ROMÂNEASCĂ DE LA SACOŞU MARE 
(SECOLELE VII-XIII) 

Pe platoul numit „Burău” situat la nord-vest de Sacoşu 
Mare, pe lângă care curge pârâul Valea Satului, cercetătorii 
Muzeului din Lugoj au identificat, în cursul mai multor săpături 
arheologice, o aşezare rurală românească. Dezvelirea mai multor 
locuințe de suprafață, cu inventarul lor ceramic, precum şi a 
altor obiecte de uz casnic, oferă concluzii interesante: ceramica 
este lucrată atât la roata rapidă cât şi cu mâna. Cea lucrată la 
roată este scundă, cu gâtul scurt, de tipul numit „borcan”. 
Arderea vaselor s-a făcut în cuptoare locale, fapt pentru care 
vasele prezintă variații de culoare. Vasele lucrate cu mâna sunt 
în general, de dimensiuni mai mari, fie de tipul oalelor pentru 
păstrarea proviziilor fie de forma unor tipsii. 

Importanţa aşezării constă în atestarea unei vechi locuiri 
româneşti, încă în perioada de încheiere a procesului 
etnogenezei limbii şi poporului român, fapt vizibil în 
ceramică, în care sunt moştenite atât elemente provincial- 
romane tardive, cât şi o serie de reminiscențe de factură 
dacică. 


NECROPOLA DE LA DETA 


În primul deceniu al secolului XX în perimetrul oraşului 
Deta s-a descoperit, în mod fortuit, un întreg cimitir de 
înhumaţie. Cele câteva săpături de sondaj efectuate înaintea 
primului război mondial considerau cimitirul ca fiind din 
ultimele veacuri ale primului mileniu, fără a insista asupra 
corespondenţelor sale cu alte zone. 

Necropola se compunea din morminte orientate spre est- 
vest, poziţia corpurilor pentru creştini. Din inventarul mormin- 
telor rețin atenția aplicele de bronz. Una dintre acestea are 
aspect stelat, razele terminându-se în trei lobi cruciformi în 
interiorul cărora sunt imprimate cerculețe aşezate în formă de 
cruce. O alta are chiar forma unei cruci şi, în sfârşit, o a treia, are 
o formă circulară cu motiv floral. Toate aceste piese sunt speci- 

fice podoabelor depuse în mormintele de rit creştini din perioada 
veacului al IX-lea d.Ch. În plus, dovezile arheologice aduse de 
către istoriografia română în ultimele patru decenii, pe întreg 
teritoriul țării, denotă că este vorba despre necropole aparținând 
satelor româneşti din zonele respective. În acest context se 
încadrează şi necropola de la Deta. 


AŞEZAREA PREFEUDALĂ ROMÂNEASCĂ DE LA 
REMETEA MARE 


Un colectiv de arheologi de la Complexul muzeal Timiş a 
întreprins un şir de campanii în zona aşezării de azi. Din 
ultimele şi foarte interesantele descoperiri, câteva cuvinte despre 
aşezarea românească. Pe baza materialului arheologic descope- 
rit, ea poate fi datată în veacurile IX-X d.Ch. fiind aşezată pe o 
ridicătură de teren, „Movila lui Pituţ”, ce domină împrejurimile. 
Locuinţele, din care o parte au fost săpate, se grupau 
aproximativ în pâlcuri, ordonate regulat, cu căi de acces între 
ele. Locuinţele erau de plan rectangular cu o vatră de foc 
deschisă, de formă circulară, în interior. 

Una dintre acestea nu era o simplă locuinţă, ci un atelier 
de meşteşugar. Vatra era neobişnuit de întinsă (circa 1,5 m). 
Deasupra sa a fost găsită o vatră fragmentară din lut ars, 
portabilă. S-au recuperat diverse vase de lut şi un tipar pentru 
turnat lingouri de metal. 

Lângă o locuință de suprafață au fost depistate resturile 
unul cuptor de olar, tipul numit de specialişti „cu grătar” 
(datorită orificiilor de pe platoul de depunere a vaselor pentru 
ardere). Cuptorul era construit într-o groapă de ardere de 1,6 m 
diametru, prelungită printr-un focar de 2,5-3 m. Peste groapă 
se punea un „grătar” (platou cu orificii), în jurul căruia se clădea 
din lut o calotă sub care se aşezau vasele. Calota avea un capac 
mobil, iar orificiile platoului puteau fi obturate, în funcție de 
condiţiile arderii vaselor. 

Din restul inventarului arheologic descoperit, putem 
menţiona diverse vase de folosință curentă, râşniţe de mână din 
rocă vulcanică, gresii pentru ascuţirea uneltelor agricole. Ne 
aflăm în fața unei aşezări româneşti, dintr-un perimetru 
arheologic extrem de bogat, care prezintă locuire umană din 
epoca bronzului şi până azi. 


AŞEZAREA ROMÂNEASCĂ DE LA TIMIŞOARA 
FRATELIA 
(secolele VIII-IX d.Ch.) 


Un colectiv al Complexului Muzeal Timiş a cercetat în 
mai multe campanii, începând cu anul 1977, un complex de 
aşezări descoperite fortuit în cartierul timişorean Fratelia. Una 
dintre acestea se întindea relativ la suprafaţa solului actual şi a 
suferit diverse deteriorări datorită lucrărilor agricole sau de 
construcții; ea se compunea din locuinţe semiadâncite, de aspect 
rectangular, cu o singură încăpere în care se afla şi câte o vatră 
de foc liberă, de formă ovală. Interiorul locuinţelor avea în 
general o suprafață de 6 până la 8 mp şi erau pardosite cu 
straturi de lut bătătorit. 

Categoria cea mai numeroasă a materialului recuperat o 
formează ceramica, reprezentând vase lucrate atât cu mâna, cât 
şi cu roata. Dacă pasta nu era din cea mai bună calitate, în 
schimb eleganța formelor şi calitatea arderii vaselor sunt 
elemente definitorii ale acestei ceramici. Cele mai frecvente 
tipuri sunt oalele-borcan, curbate în jurul mijlocului vasului, 
terminate cu un gât scund din care sunt evazate buzele tăiate 
drept. S-au mai recuperat fusaiole de lut ars folosite la țesutul 
fibrelor vegetale şi al lânii, fragmente de râşniţă din tuf vulcanic 
ş.a. Toate acestea confirmă existența unor preocupări agricole 
permanente, în contextul unei economii mixte agro-pastorale. 
Într-un context general, suntem în faţa unei aşezări a populaţiei 
româneşti din zona timişoreană în perioada secolelor VIII-IX 

d.Ch. 


SĂPĂTURI ARHEOLOGICE LA CENAD 


Vechea vatră de civilizaţie şi cultură românească, „urbs 
Morisena”, de la începutul mileniului nostru, Cenadul de azi a 
beneficiat doar temporar, până acum, de prezenţa arheologilor. 
Primele descoperiri au fost făcute în mod accidental şi ele nu au 
intrat în circuitul ştiinţific, sfârşind în necunoscut. Abia la 1864 
sunt amintite schelete în cuprinsul unor sicrie (sarcofage?) de 
piatră şi, respectiv, morminte de înhumaţie cu inventar ceramic. 
Datorită dezinteresului de atunci pentru istoria medievală, 
descoperirile au rămas nepublicate. 

În anul 1868 s-au întreprins ample lucrări de construcție în 
centrul localităţii, întinse pe o suprafață apreciabilă. Cu prilejul 
acestor lucrări s-au descoperit urme de ziduri, atribuite inițial 
castrului roman de aici şi, mai târziu, centrului civic al localității 
de la cumpăna mileniilor — capitala de atunci a voievodatului 
bănăţean condus de către Ahtum. 

O altă perioadă de lucrări edilitare în comună s-a consumat 
în anul 1923. Nici de astă dată variatele vestigii arheologice nu 
au fost prelucrate. La fel se procedează şi cu obiectele 
(fragmente ceramice şi monede bizantine) descoperite peste un 
deceniu. O situaţie ceva mai bună o au obiectele provenite din 
diverse puncte de pe raza Cenadului, datate în secolul al XI-lea, 
văzute de arheologii epocii interbelice şi postbelice şi 
menționate în diverse studii. O menţiune specială merită 
rezultatele — parțiale, deocamdată ale campaniilor de 
săpături arheologice sistematice întreprinse aici în ultimele două 
decenii, prin varietatea vestigiilor şi valoarea interpretării 
ştiinţifice. 


JUPA PREFEUDALĂ 

Sunt îndeobşte cunoscute săpăturile efectuate în cadrul 
castrului şi oraşului (municipium) roman de la Tibiscum — 
Jupa. Elemente noi rezultate din săpăturile arheologice ale 
ultimelor decenii permit însă şi o creionare a elementelor de 
viață umană daco-romană în zona Jupei şi în perioada secolelor 
IV-VI d.Ch. şi chiar mai târziu. 

Centrul de la Tibiscum nu şi-a încetat existența după 
retragerea aureliană, ci şi-a continuat viaţa economică şi socială 
timp de mai multe secole. Aportul economico-meşteşugăresc al 
Tibiscumului în perioada veacurilor IV—VI d.Ch. este deja pus 
în valoare. Prezentăm câteva dintre elementele descoperite. 

Ceea ce s-a surprins arheologic este locuirea umană în 
perimetrul fostului oraş roman, prin adăugiri de ziduri şi 
recompartimentări de locuinţe. Unele locuinţe vechi au fost 
extinse, prin ridicarea de ziduri noi, executate de alți meşteri, 
cu forţe şi mijloace locale, aşezarea intrând într-o fază de 
ruralizare, datorită condițiilor generale ale veacurilor. Datarea 
nivelelor de locuire de aici se poate face prin prezența tipurilor 
de opaițe, specific romane sau romano-bizantine, produse în 
ateliere locale sau sud-dunărene şi folosite de autohtoni la 
Tibiscum. Ceramica, de tradiție romanică, databilă în veacurile 
V-VI, descoperită în aşezarea Tibiscum, certifică această 
continuitate de locuiri. 

II. EVUL MEDIU 


ROMÂNII ÎN IZVOARE MEDIEVALE 


Cunoscutul poem medieval Cântecul Niebelungilor 
cuprinde şi câteva strofe în care sunt atestați românii (,,vlachi”) 
şi un conducător al lor. Evenimentul este generat de nunta lui 
Atila cu Kriembhilda: „Întru întâmpinare Atila trimitea / Pestriţă 
călărime ce multe limbi vorbea. / În ceata cea pestriță ruşi, greci 
destui erau / Poloni, vlachi ca gândul de repede zburau. / Venea 
pe cai sălbatici, cu şapte sute ostaşi / însuşi Ramunc herțegul, 
care stăpânea / În țara vlachilor zburau sirepii lor...” 

Dintre alte multe mărturii privitoare la români, la origi- 
nea şi prezenţa lor în spațiul carpato-danubian, reproducem aici 
doar câteva: Vardan Vardapetul, istoric armean (secolul al IX- 
lea): „Şi apoi dincolo de Dunăre (se află) neamul goților. Şi apoi 
al ruşilor. Şi neamul ulachilor (iar) în vecinătatea lor bulgarii. 

Regele Sven, numit Cărturarul, al Norvegiei (secolul al 
XII-lea) scrie că „Dunărea pentru vlahii cei aprigi e totul, căci 
cu piepturi de fier stau în calea urgiei vrăjmaşe. La gând bun, 
dau hrană bună, adăpost şi binele oricui ar veni, dar armatele 
răpun pe duşmanii prădalnici”. Mariot de Touchy, cronicar 
francez (secolul al XIII-lea): „Dincolo de Dunăre se află 
stăpânirea valahilor, care sunt creştini... şi se poartă cu omenie şi 
credință de eşti paşnic călător. Puţini îndrăznesc a-i tulbura căci 
vlahii, fiind viteji cum nu-s mulți şi-au găsit mulți mormântul la 
ei, vrând să le încalce ţara”. loan Kinnamos, cronicar bizantin, 
secolul al XII-lea: „„...blachi, despre care se spune că sunt coloni 
de demult ai celor din Italia”. 

O DESCRIERE A BANATULUI LA ÎNCEPUTUL 
VEACULUI 
AL XI-LEA 


Păstrată în mai multe variante, Legenda Sancti Gerardi 
este unul dintre izvoarele de primă importanță pentru cu- 
noaşterea unor realități „din țara ducelui Ahtum”, în speță a 
Banatului la începutul mileniului actual. Coroborându-le cu 
informațiile păstrate de Anonimus şi cu cercetările arheologice, 
obținem o imagine veridică a situației economice, politice şi 
militare a zonei şi timpului citat. 

Din acest expozeu istoric, împletit cu fapte de legendă, 
prezentăm doar fragmentele care descriu geografic, economic, 
social, politic şi militar Banatul în timpul când la conducerea 
zonei se afla Ahtum, iar zona era numită „terra”, adică „ţară”. 

„În zilele acelei era un domnitor în cetatea Mureşului 
(azi, Cenad), pe nume Ahtum, puternic foarte, care (...) se fălea 
foarte în tăria şi puterea sa. Iar craiului Ştefan nu i se închina, 
încrezându-se în mulţimea ostaşilor şi nobililor săi, asupra 
cărora avea mare putere. Avea aşişderea mulțime nenumărată de 
cai neîmblânziţi, în afara celor pe care-i aveau herghelegiii săi în 
grajduri ca să-i îngrijească. Ci avea turme fără număr, care toate 
aveau păstori anume, asemenea moşii şi curți. Şi cotropise 
stăpânirea asupra sării ce era trimisă în jos pe Mureş punând în 
schelele acestui râu până la Tisa biruri şi străji şi aşeză toate sub 
brâul său (...). 

Îi era închinată astfel acelui om ţara de la râul Mureş 
până la părțile Ardealului şi până la Vidin şi Severin, care toate 
se aflau sub puterea lui, încât ostaşii lui erau mai numeroşi decât 
ai craiului, pe care-l nesocotea”. 


„SATUL CNEAZULUI” 

Una dintre cele mai interesante călătorii în trecutul 
nostru istoric este cea făcută pe urmele cnezilor români din Evul 
mediu. Din multitudinea problemelor legate de instituția 
cnezială românească, cea referitoare la persistența unor nume de 
localităţi care au în componenţă particulă Cneaz este deosebit de 
interesantă. 

Cronicarul Anonimus aminteşte, cu prilejul luptelor lui 
Ahtum de la începutul veacului al XI-lea, existența unei 
localități Kenesna. Corespondentul actual al numelui este redat 
sub forma Cănicea, localitate în județul Caraş-Severin. Cele 
două localități amintite se constituie într-o primă grupă de 
toponime. Cea de-a doua este reprezentată de forma „Cneaz” 
sau „Cnez” (în transcripțiile documentelor medievale apare 
drept Kenez), formă căreia îi aparţin Satchinezul de azi, un sat 
identic lângă Hodoş-Lugoj, un altul pe Mureş, între Nădlac şi 
Igriş şi un altul între Lugoj şi Lipova. 

Cea de-a treia formă o reprezintă „satul cneazului” şi 
aceasta este cea des întâlnită, fiind urmată de numele cneazului 
respectiv: loan, Gheorghe, Mihail, Dobrotă etc. Evoluţia 
lingvistică firească şi diminuarea treptată a rolului cnezilor, 
precum şi înglobarea satelor cneziale în sistemul exploatării 
feudale fac ca, prin secole, aceste sate să-şi piardă numele inițial 
de „satul cneazului...” şi să fie denumit simplu „satul...”. 
Numărul inițial mare al acestor sate cneziale având menționat 
numele cneazului în denumire scade mereu, aşa încât la 
începuturile epocii moderne urma li se şterge. 

Bănăţenii au pronunţat cuvântul cneaz sub forma sa 
dialectală „chinez” de unde şi denumirea localităţii „Sat chinez” 
singura localitate din țară care mai poartă în nume reminiscenţe 
ale uneia dintre cele mai vechi instituţii feudale. 


POVESTEA SCRISULUI ÎN EVUL MEDIU 


Învăţarea scrisului în şcolile şi atelierele mănăstireşti ale 

epocii medievale presupunea îndeplinirea mai multor condiții. 
Profesorii trebuiau să le cunoască ei înşişi bine şi să le predea 
apoi elevilor. Ucenicia într-ale scrisului dura mulți ani. 
Manuscrisele rămase de atunci sunt adeseori scrise cu cerneală 
de mai multe culori, pe pergament ce trebuia şi el pregătit în 
mod special. Dintre aceste multiple cunoştinţe obligatorii pentru 
copiştii învăţăcei, reținem aici doar uneltele scrisului. În primul 
rând era pana de scris, care trebuia foarte bine aleasă. Era pană 
de gâscă, pe care în prealabil se făcea o prelucrare de curăţire şi 
apoi de ascuţire. Cuţitul era utilizat la curățirea periodică a penei 
şi la răzuirea greşelilor. Pensula se folosea spre a scrie cu aur 
lichid şi uneori pentru cerneala chinovar. Înainte de a fi scris, 
pergamentul era liniat cu linia şi haragul, un lănţişor cu care se 
stabilea distanța dintre rânduri. Pentru scris se întrebuința 
cerneală de mai multe culori: neagră, roşie, albastră, verde. 
Vopselele se foloseau pentru inițiale, titluri şi invocaţii; cea mai 
folosită era culoarea roşie. Nisipul mărunt se folosea spre a usca 
cerneala de pe foaia scrisă. 


LEGĂTURI ÎNTRE FRAȚI 


Un document regal din iunie 1376 consemnează sec 
confiscarea satului Bălaşniţa din districtul Mehadiei de la 
Vladislav Laheci pentru că acesta „a fugit în ținuturile de peste 
munţi şi s-a aliat dușmanului nostru”. În spatele acestui stil 
lacunar se ascund însă fapte de viaţă, oameni şi credinţe. În fapt, 
regele Ludovic I de Anjou confiscă pământul cnezului Vladislav 
Laheci pentru că acesta a trecut în Ţara Românească cu toți 
oamenii săi, nemaivrând să suporte o situaţie politică şi socială 
nefavorabilă. 

Conflictele dintre regatul angevin al Ungariei şi Țara 
Românească în ultima parte a veacului al XIV-lea sunt cunos- 
cute îndeobşte. Politica expansionistă a acestor regi trufaşi este 
stopată de voievozii munteni. Mai mult, aceştia intervin, de 

câteva ori, în problemele bănăţene, acordând sprijin cnezilor şi 
nobili lor români de aici în conflictele lor cu puterea centrală. 
Vladislav Laheci este unul dintre aceşti cnezi intrat în conflict cu 
regalitatea şi care află în Vladislav-Vlaicu, domnul muntean, un 
sprijin de nădejde. Semnificaţia documentului constă în faptul că 
el certifică legăturile strânse existente între diversele părți ale 
pământului românesc încă în acel veac XIV şi sprijinul acordat 
la nevoie, celor aflaţi în suferință. 


CETATEA DE LA JDIOABA 


Pe un pinten de la ieşirea râului Nădrag dintre dealuri, se 
află cetatea Jdioara, cuib de vajnici luptători în Evul Mediu. Şi 
azi se mai înalță ziduri ale vechii fortificaţii, aducându-ne 
aminte despre vremuri trecute. Pornind de la această realitate, 
arheologul Adrian Bejan a început în anul 1973 săpături 
sistematice care au contribuit la conturarea adevărului asupra 
acestei cetăţi. Platoul a fost secționat transversal şi într-o 
suprafață de circa 40 x 20 m s-au ridicat zidurile fortificaţiei, 
apărată din trei părți de pantele abrupte, iar în cea de-a patra 
apărată de un şanţ adânc, ce o despărţea de restul platoului. 
Zidurile, cu o grosime de până la 1,80 m, se ridicau până la 
aproape 10 m înălțime, cele păstrate până azi pe partea nordică 
şi estică au încă 6-7 m înălțime. Zidul este construit din piatră 
brută, legată cu mortar de var şi are încă urme de tencuire pe 
ambele fețe. Fundaţia este coborâtă în adâncime datorită 
pantelor abrupte iar pe latura nordică există doi contraforți 
interiori. 

Istoria scrisă a cetăţii începe în întâiul sfert al secolului al 
XIV-lea, când sunt amintiţi primii castelani de Jdioara. La 
vremea aceea cetatea asigura rolul strategic de închidere a 
drumului spre Lugoj. Mai târziu, a jucat un rol însemnat în lupta 
antiotomană. Jdioara nu a făcut parte din rândul cetăților mari, ci 
din salba de cetăți mijlocii, care, încadrate într-un sistem de 

fortificaţii, încetineau orice încercare de cucerire a zonei. În 
acest context fortificația de la Jdioara şi-a îndeplinit misiunea. 
Ultimele lovituri de tun s-au auzit în preajma cetăţii în ianuarie 
1739, când răsculații împotriva stăpânirii străine, adăpostiți aici, 
au fost nevoiți să suporte aprigul bombardament al trupelor 
imperiale. 

DONJONUL DIN CIACOVA 


Printre monumentele medievale bănăţene ajunse până la 
noi se numără şi acest donjon, ultima rămăşiţă a unei fortificații 
datând din jurul anilor 1300. Conform unei tradiții, adânc 
împământenită în Banat, toate monumentele vechi ar data de pe 
vremea turcilor. lată însă aici un exemplu că ele sunt, în general, 
anterioare cu cel puțin una sau două secole acestei perioade. 

Dimensiunile donjonului includ baza de formă pătrată, 
cu suprafaţa de 10,50 x 9,80 m şi o înălțime totală — inclusiv 
crenelurile — de 23,70 m. Structural, turnul se compune din 
parter, trei etaje şi o platformă crenelată pentru apărare. 
Materialul de construcţie l-a constituit cărămida arsă, prinsă în 
straturi orizontale cu mortar de bună calitate. 

Istoria cunoscută a fortificației începe în prima treime a 
veacului al XIV-lea, când servea drept reşedinţă seniorială uneia 
dintre puternicele familii cu posesiuni întinse în zonă. Lângă 
donjon se afla o întăritură din val de pământ cu palisadă de lemn 
ŞI cu un şanţ interior prin care curgea un braț al Timişului, numit 
azi Timişul mort. Înmulțirea acţiunilor de jaf ale turcilor a 
contribuit la creşterea rolului defensiv al acestei fortificaţii. Până 
la 18 septembrie 1551 — dată la care garnizoana este silită să 
cedeze fortificația —, aceasta a reuşit să ofere adăpost eficient 
populației din zonă. Refăcută în secolul al XVI-lea, ea a servit 
drept sediu unui sangeac-bei şi trupelor sale. La 1701, când se 
punea problema distrugerii tuturor cetăților bănăţene, zidul 
exterior al cetăţii a fost distrus, dar masivitatea şi frumuseţea 
sobră a donjonului i-au impresionat pe cei însărcinați cu 
demolarea şi astfel turnul a rămas neatins. În cursul anilor 
1962-1963, Direcţia Monumentelor Istorice a întreprins lucrări 
de consolidare, fără a modifica cu nimic forma originală a 
monumentului. 


DISTRICTELE BĂNĂȚENE ŞI PRIVILEGIILE LOR 

Prin denumirea latinească „districtus”, istoriografia eu- 
ropeană desemnează acele formaţiuni administrative, dar cu 
importante atribuţii economice şi chiar politice, create în 
interiorul unei țări de populația autohtonă, uneori şi de către 
colonişti cu scopul de a-şi apăra autonomia internă. Străvechi 
pământ românesc, Banatul, se poate mândri cu un număr im- 
presionant de asemenea districte: 38. Atestările documentare ale 
acestora încep în secolul al XIV-lea şi continuă aici până în 
cel de-al XVIII-lea. În decursul istoriei, numărul districtelor a 
variat, în funcție de condiţiile economice, sociale sau politice. 
Aria de răspândire a districtelor româneşti bănăţene cuprinde 
circa două treimi din suprafața regiunii. Dintre toate cele 38 de 
districte, opt au beneficiat de privilegii speciale: Caransebeş, 
Lugoj, Mehadia, Almăj, Bârzava, Caraşova, Ilidia şi Comiat. 
Ca teritoriu, ele cuprindeau sud-estul judeţului Timiş şi în 
întregime judeţul Caraş. La cererea obştii nobililor şi cnezilor 
din aceste districte, în august 1457 este emisă acea — singulară 
pentru spațiul românesc — diplomă de privilegii, care 
consfințeşte larga autonomie a românilor bănăţeni. Potrivit 
prevederilor diplomei, cele opt districte se guvernau prin 
intermediul obştiilor districtuale iar ingerințele puterii centrale 
erau limitate. Pătrunderea nobilimii străine era interzisă, 
judecăţile se făceau în fața obştii după vechiul drept românesc, 
obştea răspundea solidar pentru toți membrii ei. Reînnoită 
de mai multe ori în decursul veacurilor, această diplomă de 
privilegii mărturiseşte efortul global al românilor bănăţeni la 
rezistenţa antiotomană în cursul veacurilor XIV-XVII, fapt ce a 
determinat puterea centrală să recunoască larga autonomie 
internă a acestor districte. Continuator al acestor districte va fi, 
între 1550 şi 1658, acel „Banat de Lugoj-Caransebeş”, cu rol 
strategic esenţial în lupta antiotomană dunăreană. 


JUS VALACHORUM (DREPTUL ROMÂNESC) 

Sub această denumire se întâlnesc în documentele 
medievale o mulțime de judecăți. Ele exprimă o realitate 
indubitabilă a vremii, consemnată ca atare de scribii medievali. 
Existenţa, până târziu, a acestei forme de judecată după dreptul 
românesc, după legea românească, este, şi ea, o dovadă a 
perenităţii poporului român. În plus, faptul că această lege 
românească este cerută să fie aplicată şi în procese juridice în 
care sunt implicaţi şi alții decât românii, denotă o superioritate a 
acestui fel de judecată asupra legislaţiei medievale curente. 

Din lungul şir al acestui fel de judecată vom prezenta aici 
doar un exemplu. La începutul ultimului deceniu al veacului al 
XIV-lea, documentul fiind emis în cursul anilor 1390, banul de 
Severin ordonă nobilului Ştefan de Remetea să-l pună în 
libertate pe un român. Ce se întâmplase, de fapt: stăpânul 
marelui domeniul funciar de pe Bârzava, acest Ştefan de 
Remetea, comitea numeroase abuzuri în dauna locuitorilor 
cnezatelor româneşti din zonă. Răspunsurile acestora nu s-au 
lăsat aşteptate. Considerând că un anume Bogdan, locuitor al 
unui cnezat din jurul cetăţii Cuieşti (la sud de Bârzava spre 
Secăşeni-Călina), a comis fapte ce contravin justiţiei feudale, 
oficialul nobilului din satul lersig l-a arestat. 

Cnezul Bogdan, în al cărui cnezat locuia acest Bogdan, 
intervine inițial la nobilul din Remetea spre a-l elibera. La 
refuzul acestuia se adresează banului de Severin. Acesta, la 
rându-i, îl somează pe nobil să-l elibereze pe sus-zisul Bogdan şi 
să-l încredințeze cneazului său care-l va judeca „juxta legem 
Olahorum” (după legea românească). 

Acestea sunt faptele. Refuzul lui Bogdan, locuitor de pe 
Bârzava, de a fi judecat după justiția nobiliară, coroborat cu 
pretenția justificată a cnezului său de a-l judeca după vechea 
lege românească în vigoare şi respectată de forurile 
administrative bănăţene, confirmă astfel continuitatea acestui 
mod de judecată. 

PROMOTORI Al LATINITĂȚII LIMBII ŞI 
POPORULUI ROMAN 


În cursul anului 1459, Gian Francesco Poggio 
Bracciolini, unul dintre reprezentanții de frunte ai umanismului 
italian, îşi încheia redactarea lucrării sale Disceptationes 
conviviales, în care demonstra, cu exemple lexicale, latinitatea 
limbii şi a poporului român. Este primul laic european care nu se 
mărgineşte la a afirma, ci demonstrează pe bază ştiinţifică acest 
adevăr. Legăturile acestui umanist de anvergură continentală, 
originar din Florenţa, cu românii sunt însă mult mai vechi. La 
început ele au avut loc prin intermediul negustorilor şi artiştilor 
florentini ajunşi până în zonele carpato-dunărene. Un rol aparte 
pentru această perioadă a activităţii sale îl deţine Filippo Scolari 
(1369-1426), florentin ca şi Bracciolini, comite de Timiş între 
anii 1404-1426. Intraţi în legături directe în 1415, apoi în 
relații epistolare, cei doi schimbă cu aceste prilejuri şi impresii 
asupra românilor. Aceste informaţii sunt verificate de către 
învățatul italian cu prilejul întâlnirii sale cu Iancu de Hunedoara, 
în anii 1431-1433, în Italia. Fost scutier al lui Şcolari la 
Timişoara, tânărul Iancu îi oferă informaţii preţioase asupra ce- 
lebrului condotier, a cărui viaţă florentinul voia să o transcrie 
într-o cronică. În același timp, mai vechiul interes al istoricului 
Bracciolini asupra originii românilor primeşte acum o nouă di- 
mensiune, având în faţă pe unul dintre aceştia. Din discuţiile lor 
îndelungate considerăm că şi-a extras Bracciolini exemplele sale 
lexicale care îi argumentează afirmația privitoare la latinitatea 
poporului ce trăia la poalele Carpaţilor şi pe malurile Dunării. 
Şi, astfel, dintr-o cunoaştere reciprocă, s-a născut unul din 
marile adevăruri ale istoriei, redate Europei şi lumii medievale 
prin pana umanistului florentin. 

CNEAZUL PETRU DE BEREGSĂU 


Pentru meritele sale, dovedite în mai multe dintre luptele 
conduse de către Iancu de Hunedoara, cneazul Petru, fiul lui 
Iacob de Beregsău, primeşte la 29 februarie 1441 diplomă de 
înnobilare. Ea este emisă direct de către Iancu de Hunedoara, din 
Turda, şi înşiră câteva dintre meritele beneficiarului. În timpul 
campaniei desfăşurate lângă Marea Neagră, la Varna, cneazul 
Petru a participat la oprirea atacului de flanc al ienicerilor, 
dovedind spirit de sacrificiu şi ajutând astfel la salvarea lui Iancu 
de Hunedoara. Peste doi ani, acelaşi cneaz Petru participă la 
luptele desfăşurate în Austria, remarcându-se din nou prin 
vitejie. Sângele vărsat acum îi aureolează virtuțile militare. 
Pentru aceste fapte de arme, Iancu de Hunedoara emite amintita 
diplomă de înnobilare, diplomă care are în cuprinsul ei şi stema 
nobiliară. Această stemă prezintă un luptător îmbrăcat în cămaşă 
de zale, cu coif, cu spada ridicată deasupra capului şi scutul în 
mâna stângă, în poziție de apărare. O săgeată aşezată în ceafa 
luptătorului aminteşte rănile primite în luptă. Din rândurile 
acestei familii se vor ridica bărbaţi viteji, celebri în analele 
bănăţene pentru faptele lor de arme împotriva otomanilor. 


LEGENDĂ ŞI ADEVĂR ÎN TOPONIMIE 


Rezistența antiotomană a poporului român în cursul 
secolelor al XIV-lea şi XV-lea cunoaşte accente specifice şi în 
Banat. Din gama diversă a faptelor şi oamenilor implicaţi în 
aceste acțiuni, rememorăm aici doar una, intrată în legendă. Ea 
se referă la desfăşurare uneia dintre acele incursiuni de pradă ale 
turcilor otomani („akin”-uri) şi la riposta dată de către românii 
bănăţeni. În cursul anilor 1416-1417, o astfel de incursiune 
ajunge până în preajma râului Mureş, timp în care forţele armate 
ale comitatelor bănăţene se adună sub comanda vicecomitelui de 
Timiş. Porniţi în urmărirea duşmanilor, bănăţenii fi ajung din 

urmă la căderea serii. Conform unei tradiţii, luptele se 
desfăşurau doar ziua. Dorind să încheie rapid ostilitățile şi să-şi 
cruțe oamenii de jertfe numeroase, vicecomitele hotărăşte să de- 
clanşeze un atac de noapte. Profitând de întunericul ocrotitor al 
nopții, bănăţenii se aruncă asupra taberei otomane şi reuşesc să 
obțină un succes deplin, eliberând prizonierii şi recuperând 
prada. 

În amintirea acestei bătălii se ridică pe câmpul de luptă, 
un monument purtând hramul Sf. Mihail. Cu timpul, în jurul 
monumentului se întemeiază o aşezare care-şi ia numele de 
Sînmihai. Confuzia, transmisă până târziu, vorbeşte despre 
această localitate ca fiind Sînnicolau Mare de astăzi. Ea se 
explică prin importanţa destul de mică a localității Sînmihai şi 
dispariția ei, în cursul veacurilor XVI-XVII, din pricina nenu- 
măratelor războaie desfăşurate pe valea inferioară a Mureşului. 
În realitate, acest Sînmihai a existat pe valea Mureşului, mai 
precis, pe malul său stâng şi se afla aşezată într-un cot al râului 
la câţiva kilometri nord de Sînnicolau Mare de azi, fapt 
confirmat şi de cuprinsul documentelor. 


TIMIȘOARA ÎN VEACUL AL XV-LEA 


Reconstituirea unei epoci, în cazul de față a 
caracteristicilor unui oraş şi cetăți medievale, se bazează pe 
informaţii extrem de diverse. În lipsa unor documente care să 
descrie direct diverse aspecte de viaţă, încercarea se bazează pe 
un număr foarte mare de mărturii indirecte care, coroborate, reu- 
şesc să contureze o imagine globală. 

Timişoara se prezenta, la începutul secolului al XV-lea 
ca o cetate puternică, cu ziduri înalte, în perimetrul actualelor 
străzi Mărăşeşti- Ceahlău-Bocşa şi cu un castel — actualul 
Muzeu al Banatului — independent de cetate; legătura o asigura 
„turnul apei” şi podul mobil peste un braţ al Timişului dintre 
castel şi cetate. Zidurile acesteia, ca şi al castelului au avut mult 

de suferit de pe urma cutremurului din 5 iunie 1443. Iancu de 
Hunedoara, în calitatea sa de comite de Timiş, consolidează 
fortificațiile ce vor rezista încă un veac atacurilor otomane. 

Amintită în secolul precedent drept târg, Timişoara îşi 
dobândeşte statutul de oraş („civitas”) în cursul anului 1474. 
Perimetrul oraşului — aşa numită Palanca Mare de mai târziu — 
se afla cuprins în zona dintre Clinicile noi-Bd. Take Ionescu- 
Institutul de medicină şi Poşta Mare; avea circa 400-450 de 
gospodării, iar către sfârşitul veacului avea 4000-5000 locuitori. 
La sud de castel se întindea Palanca Mică, un al cartier, în 
perimetrul Bd. 30 Decembrie-Cinema Capitol. 


LEGĂTURI ÎNTRE FRAȚI 


Din lungul şir al faptelor care dovedesc continuitatea şi 
trăinicia legăturilor între românii Evului Mediu, astăzi, câteva 
cuvinte despre Vlad de Bizerea. Familia Bizerea a fost una 
dintre cele mai cunoscute familii de cnezi români participanţi la 
luptele antiotomane în secolele al XIV-lea şi XV-lea. Pentru 
meritele lor militare, ei au beneficiat de ridicarea la rangul de 
cnezi nobili şi apoi de nobili. Localitatea natală, de la care şi-au 
luat numele, se afla în districtul Caransebeşului. 

Unul dintre aceşti cnezi nobili remarcaţi în luptele cu 
turcii din primul sfert de veac al secolului al X V-lea este şi Vlad 
de Bizerea. Ultima sa ispravă a săvârşit-o în 1428 când, 
asigurând cu contingentul bănăţean retragerea oştirilor creştine 
înfrânte la Golubac, s-a numărat printre foarte puţinii 
supraviețuitori. Pentru eroismul şi jertfa arătate, primeşte 
însemnate donații. El singur deţinea 13 sate, iar împreună cu 
fraţii şi verii săi, mai multe zeci. 

Din pricina conflictului declanşat în Banat între cavalerii 
teutoni şi cnezii români, o parte a cnezilor se ridica la luptă. 
Întrucât mişcarea nu avea sorţi de izbândă, aceştia se refugiază 
în Țara Românească, la voievodul Dan al II-lea. Faptele se 

petrec la începutul anului 1430, când rezistența populară 
cunoaşte amploare. Refugiul lui Vlad spre Muntenia s-a produs 
cu întreaga familie şi cu o parte a locuitorilor din satele 
stăpânite, mulți dintre ei luptători remarcaţi în luptele ultimelor 
decenii. În cursul anului 1433, atât Dan al II-lea cât şi Vlad de 
Bizerea cad într-una din luptele antiotomane. 


STUDENȚI BĂNĂŢENI ÎN EVUL MEDIU 


Dezvoltarea relaţiilor de producție feudale atrage după 
sine şi nevoia unor cadre capabile să cunoască şi, în limita 

Studierea matricolelor unor universităţi central şi vest- 
europene ne oferă posibilitatea să aflăm amănunte despre 
prezenţa unor studenți bănăţeni la cursurile lor. Desigur că 
această prezenţă, vizibilă în mod special până la 1552, nu poate 
fi exhaustivă. Cu toate acestea, în perioada secolelor XIV-XVI, 
circa 170 de studenţi bănăţeni au urmat cursurile acestor şcoli 
superioare, obținând diverse titluri universitare. Marea lor 
majoritate s-a întors în ţinutul de baştină, punându-și 
cunoştinţele în slujba poporului. 

Sunt deosebit de interesante date statistice. Astfel, în 
privinţa locului de naştere, cei mai numeroşi sunt studenții 
originari din Timişoara, 52, urmaţi de cei din Cenad 49, şi cei 
din Lipova, 32. Pe locul patru se situează cei din Caransebeş, în 
număr de 11, restul sunt din alte 16 localităţi, acestea dând între 
1 şi 5 studenţi fiecare. În privinţa numărului de studenți la 
diverse universități, cele mai solicitate au fost: Viena (107), 
urmată de Cracovia (55), universităţile italiene atrăgând doar 5 
studenți iar cele din Praga şi Paris câte unul. 

Gradele universitare obținute de bănăţeni au fost: 
bacalaureat, magistru, licenţiat şi doctor. Periodizarea 
şcolarizării lor este în directă legătură cu mai mulți factori, în 
primul rând ţinând de situaţia generală a regiunii. Până la 1400 

sunt cunoscuţi doar 10 studenți bănăţeni, iar în deceniile 
următoare perioadele de maximă afluenţă sunt anii 1411—1420, 
1451-1460 şi 1491-1500. Pericolul reprezentat de presiunea 
otomană pe linia Dunării a însemnat o piedică serioasă în aceste 
plecări la studii. 


GHEORGHE DOJA LA TMIŞOARA (1514) 


Flăcările războiului țărănesc declanşat în primăvara 
acelui an, au cuprins spaţii largi, iar răzbunarea țăranilor faţă de 
exploatarea nobiliară s-a materializat prin victoriile câştigate pe 
câmpul de luptă. După cucerirea văii Mureşului, Doja se 
îndreaptă spre Timişoara, principalul punct de rezistență. La 
mijlocul lunii iunie 1514, el revede zidurile cetății, unde mai 
fusese de atâtea ori, pe vremea când, tânăr oştean se împotrivea 
otomanilor şi fusese înnobilat. 

Intrând în Palanca Mică şi Palanca Mare, trupele 
ţărăneşti au început asediul cetăţii. Întrucât artileria epocii nu 
putea să contribuie decisiv la conturarea breşelor în ziduri, Doja 
a conceput planul de a devia apele Timişul, printr-un canal spre 
celălalt Timiş, la sud-vest, înspre Utvin. Săparea canalului 
implica însă timp. După devierea râului, urma asaltul final, 
susţinut de artilerie şi de trupele de asalt. 

La 15 iulie, odată cu sosirea trupelor nobiliare 
transilvane, lupta decisivă nu mai poate fi evitată. În miezul 
verii, mii de luptători udă cu sângele lor câmpia timişoreană. 
Lupta este câştigată de către nobilime, care începe răzbunarea 
cruntă împotriva ţăranilor. Închis la primul etaj al castelului 
timişorean, pe latura de vest, Doja aşteaptă trei zile; sentința 
capitală, pronunţată apoi, prevedea o moarte cumplită. În piaţa 
judecăților, de lângă zidurile cetăţii Doja şi 20 dintre condu- 
cătorii țăranilor suferă supliciul pregătit de răzbunarea nobiliară, 
în fața mulțimii adunate. 
locul supliciului — după tradiție — ar fi fost la întretăierea Bd. 

6 Martie cu str. Gh. Doja, azi Piaţa Maria. 


BANATUL ÎN DESCRIEREA LUI OLACHUS 


Un întreg capitol consacră Banatului umanistul român de 
faimă europeană, Nicolae Olachus (Românul), în opera sa din 
anii 1536-1537. Reţinem că însuşi capitolul XVII al operei sale 
se intitulează Despre provincia timişeană şi vecinătăţile ei. Mai 
trebuie menționat şi faptul că învățatul a vizitat regiunea 
descrisă cu câțiva ani înainte de 1524, după cum însuşi 
aminteşte. Iată câteva dintre însemnările sale. 

„Din stânca sau muntele care domină orăşelul 
Caransebeş izvorăşte râul Timiş, care, scăldându-l pe acela cât şi 
castelul şi orăşelul Lugoj, ai cărui locuitori sunt aproape toți 
oşteni călare dedați slujbei ostăşeşti, precum şi Possa (Coştei, 
n.n.), curge spre sud şi ajunge la puternica cetate Timişoara, 
numită după acest râu. Această cetate ţine piept turcilor... Râul 
Timiş, curgând mai întâi pe câmpii foarte întinse, se varsă, parte 
în Dunăre... parte ceva mai spre apus, formând câteva insule 
(...). Regiunea situată între acest Timiş şi râul Mureş se numeşte 
Timişana (...). Între acest râu Timiş şi Dunăre este o câmpie 
care se numeşte Maxons şi în mijlocul său este cetatea Vărădia 
iar către Timişoara se vede cetatea Semlacu Mare. Pe aceasta 
vastă câmpie (...) se spune că se văd adesea turme de cerbi, de 
căprioare şi de pui de căprioară în număr de 3—4 mii şi chiar mai 
mult. Căci vânarea lor nu e fără de primejdie pentru ai noştri din 
cauza turcilor şi nici pentru ei din cauza alor noştri, decât dacă 
ar ieşi atunci trei sute sau mai bine de călăreți...” 

Ultima parte a descrierii se referă la Turnu Severin, la o 
fântână cu ape miraculoase de lângă cetate şi la ruinele podului 
lui Traian. 


ŞCOLI ROMÂNEŞTI ÎN BANATUL SECOLELOR XVI- 

XVII 


Odată cu răspândirea Reformei înspre sud-estul Europei, 
începe şi în Banat procesul de apariţie a unor şcoli în limba 
română. Primele dintre acestea au fost în marile centre 
economice ale zonei. Despre câteva dintre acestea există măr- 
turii păstrate în decursul vremurilor. Astfel, din jurul anilor 
1530, datează şcoala din Lipova, a cărei durată — cu 
intermitențe — se întinde până în primii ani ai veacului următor. 
Apoi şcoala din Timişoara, între anii 1548-1551. Mult mai mare 
influență asupra populaţiei româneşti au avut-o şcolile de la 
Lugoj şi Caransebeş. Ele au fost înființate şi susținute prin 
eforturile nobilimii, negustorilor şi meşteşugarilor români din 
zonă. Unul dintre traducătorii Paliei de la Orăştie a fost Efrem 
Zăcan, dascălul de dăscălie al (Caran)Sebeşului, semn că şcoala 
funcționa şi înainte de anul 1582. 

Despre existenţa lor îndelungată aflăm indirect dintr-o dis- 
poziție privitoare la şcoala din Făgăraş, care s-a organizat în 1657 
după modelul celor din Lugoj şi Caransebeş, aşa cum cere însăşi 
principesa Transilvaniei. Aceste şcoli vor funcționa până la 1658, 
când zona intră sub stăpânire otomană. 

Nevoia de carte, chiar ia nivelul elementar, a impus 
înființarea unor asemenea aşezăminte şi la sate. După însemnări 
existente pe diverse cărți folosite în această perioadă, existau 
şcoli săteşti la Iaz, în 1698, la Orşova, în 1696, iar la 
Caransebeş, în 1695. Desigur, numărul lor a fost mult mai mare. 
Însăşi circulaţia cărţii vechi româneşti în toate ţinuturile locuite 
de români constituie o mărturie elocventă a acestei ştiinţe de 
carte, ca şi fenomenul de cultură românească unitară. 


LEGĂTURI ÎNTRE FRAȚI 


Fenomen specific şi generic pentru spaţiul românesc, 
legăturile continue între românii de pe ambele versante ale 

Carpaţilor cunosc şi în cazul Banatului forme deosebit de 
interesante, unele dintre ele nemaiîntâlnite în alte regiuni. Dintre 
acestea, numeroase şi uneori păstrate şi în cuprinsul 
documentelor medievale, detaliem acum un singur aspect: 
legăturile bănăţenilor cu Ţara Românească în cursul anului 
1552. 

Forţa politică şi militară a celor opt districte româneşti 
privilegiate din Banat este vizibilă încă din veacul al XV-lea, dar 
cunoaşte forme specifice de manifestare în perioada 
următoarelor două secole. Vitejii cavaleri ai zonelor Lugojului şi 
Caransebeşului, numiţi de către istoricul Patriciu Drăgălina cu 
fericitul epitet de „condotierii răsăritului”, au fost întotdeauna 
forța armată capabilă să-şi apere vatra strămoşească, dar şi să 
întreprindă acțiuni ofensive în afara Banatului. La mijlocul 
veacului al XVI-lea, această forță militară de excepție era 
folosită în mod curent de către domnitorii şi pretendenții 
munteni pentru ocuparea sau păstrarea tronului, documentele 
vremii fiind concludente în această privință. 

După cucerirea Timişoarei (iulie 1552), armata otomană 
se îndreaptă spre zonele estice şi sudice ale Banatului cu intenția 
fermă de a cuceri întreaga provincie. În faţa uriaşelor forțe 
armate otomane, cu un moral excelent după ultimele victorii, 
trupele bănăţene nu aveau şanse de rezistență. Şi, cu toate 
acestea, înaintarea otomană se opreşte în primele zile ale lunii 
august 1552. Ce se întâmplase? 

Ținând seama de forța militară a formațiunii politico- 
administrative ce va fi cunoscută sub numele de „Banatul de 
Lugoj-Caransebeş”, ce se constituise deja pe teritoriul 
districtelor româneşti, domnul Ţării Româneşti, Mircea 
Ciobanu, purtător de cuvânt ai Porții Otomane în relaţiile cu 
Transilvania şi Banatul, reuşeşte să medieze o înţelegere între 
marele vizir şi comandanții bănăţeni. Prin aceasta, turcii otomani 
renunță la cucerirea zonei estice bănățene în schimbul unui 
tribut. Timp de 106 ani, această formaţiune îşi va dovedi 
viabilitatea, jucând un rol deosebit de important în istoria 

românească. În ceea ce-l priveşte pe Mircea Ciobanu, el îşi va 
căsători fiul cu fiica unuia dintre „banii de Lugoj-Caransebeş”, 
ca preţuire deosebită arătată acestora. 

FRAȚII CIOCĂNEȘTI 


La 18 februarie 1600, din cetatea Bălgradului, Mihai 
Viteazul aduce la cunoştinţa tuturor celor interesaţi următoarele: 
„Luând apoi aminte şi ţinând seama de credinţa şi slujbele 
credincioase ale nobilului Gheorghe Ciocăneşti, acum castelan al 
cetăţii noastre Jdioara, pe care le-a făcut mai înainte... iar acum ni 
le aduce chiar şi nouă cu credinţă în slujba sa... am hotărât să-i 
trecem în rândul adevăraţilor nobili ai acestei ţări a 
Transilvaniei... pe Gheorghe şi frații săi după mamă Nicolae, loan 
şi Petru Ciocăneşti”. 

Blazonul oferit familiei constă în: „Stând drept, un scut 
triunghiular de culoarea cerului, a cărui parte de jos este 
ocupată de un deluşor cu patru brazde verzi de iarbă, în a cărui 
parte din stânga se află un cerb reprezentat în întregime, făcând 
o săritură mare şi al cărui gât este străpuns pieziş, de o săgeată; 
deasupra scutului este aşezat un coif militar cu viziera lăsată, 
împodobit în mod desăvârşit cu pietre preţioase şi perle, din care 
coif se iveşte, deasupra, din nou o jumătate de cerb, asemănător 
eu cel de dinainte iar din culmea sau vârful coifului cad pe 
amândouă laturile scutului fâşii sau panglici, de o parte roşii şi 
albe, iar de cealaltă parte de culoarea cerului şi aurii şi îl 
împodobesc cum se cuvine”. 

În acelaşi timp, voievodul Mihai permite fraţilor 
Ciocăneşti să poarte acest blazon „peste tot, în lupte, în jocuri cu 
lancea, în turnire, în dueluri, în lupte individuale şi la oricare alte 
îndeletniciri de nobili şi oameni de arme, precum şi pe sigilii, de 
asemenea, pe steaguri, inele, mantii, case, scuturi, corturi, 
morminte şi îndeobşte pe orice fel de lucruri şi bunuri, pentru a 
le purta neştirbit în chip de nobleţe. Iată, aşadar, cum răsplăteşte 
marele voievod credința dovedită de oamenii săi. 

UN SLUJITOR BĂNĂȚEAN AL LUI MIIAI VITEAZU 


Din rândul bănăţenilor ce l-au slujit pe Mihai Viteazu 
timp de mai mulți ani se remarcă şi Gheorghe Borțun, zis Pitar, 
originar din Caransebeş. Faptele sale — e adevărat săvârşite nu 
pe câmpul de luptă, ci în spatele acestuia — au avut o 
importanță deosebită pentru voievod, asigurându-i proviziile, 
oamenii şi armele necesare faptelor sale. Funcţiile deţinute de 
Gheorghe Borţun, de la cea de pitar, de la care-i vine şi porecla, 
până la cea de vornic de Alba Iulia, confirmă rolul decisiv al 
acestui om „omniprezent şi indispensabil, dar nevăzut de 
istorici”. 

În primele ceasuri ale zilei de 1 ianuarie 1600, în cetatea 
Bălgradului, voievodul Mihai îl aduce lângă sine pe vornicul ţă- 
rii sale transilvane şi, drept mulțumire pentru serviciile 
diverse şi nenumărate prestate până acum, îi donează satul 
Sărăzani ce ţinea de târgul Bujorului (azi Traian Vuia) din 
comitatul Timişului; donația este valabilă atât pentru Gheorghe, 
cât şi pentru urmaşii săi. Tot atunci trebuie ca voievodul să-i fi 
dăruit şi alte posesiuni, întrucât peste câteva zile, la 10 ianuarie, 
Borțun schimbă posesiuni transilvane cu câţiva nobili, alegându- 
şi o curte nobiliară în Bălgrad şi pământ într-o suburbie a 
acestuia. Pe 19 ianuarie, voievodul consimte la această 
schimbare. 

Pregătindu-se de plecare spre Moldova, Mihai Viteazul 
scuteşte opt soldaţi de slujba războinică datorată şi-i ataşează 
vornicului său Borţun pentru nevoile curţii din Bălgrad. În acest 
timp, pitarul Gheorghe asigură serviciile armatei voievodale. 

Odată consumată bucuria unirii celor trei țări române, 
reîntors la Bălgrad, domnul Mihai doreşte să-i împlinească do- 
rința slujitorului său şi se adresează — pe 18 august 1600 — 
judelui şi sfatului oraşului Caransebeş, cerându-le să-l pună pe 
Gheorghe Bortun în posesia casei sale din Caransebeş, situată 
chiar în centrul oraşului, aflată între casa nobilului Mihail 


61 


Giurma şi ulița pieții, casă cumpărată de el cu câtva timp înainte. 


MIHAI VITEAZU ŞI TIMIŞOARA 


Drumurile lui Mihai Vodă Viteazu l-au purtat cu siguran- 
tă şi prin Timişoara. Cu prilejul diferitelor sale călătorii, Mihai a 
reuşit să înțeleagă importanţa strategică deosebită a cetății 
Timişoara. Atunci când el încheie — în primăvara anului 1600 — 
acțiunea de formare a unui stat românesc unitar, îşi îndreaptă 
privirile şi spre puternica cetate a Timişoarei, aflată, încă în 
mâinile otomanilor. Dorinţa sa de a elibera Timişoara, precum şi 
alte cetăți bănăţene de sub turcii otomani, îşi află expresia în 
acțiunea de închegare al noului stat românesc. Stăpânirea oto- 
mană din Banat reprezenta un permanent pericol pentru 
propăşirea şi existenţa tuturor ținuturilor româneşti. 

Chiar înainte de campania din Moldova, mai precis la 11 
februarie 1600, oamenii lui Mihai, trupe regulate, atacă 
Timişoara şi se întorc victorioşi din această acțiune. Scopul nu a 
fost asediul şi cucerirea, ci o acţiune de recunoaştere în vederea 
unei campanii generale asupra cetății. Chiar în Moldova fiind, 
Mihai Viteazul anunţă intenția de a se îndrepta împotriva Timi- 
şoarei imediat ce se întoarce din această campanie. Dorinţa sa nu 
s-a putut îndeplini, datorită complicaţiilor politice ce vor apărea. 

Faptul că Mihai Viteazul nu a abandonat această idee 
este vizibil şi în protocolul încheiat cu împăratul habsburgic, 
protocol în care, la punctul şase, voievodul pretinde ca toate 
cetățile bănăţene eliberate în viitor de către el de la turci să-i 
aparțină lui şi urmaşilor lui. 

MATEI BASABAB ŞI BĂNĂȚENII 


O cronică  munteană consemnează astfel momentul 
plecării lui Matei aga din Brâncoveni spre Țara Românească: 
„lar Matei aga... au ales pre Vaida Bun căpitanul cu o seamă de 
oşti, purcedând de la Caravan-Sebeş, avgust 2 dni”. Momentul 

este interesant, întrucât acest Vaida Bun nu era altul decât 
cunoscutul Vaida Bona din Caransebeş, unul dintre marii 
comandanți de oşti ai zonei. Cu ajutorul lui şi al trupelor 
bănăţene, Matei reuşeşte în vara anului 1632 să devină domnul 
Țării Româneşti. Armata bănățeană pleacă pe 2 august din 
Caransebeş, poposeşte prima noapte la Cornea, apoi la Orşova 
şi intră în Oltenia, conăcind la Prisăcani. Aici i se alătură 
pretendentului şi contingente oltene şi la 30 septembrie 1632 
Matei Basarab ajunge la Bucureşti, unde este uns domn. 

Legăturile agăi Matei cu aceşti „condotieri ai 
răsăritului”, cum erau numiţi românii din Banatul Lugojului şi 
Caransebeşului, sunt mai vechi. După ce în august 1631 fusese 
respins în marginea Bucureştiului, Matei se refugiază la 
Tismana, unde respinge atacurile trupelor duşmane. Peste munți, 
ajunge apoi la Caransebeş. Aici discută cu conducătorii 
bănățeni, solicită şi obține sprijinul principelui transilvan şi 
angajează trupe pe banii săi şi ai boierilor. Şi la 1637 Matei 
Basarab mai avea drept gardă personală 500 de oşteni din zona 
Mehadiei, în care avea încredere deplină. 


DIPLOMĂ MEDIEVALĂ 


Rolul militar al românilor bănăţeni în decursul Evului 
mediu este binecunoscut. Unul dintre episoade se petrece pe un 
câmp de luptă în Moravia, la 15 august 1645 şi îi are ca pro- 
tagonişti pe oştenii lugojeni. Gheorghe Rakoczy II, principele 
Transilvaniei, se afla în plină campanie în timpul războiului de 
30 de ani. Profitând de un moment de acalmie între două lupte, 
principele doreşte să răsplătească vitejia dovedită de corpul de 
oaste lugojean în ultima campanie. 

Astfel, se scrie diploma de înnobilare a viteazului Radu 
Olos, conducătorul lugojenilor şi a celor 55 de tovarăşi de arme 
al săi. Aceştia slujeau, sub comanda banului de Lugoj- 
Caransebeş, în armata transilvană în oastea de călăreţi, aducând 

numeroase servicii principelui. 

Diploma îi scoate pe aceşti luptători „din starea şi 
condiția de plebee şi nenobilă în care s-au născut şi viețuit până 
acum şi-i integrează în rândul nobilimii transilvane”. lată pe 
câțiva dintre aceşti viteji: loan Borghici, Roman Românul, 
Nicolae Deac, Mihail Radovan, Preda Românul, lovan Românu, 
Micul Breazovan, loan Şerb, Achim Petcu, Andrei Ivuţ alias 
Coştei, Giura Curea, Nicolae Ion, Radu Bânda. Cei mai mulți 
erau lugojeni de baştină. 

Blazonul de nobleţe acordat vitejilor este descris astfel în 
textul diplomei: „Un scut militar de culoarea cerului, în al cărui 
câmp sau suprafață un braţ omenesc tăiat de la umăr, îmbrăcat 
cu o platoşă, ţine un pumnal scos din teacă, îndreptat în sus, la a 
cărui jumătate se află o coroană de aur; deasupra scutului se află 
aşezat un coif militar cu viziera lăsată în jos acoperit cu o dia- 
demă regală împodobită în mod desăvârşit cu pietre preţioase şi 
perle, din care se observă că iese o lance împodobită cu două 
pânze de culoare roşie şi galbenă iar din vârful coifului cad de 
amândouă laturi sau margini ale acestui scut fâşii sau panglici de 
diferite culori care îl înconjură şi îl împodobesc foarte frumos. 


IMAGINEA PORŢILOR DE FIER ÎN VEACUL AL XVII- 
LEA 


Cărturarul otoman Evlyla Celebi a străbătut de mai multe 
ori ținuturile româneşti la mijlocul secolului al XVII-lea. Cu 
aceste prilejuri a trecut Dunărea prin diverse puncte. Printre cele 
care l-au impresionat 
cel mai mult şi pe care le-a descris se află Porţile de Fier. 
Călătorul spune că a văzut o mare parte a lumii dar că: „cea care 
pricinuieşte cele mai mari 
greutăți este această Poartă de Fier a Dunării”. Ea este: „mai 
năprasnică chiar decât obstacolul creat la confluenţa fluviilor 
Tigru şi Eufrat. Din paginile sale consacrate acestui punct 

dunărean transpare măreţia fenomenului natural, periculos 
pentru navigaţie”. „În apa Dunării se află mai multe rânduri de 
stânci mari cât turlele unei băi. Stâncile acelea mari nu se văd 
însă întotdeauna, ci numai când Dunărea scade foarte mult. De 
aceea, din cauza acestor stânci, multe corăbii se distrug. Toate 
corăbiile încep să treacă cu bine numai atunci când apele 
Dunării cresc şi stâncile rămân scufundate în apă dar şi atunci 
există teamă... În locul acesta sunt anumiţi oameni meşteri în 
trecerea corăbiilor. Ei cunosc locurile tuturor pietrelor din 
această vâltoare şi toate întortochelile de temut. Oamenii ce fac 
pe călăuzele şi ajută la trecerea corăbiilor sunt de obicei oameni 
din Moldova şi Drencova. Aceste Porţi de Fier au ajuns vestite 
printre toţi corăbierii din lume”. 


CETATEA MEDIEVALĂ A LUGOJULUI 


În vara anului 1661, Evlyia Celebi, călătorul otoman des- 
pre care am mai vorbit, trece din nou prin Banat. Cu acest prilej, 
se îndreaptă spre părțile estice ale acestuia, dinspre Timişoara 
spre Lugoj şi apoi spre Transilvania. Din notaţiile ale, iată 
câteva. Mai întâi, cele referitoare la Sinersig; „Acesta este un sat 
cu 300 da case (n.n. exagerare), un zeamet (localitate, sat) bine 
întocmit, ale cărei raiale (supuși) sunt numai români. În nici o 
țară nu se găsesc ca aici afine mari cât prunele”. 

Lugojul era stăpânit de către otomani doar de trei ani, în 
urma cedării Banatului de Lugoj-Caransebeş de către principii 
Transilvaniei, în anul 1658. În 1661 era un sangeac (unitate 
administrativă otomană) care strângea 1.000 oşteni. Avea alaibei 
(comandant), trei odale de ieniceri, judecător (cadiu). Satele 
aparținătoare cetăţii nu au putut fi încă înregistrate în defter 
(condica de dări). Cetatea Lugojului este la prima sa descriere, 
cu atât mai interesantă cu cât se face trimitere şi la secolul 
anterior. Iat-o: „Este o cetate de lemn şi de pământ, pătrată, 
aşezată într-o câmpie întinsă... Şanţul ei este plin cu apa râului... 

Cetatea are o singură poartă. Deasupra șanțului cetăţii se află un 
pod mobil, împodobit, care este ridicat în fiecare noapte...” 


CENADUL ÎN VIZIUNEA UNUI CĂLĂTOR STRĂIN 


La mijlocul veacului al XVII-lea, călătorul otoman 
Evlyia Celebi, descriind câteva dintre cele mai importante 
localităţi bănăţene, lasă mărturii preţioase asupra înfățişării lor, 
chiar dacă afirmaţiile sale mai necesită nuanţări în sensul evitării 
exagerărilor strecurate, voit sau întîmplător. 

În privința Cenadului, cetate şi oraş de pe Mureş, Evlyia 
Celebi oferă date certe, care nu sunt cunoscute până la el, deşi 
reflectă realități mai vechi. Dar să-l ascultăm, în câteva 
fragmente. „Forma cetăţii Cenad. Se află într-o câmpie, la o 
aruncătură de săgeată de râul Mureş. Cetatea ei interioară e 
pătrată, având ziduri tari de 700 paşi de jur împrejur. Înlăuntrul 
cetății se află patru geamii mari, cu minaretele transformate din 
clopotniţe. Depozitul de muniții, magazia de grâne, tunurile mari 
sunt tot aici. Cetatea are două rânduri de porți de fier şi sunt 
foarte trainice. Între ele şi şanţ se află o temniţă adâncă sub 
pământ, de parcă ar fi în fundul iadului. Lipit de temniță se 
găseşte turnul cel mare, zidit din cărămidă. Acest oraş este o 
palancă împrejmuită cu un zid de pământ bătătorit: are o poartă 
spre apus. Se găsesc în ea 185 de case încăpătoare, mai scunde 
sau mai înalte, acoperite cu şindrilă sau olane. Toate străzile sunt 
podite cu scânduri. Oraşul cel mare din exterior are trei porți 
trainice; are 350 de case încăpătoare, făcute din piatră cu 
acoperişuri din olane roşii, cu trandafiri, având şi porţi. Sunt şi 
ogrăzi înfloritoare, cu grădini întinse. Se mai află 12 mihraburi 
(lăcaşuri de cult musulmane — n.n.), 3 medrese, trei mănăstiri 
de dervişi, patru şcoli pentru copii şi 300 de prăvălii. Nu are 
bazar, dar poți găsi aici toate felurile de mărfuri, fără de sfârşit. 
Are o baie mică şi trei hanuri pentru negustori, dar n-are hanuri 
ca chervanseraiuri, căci uşile oamenilor de seamă fiind tot- 


66 


deauna deschise pentru musafiri, ei nu-i lasă să tragă la han. Şi 
în afara oraşului mai sunt multe case, dar nu ştiu câte; acestea 
sunt înconjurate de vii şi grădini. Toată populația oraşului îşi 
cară apa din Mureş. Având o climă foarte plăcută, aici sunt mulți 
băieți destoinici şi multe fete frumoase”. 


O DESCRIERE DIN VEACUL AL XV-LEA A 
LOCALITAȚII DUDEŞTII VECHI 


Celebrul călător, geograf şi istoric turc Evlyia Celebi a 
străbătut de mai multe ori Banatul în perioada anilor 1660-1064, 
lăsând sute de pagini cu descrieri ale localităților de aici. Dintre 
cele mai puţin cunoscute şi folosite de istoriografie ne atrage 
atenția cea făcută actualei localităţi Dudeştii Vechi. lată, în 
continuare, cele mai importante date, în limbajul calatorului 
otoman: „Cetatea este o palancă mică, pătrată, pe malul unui lac 
mlăştinos, format din revărsările Mureşului, iar de jur împrejur 
are abia o mie de paşi. Are dizdar (comandant de cetate, n.n.) şi 
optzeci de oşteni de pază şi un naib (reprezentant, funcționar, 
n.n.) al cadiului (judecătorului, n.n.) de Cenad. Alţi judecători 
nu sunt. Are o geamie, transformată din biserică, două mecete, 
o medresă, un tekke, două şcoli, o mică baie, un han şi opt 
dughene şi două hanuri, acoperite cu scânduri. Pepenii verzi şi 
galbeni, ce se cultivă în grădinile de aici, sunt aşa de mulți şi de 
gustoşi cum nu se poate spune. O căruţă de pepeni de aceştia, 
verzi ŞI galbeni, se vinde cu un beşlik (5 piaştri)... Dar când se 
revarsă Mureşul şi îneacă bostănăriile şi băltoaca de lângă 
cetate, atunci pepenii galbeni şi verzi sunt scumpi. Dar e o 
palancă (cetate) înfloritoare”. 


CETATEA ŞI ORAŞUL TIMIŞOARA ÎN SECOLUL AL 
XVII-LEA 

Date ceva mai concludente oferă celor interesaţi de 
istoria oraşului Timişoara posibilitatea de a cunoaşte o situație 
azi dispărută. Trebuie însă făcută distincția dintre fortificație şi 
locuirea urbană („oraşul” şi „mahalalele”). Cetatea Timişorii 
avea o particularitate: cetatea „interioară” — nucleul centurii de 
fortificaţii —, în cazul nostru Castelul Huniazilor, era amplasată 
în afara zidurilor de centură ale cetăţii. Acest fapt se explică prin 
condiţiile geografice ale locului şi rațiunile strategice ale epocii. 
Construit din piatră, castelul era flancat de cinci turnuri de 
cărămidă, cu acoperişuri ascuţite. Zidurile exterioare, din 
pământ şi lemn, aveau bastioane pentru artilerie. Zidurile cetății 
medievale erau construite din pământ şi lemn şi aveau o grosime 
considerabilă pentru a rezista artileriei epocii. 

Oraşul şi cartierele sale grupau majoritatea locuitorilor. 
În „oraş? (cartierul „Cetate”) se află majoritatea dotărilor 
edilitare specifice centrelor de localităţi: bazarul, moscheea mare 
şi încă câteva lăcaşuri similare, trei băi publice, casa paşei, 
hanurile, cazarma ienicerilor, case de locuit, curți şi străzi. 
Străzile erau înguste, cu traseul sinuos, podite cu scânduri 
groase. Casele aveau parter şi etaj, cu acoperişurile ascuţite. 
Cele două mari cartiere, Palanca Mare şi Palanca Mică, ocupă 
mai bine de jumătate din suprafața totală urbană. Ele sunt 
compuse din câteva edificii de utilitate publică, un număr destul 
de mare de prăvălii, câteva hanuri, multe clădiri de locuit. 
Reţeaua lor stradală este parțial ordonată, parțial sinuoasă. 
Caracteristica acestor cartiere o reprezintă curțile cu pomi şi 
grădinile întinse, cu recoltele lor bogate care făceau faima 
Timişoarei de atunci. 


FAMILIA HALICI 


Una dintre cele mai interesante familii de români 
bănăţeni în veacul al XVII-lea este cea care i-a dat pe Mihail 
Halici tatăl (1615-1671) şi Mihail Halici fiul (1643-1712). 

Ambii cu activitate culturală deosebit de însemnată. Tatăl a 
condus timp de peste 20 de ani şcoala românească din 
Caransebeş, oraşul său natal, instruind mai multe generaţii de 
învățători şi preoţi pentru întreaga zonă. Lui îi este atribuit şi 
acel celebru Dictionarium Valachio-Latinium, primul dicţionar 
al limbii române, compus din peste 5.000 cuvinte şi destinat 
celor ce traduc din română în latină. Discuţiile referitoare la au- 
torul şi importanţa dicționarului au creat o atmosferă deosebită 
în jurul manuscrisului, toate justificând proveniența bănăţeană a 
autorului şi importanţa lingvistică a dicționarului. La 1658,când 
familia Halici se refugiază în Transilvania, datorită ocupării de 
către otomani a Banatului de Lugoj-Caransebeş, biblioteca îi 
urmează şi, dintr-o însemnare ulterioară a fiului, aflăm că între 
manuscrisele sale figurează şi acest dicționar. 

Mihail Halici fiul este cunoscut în literatura română 
datorită odei scrise în anul 1674, la 1 iunie. Este prima odă din 
literatura noastră, dar urmărirea concomitentă a textului român 
şi a versiunii sale latine arată că toate cuvintele (româneşti şi 
latine) au aceeaşi origine, Halici fiul vrând astfel să 
dovedească latinitatea limbii sale. Căci el semnează „Mihail 
Halici, nobil român, cetățean de Caransebeş”. După studii în 
colegiile transilvane, Halici fiul plecă în Ţările de Jos şi apoi în 
Anglia, unde urma i se pierde. Înainte de plecarea spre Apus, el 
donează colegiului din Aiud întreaga sa bibliotecă de 539 de 
volume, o bibliotecă imensă pentru acele timpuri, adunată de 
tată şi fiu în cursul unei jumătăţi de veac. 


HAIDUCIA ÎN BANATUL VEACULUI AL XVII-LEA 


Forma cea mai puternică de rezistență față de trans- 
formările sociale şi etnice impuse de dominaţia otomană a fost 
haiducia. Ea a avut un caracter social şi național, transformându- 
se într-o mişcare de masă în a doua jumătate a veacului al 
XVII-lea şi încadrându-se într-un context balcanic antiotoman. 

De la stadiul haiducilor care acționau independent, s-a 
ajuns la cel al cetelor, al căror căpitan se numea harambaşă. 
Centrele predilecte ale haiducilor bănăţeni au fost Caransebeşul, 
Lipova, Lugojul. Unul dintre cei mai faimoşi haiduci ai timpului 
a fost Crimbiţă, cel ce reuşise să scape în repetate rânduri de 
urmărirea sangeacbeiului de Caransebeş şi ale cărui urme se 
găseau până în zona Făgetului. Dintre haiducii mureşeni, cei mai 
cunoscuţi în epocă au fost Avram din Sereca şi preotul din satul 
Zam, care în fruntea cetelor lor atacau convoaiele otomane, 
trupele de represalii trimise împotriva lor. Un moment de seamă 
în istoria haiduciei îl reprezintă anul 1670 când, îndeosebi în 
zona Lipovei, mişcările haiducilor cunosc o amploare deosebită 
şi perturbează activitatea economică a zonei. Ca urmare, în 
funcția de sangeacbei de Lipova este numit Muslih-paşa care 
prin firmanul de numire este obligat să-i stârpească pe „haiducii 
şi răufăcătorii care se ivesc în ţinuturile sangeacului”. În ciuda 
tuturor măsurilor, haiducia a continuat să existe ca o formă de 
împotrivire armată față de stăpânirea otomană. 


DRUMURILE CĂRȚII 


La sfârşitul Evului mediu, şi la începuturile epocii 
moderne, cartea românească îşi are drumurile ei specifice. 
Acestea sunt lungi iar cei ce o poartă, dintr-un loc într-altul, 
trudesc din greu la aceste drumuri. Rândurile acestor purtători de 
carte sunt diverse: călugări, dieci, laici de diverse categorii (ne- 
gustori, ţărani, meseriaşi, boieri ori nobili). Cei mai bogați îşi 
cumpără cărțile pentru sine, restul pentru comunităţile din care 
făceau parte. 

Tipografiile ce scot cartea vremii sunt înşirate de la Iaşi 
la Buzău, de la Bucureşti la Govora, la Târgovişte, la Snagov, la 
mănăstirea Dealu ori la Râmnicu Vâlcii. Exemplare tipărite aici 
colindă toate provinciile româneşti. 

Atât de dorită, cartea este scump plătită, la preţul de cost 

adăugându-se şi prețul săptămânilor de călătorie. Această 
călătorie se făcea nu neapărat pe drumurile publice, supuse 
controalelor unor vremelnice stăpâniri străine, ci pe drumuri 
ocolite, pe crestele sau văile munţilor, bunăoară, prin aşa-numita 
„Vamă a cucului”, ce ocolea posturile de pază şi trupele străine, 
inclusiv jandarmeria. 

Ajunsă în posesia câte unei obşti săteşti, cartea este păs- 
trată cu sfințenie în stranele bisericilor, la adăpost de priviri 
străine. Blesteme cutremurătoare, scrise cu patos pe coperţi, 
avertizează pe cel ce ar manifesta intenţia de furt. Cei ce totuşi o 
luau erau urmăriți vreme îndelungată cu vrăjmăşie de întreaga 
obşte. 

În acest mod au ajuns şi în Banat sute şi sute de exempla- 
re de carte veche românească menținând vie flacăra speranţei în 
unitatea spirituală românească. 

III. VEACUL al XVIII-LEA 


DIMITRIE CANTEMIR LA TIMIŞOARA 


Ostatic la Istanbul, Dimitrie Cantemir va însoți trupele 
otomane în campania dunăreană, soldată cu lupta de la Zenta 
(august 1697). Înfrânte, trupele otomane se retrag în debandadă 
prin Banatul ars de soarele unei secete cumplite. Însuşi sultanul 
fuge şi se ascunde. În castelul cetăţii Timişoara, aşteptând sosi- 
rea trupelor salvate din luptă. Cu mica sa suită, feciorul de domn 
moldovean ia şi el drumul Timişoarei, asistând pe drum la scene 
violente între soldaţii însetați. Sosit în marginea cetății, 
Cantemir îşi stabileşte corturile într-o vie, unde are surpriza să 
găsească şi o fântână cu apă bună. Timp de trei zile, moldovenii 
îşi păstrează cu grijă secretul fântânii, aşteptând liniştiți 
derularea evenimentelor. 


FÂNTÂNA PAŞEI 


Există încă în Timişoara, pe drumul ce iese din oraş spre 
Sânnicolau Mare, ruinele unei clădiri. Locul se numeşte şi azi 
„fântâna pașei”. În curtea ce exista pe vremuri se afla o fântână, 
considerată a avea cea mai re ce şi mai bună apă din Timişoara. 
În cursul secolului al XVII-lea acest loc adăpostea reşedinţa de 
vară a beilerbeiului de Timişoara, format dintr-o clădire 
împrejmuită cu ziduri, o curte plină de verdeață şi fântâna. 
Vremea beilerbeilor a trecut ca vântul, locul a rămas vestit. În 
1778 se ridică aici o altă casă de vară pentru preşedintele 

administraţiei locale. După puţin timp, casa devine locul preferat 
al comercianților care negociază mătasea. Între 1792 şi 1849, 
suferă mici modificări şi îşi schimbă proprietarii. În timpul 
asediului din 1849 o ghiulea loveşte casa şi o dărâmă. Ruinele 
mai atrag o vreme atenția negustorilor, după care locul este uitat. 
Doar pivnițele aflate sub actualele ruine datează din veacul al 
XVII-lea şi, probabil, fântâna. Edilii oraşului au luat acum câţiva 
ani inițiativa transformării ruinelor într-un loc de interes turistic, 
solicitându-se chiar istoricilor datele necesare. Aşteptăm cu 
încredere realizarea acestui proiect. 


VOIEVODUL ȚIGANILOR 


Cititorii romanului omonim al scriitorului Jokai Mor şi 
spectatorii operetei pe muzica lui Johann Strauss s-au întrebat pe 
bună dreptate dacă întâmplările descrise au cât de cât temei de 
veridicitate. Cu atât mai mult cu cât acţiunea este plasată în Ba- 
nat, într-o localitate numită de scriitor „Botsinka”, aşezată la 
marginea mlaştinilor Begăi, în imediata apropiere a Timişoarei. 

Cercetările întreprinse, în urma dorinței de a afla 
adevărul asupra unor locuri, fapte şi oameni, ne-au dus spre 
actuala localitate Bazoşul Vechi. Vechea sa vatră era aşezată la 
sud-est de cea actuală, într-o zonă unde se mai văd urmele unuia 
din vechile braţe ale Begăi. Numele sub care apare localitatea în 
veacul al XVII-lea este cel de Bozenka, fapt confirmat şi de L. 
F. Marsigli, în relatările sale de călătorie când o numeşte 
„Buczinka”. Locuitorii săi la acea vreme erau românii şi sârbii. 
lată aşadar că localitatea a existat şi nu este rezultatul unei 
licenţe literare. 

Nu acelaşi lucru s-ar putea spune despre presupusul 
stăpân al satului, Botsinkay Gaşpar şi fiul său, lonas. Cunoscând 
regimul stăpânirii otomane, în general nu se poate concepe ca un 
nobil creştin să deţină o asemenea proprietate, pământul întreg al 
imperiului fiind de drept al sultanului care-l dăruia temporar 
unor slujitori ai săi. 

Elementul „pitoresc” al Banatului inundat de mlaştini, un 
pustiu bântuit de animale sălbatice, boli endemice şi ici colo câte 
un locuitor aşa cum este el înfățişat în povestirea lui Jokai Mor 
nu este însă decât produsul imaginaţiei unui scriitor romantic. 
Cum poate fi comparată această situație „,„apocaliptică” a 
Banatului după Jokai Mor cu realitatea descrisă de numeroşii 
călători străini ce au străbătut zona la sfârşitul veacului al XVII- 
lea şi începutul celui următor şi care arată cu totul altfel? Cine s- 
a înşelat? Autorul povestirii sau L. F. Marsigli, C. F. Mercy şi 
harta alcătuită de el, Mathias Bel care prezintă o situaţie 
diferită? 

În fond, scriitorul, în afara subiectului propriu-zis, a fost 
tributar ideii de glorificare a „binefacerilor” majore aduse aici de 
către Casa de Habsburg şi, prin contrast, situația găsită trebuia 
prezentată în culori sumbre. Azi, când se poate judeca obiectiv, 
suntem datori să reconsideram această „ciudată” imagine, de 
largă circulație până nu de mult, fără a nega opera constructivă a 
aceleiaşi case imperiale. 


ÎNCEPUTUL DEZVOLTĂRII INDUSTRIALE A 
LUGOJULUI 


Dacă-l cităm pe acelaşi Evlyia Celebi, Lugojul veacului 
al XVII-lea avea el însuşi câteva sute de dughene iar izvoare 
anterioare vorbesc despre existenţa meşteşugarilor în oraş şi 
împrejurimi. Odată cu veacul al XVIII-lea, politica mercantilistă 
conduce la apariţia unor ateliere manufacturiere şi la formarea şi 
consolidarea unei pieţe interne, capabilă să primească produsele 
acestei industrii. Documentele amintesc despre o moară de apă, 
ridicată la 1719, ca prim stabiliment de importanță ceva mai 
mare. Încep să fie utilizate intensiv şi morile cu cai, specifice 
zonei în perioada veacurilor XVIII şi XIX. La 1776 existau în 
Lugoj şase mori de apă. Cea mai cunoscută şi păstrată în 
memoria locuitorilor a fost „Moara şpănească” (ruine se mai 
păstrează şi azi, pe malul drept al Timişului, în amonte de oraş) 

a cărei făină de calitate superioară a ajuns până la Karlovy Vary. 
Morile acestea erau fixe, pe malurile Timişului, dar în afara lor 
mai existau şi mori plutitoare. 

Manufactura textilă, înființată în anul 1722, era profilată 
pe producerea postavului țărănesc, numit aba. În 1723 apare şi o 
manufactură de pături, cu desfacere largă în zonă. O problemă 
importantă o constituie la mijlocul veacului al XVIII-lea 
manufactura de bere, şi manufacturi pentru prelucrarea mătăsii 
naturale. Pentru aceasta s-a ridicat la Lugoj şi o manufactură de 
filat mătase. În acelaşi timp, joagărul din Lugoj este amintit la 
1723, cu importanță economică deosebită. Cărămidăria din 
Lugoj asigura, până la începutul secolului nostru, cărămizile 
necesare pentru construirea clădirilor din multe sate limitrofe. 
Datorită bogăției în fructe şi cereale a zonei, s-au înființat, de 
asemenea, mai multe distilerii de ţuică. 

Aceste manufacturi au însemnat primii paşi — alături de 
persistența micilor meseriaşi (fapt atât de caracteristic Lu- 
gojului) — în activitatea de tip industrial, prin folosirea unei 
forțe de muncă salariate, a unor materii prime şi tehnici de lucru 
avansate pentru acea vreme. 


PRIMA GREVĂ MUNCITOREASCĂ DIN ROMÂNIA 


În primăvara anulai 1733, muncitorii de la minele de 
aramă din Ciclova au declarat grevă, refuzând să intre în sub- 
teran şi să mai facă aprovizionarea cu pulberea şi lumânările 
necesare exploatării aramei. Greva s-a desfăşurat datorită 
condiţiilor extrem de grele de muncă din subteran şi salariilor 
prea mici. Acţiunea a produs un mare prejudiciu tezaurului 
coroanei habsburgice, datorită cantităţii de aramă care nu a fost 
extrasă şi prelucrată. Pentru acest fapt, inițiatorii grevei — 
Marcu Zorna, Marcu Lupiţa şi Pavel Duma — au fost judecaţi şi 
condamnați de către tribunalul militar din Timişoara, prin 
sentința din 13 iulie 1733, după cum urmează: „Marco Zorna la 

trei luni, iar Marcu Lupiţa şi Pavel Duma, câte două luni fiecare, 
reținuți în fiare la fortificaţii (ale Timişoarei n.n.). Aceasta, lor 
ca binemeritată, iar altora ca exemplu”. E vorba, aşadar, de 
prima acţiune grevistă din țara noastră, semnalată în documente. 


„LOTRIA” BĂNĂȚEANĂ ÎN VEACUL AL XVIII-LEA 


Sub această denumire sunt cunoscuți haiducii bănăţeni; 
ea a reprezentat una din principalele forme ale luptei împotriva 
stăpânirii habsburgice. În acest fel, ea cunoaşte un dublu aspect: 
împotrivire socială şi împotrivire națională. Amploarea 
fenomenului se întinde pe întreg cuprinsul secolului al XVIII- 
lea, cunoscând aspecte caracteristice. Grupaţi în cete conduse de 
„harambaşi”,  lotrii  devastau magaziile camerale, oficiile 
districtuale, poştele, vămile, manufacturile miniere şi de 
prelucrare a metalelor, jefuiau transporturile militare, atacau pe 
funcționari şi chiar unităţile militare habsburgice. 

Încă de la început, autorităţile habsburgice au luat cele 
mai aspre măsuri pentru prinderea şi pedepsirea lotrilor. Cu toate 
acestea, mişcarea nu a slăbit, ci din contră s-a amplificat. Cele 
mai cumplite pedepse aplicate, în public, celor prinşi nu au 
reuşit să frângă această mişcare de rezistență, cu largi 
componente sociale. Populaţia românească îi sprijinea prin toate 
mijloacele. Adevărate campanii militare au fost întreprinse 
anual, uneori chiar lunar, împotriva celor mai puternice cete. O 
astfel de misiune de reprimare s-a realizat în răstimpul a cinci 
sile (5—9 august 1775) şi a cuprins un efectiv de peste 1.500 de 
militari şi civili. 

La rândul lor, lotrii se organizau în cete din ce în ce mai 
mari, una ajungând chiar la 2.000 de membri. Ei acționau în 
zonele de deal şi munte ale Banatului, dar iarna coborau şi în 
zonele districtelor Timiş şi Ciacova. Un alt element interesant îl 
oferă colaborarea lotrilor bănăţeni cu haiducii din Țara 
Românească şi cu cei din Transilvania. În ultima parte a 

veacului al XVIII-lea, aceste acțiuni comune desfăşurate pe un 
teritoriu întins şi cu efective numeroase erau echivalente cu 
unele mişcări sociale locale. 

Dintre cei mai cunoscuţi harambaşi ai veacului îi 
menționăm pe Stoia, organizatorul, la 1719, al cetelor din 
întreaga zonă, frații Moharu, care timp de două decenii au fost 
conducătorii mişcării, Berca Pantelie, Mihai Malenovici etc. 


PETRU VANCEA (1703-1776) HAIDUC ŞI GRĂNICER 


O figură învăluită în legendă este aceea a lui Petru 
Vancea. În tinereţe a fost harambaşă — căpetenia unei cete de 
haiduci. La data apariției sale în scrieri, Vancea era deja om 
aşezat la casa lui, undeva în zona Slatina-Timiş-Mehadia. Cu 
prilejul unei vânători în zonă, la care participă soțul împărătesei 
şi fratele acestuia, în anul 1736, cei doi se rătăcesc în munţi. Cel 
ce-i regăseşte şi-i călăuzeşte în tabăra de la Slatina-— Timiş este 
Petru Vancea. Pentru acest fapt este făcut căpitan de panduri, 
trupe ce făceau serviciu pe graniţa dunăreană. Este trimis în 
recunoaştere în tabăra otomană de la Mehadia şi datorită infor- 
mațiilor sale, trupele imperiale reuşesc să obţină o victorie. 

Evoluţia sa în următorii ani marchează salturi importante 
în aceeaşi regiune de graniță. Funcţionează în calitate de 
comandant de panduri la Jupalnic, întreprinde o călătorie la 
Viena, se întoarce copleşit de onoruri, primeşte — printre altele 
— şi dreptul de a pescui morun în Dunărea bănăţeană. Mijlocul 
veacului îl află tot la Jupalnic, dar apoi este comandantul tuturor 
forțelor de graniță din zona Caransebeş-Orşova. Organizarea 
regimentelor de graniță, începând cu anul 1768, înseamnă şi 
încorporarea pandurilor şi plăieşilor în primele companii 
grănicereşti. Francesco Griselini îl află pe Petru Vancea la Ca- 
ransebeş, în anii 1773-1774, loc unde se retrăsese. Se stinge din 
viață la 1776 clupă o viață petrecută în zona de frontieră a 
Banatului. 

DIN ŞCOALA DE ACUM DOUĂ SUTE DE ANI 


Dezvoltarea relațiilor de producție şi păşirea spre noua 
orânduire economică impuneau, la sfârşitul secolului ai XVII- 
lea, şi în Banat, o amplificare a procesului de învățământ. Din 
vastul material care există în acest sens, ne vom opri asupra a 
două detalii. 

În primul rând, obiectele de învățământ din şcolile 
elementare româneşti bănăţene, stabilite consecutiv prin trei 
regulamente (1774, 1776, 1777), erau obligatoriu de studiat, 
între care citirea, scrierea, aritmetica, lor adăugându-li-se morala 
şi cântul. Facultative, la început, mai apoi obligatorii, erau în- 
drumările referitoare la agricultură, creşterea animalelor şi 
apicultura. S-a introdus, în timp, şi studierea unor limbi străine. 

Citirea se făcea, la început, după abecedar şi mai apoi 
prin studierea unor cărți speciale de citire, anume elaborate. 
Grafia se învăţa pentru ca elevii să poată scrie curat şi citeţ, să 
cunoască diferitele tipuri de scriere. Aritmetica se învăța după 
un manual special. 


ÎNVĂŢĂTORUL VEACULUI AL XVIII-LEA 


În conformitate cu  legiuirile şcolare ale epocii, 
învățătorul era o persoană importantă în viaţa satului. Se angajau 
bărbați, de preferință localnici. Ei trebuiau să posede 
cunoştinţele necesare pentru instruirea tineretului, să aibă o 
comportare corespunzătoare, să fie liniștiți şi paşnici în casa 
proprie şi între ai lor, ca şi față de vecini şi părinţii elevilor. Faţă 
de elevi, după împrejurări învățătorul trebuia să fie sever, dar cu 
măsură, blajin, modest şi serios. Trebuia să mai aibă înclinație 
spre munca pedagogică şi să fie exemplu în toate ocaziile. 

Pregătirea învăţătorilor se făcea prin cursuri de patru 
luni, la început, apoi cu o durată mai lungă. Ele se desfăşurau la 
Timişoara şi în alte oraşe bănăţene. Retribuirea lor făcea inițial 

de către părinții copiilor sau de către obştea satului, după 
învoială. Mai apoi se ajunge la semnarea unui contract şcolar cu 
învățătorul, prin care acesta primea un loc dublu de casă, două 
iugăre de fânețe şi o sumă de bani, aceasta din urmă variabilă, 
după mărimea localităţii şi numărul elevilor. I se oferea cazare, 
gratuit, în incinta şcolii până la ridicarea propriei sale locuințe. 
Un exemplu, din multe altele, îl reprezintă contractul 
încheiat între comuna Belinţ şi inspectorul şcolar teritorial, în 
anul 1789. Exact acum două veacuri, belinţenii se obligau să 
ajute la zidirea şcolii şi a locuinţei învățătorului cu „lucrul 
mâinilor şi cu trăsurile”. Îi vor plăti 50 florini bani peşin iar 
fiecare număr de casă va da învățătorului trei litri de grâu şi trei 
de porumb, în timp ce satul va da 50 fonţi de sare, 12 fonți de 
lumânări ŞI 10 
stânjeni de lemne pentru foc în şcoală şi locuinţa învățătorului. 


CASA ROMÂNEASCĂ DIN BANAT ÎN SECOLUL AL 
XVIII-LEA 


Unul dintre cei mai buni cunoscători al realităților 
bănăţene de la mijlocul şi sfârşitul veacului al XVIII-lea, 
funcţionarul imperial Johann Jakob Ehrler, ne-a lăsat o descriere 
a zonei din anul 1774. Iată, în rezumat, aprecierile sale despre 
casa românească: „Românul îşi construieşte singur casa. Aceasta 
e zidită cel mai adesea din pământ bătătorit ori din împletitură 
de nuiele sau din buşteni aşezaţi unii peste alţii şi acoperită cu 
stuf. La construcție nu se foloseşte nici o bucăţică de fier. Tocul 
uşilor e făcut din salcie ori dintr-un alt lemn, iar încuictorile sunt 
nişte zăvoare de lemn, care se deschid de multe ori numai printr- 
un artificiu. De sticlar nici nu e nevoie, geamurile fiind din 
hârtie, de obicei doi ocheți mici prin care pătrunde lumina. Casa 
întreagă constă dintr-o cămăruță şi o bucătărioară. În cămăruță 
atârnă de obicei o gravură. Aici se află de asemenea unul sau 
două paturi din lemn negeluit, o masă, la rândul ei nedată la 

rindea, un dulap, uneori câteva scaune cioplite cu propria mână 
şi câteva pături. Soba este clădită din lut. Hornul este din 
împletitură de nuiele lipită cu chirpici şi de aceea nu se foloseşte 
vreo vatră deosebită. Un ceaun în care se fierb toate bucatele 
atârnă de un lanţ, deasupra focului. Unul sau două blide şi mai 
multe farfurii de lemn împodobesc masa (....). Românii mai au o 
ladă pentru păstrarea grânelor; aceasta e aşezată pe două tălpici 
ori pe patru stâlpi. Aici se păstrează şi porumbul... Unele case 
ţărăneşti par să fie de mare preţ, atât prin înfăţişarea lor din 
afară, cât şi prin cea de dinăuntru, făcând dovada unui bun 
gospodar”. 


MIHAIL ROȘU MARTINOVICI (1750-1822) 


Dintre figurile luminoase de înaintaşi ai slovei şi ai 
învățământului bănăţean la răscrucea veacurilor, Mihail Roşu 
din Corneşti rămâne şi azi prin faptele sale. Dintr-o 
autobiografie notăm şi noi că „...la anul 1750, 4 ianuarie, m-au 
născut pe mine Mihai... Iară eu Mihai m-am dus la şcoală (...) 
pe vremea aceea, iară la anul 1763 Aprilie 14 m-au dus tatăl 
meu Martin Roşu la Timişoara la şcoală fiind dascăl George 
Popovici din Ardeal şi foarte bine învăţam”. Între 1771 şi 1794 
funcționează ca preot la Timişoara. lată cum descrie sfârşitul 
acestei perioade şi începutul scrierilor sale, în limbajul pitoresc 
de la început de veac XIX: „ară eu am rămas în slujba bisericii 
Timişorii până în 1794, Noembrie 4 şi atunci am eşit la acest sat, 
adică Jadani (Corneşti, n.n.) şi şezând, pe încet am scris 5 cărți: 
fabulele lui Esop la 1790, visteria sufletească, calea către 
mântuire, cuvântarea firească, acestea s-au scris la 1810 şi la 
1811 foarte înțelepte cărți româneşti”. 

Ceea ce nu spune Mihail Roşu este faptul că era un elev 
deosebit, care a învăţat, printre altele, limbile germană, sârbă, 
italiană, greacă şi latină, apoi că a ţinut numeroase prelegeri de 
pedagogie viitorilor învăţători şi preoți. Tipăreşte deja primele 

cărți de pedagogie pentru uzul şcolarilor şi învăţătorilor 
bănăţeni, rămânând astfel în conştiinţa tuturor românilor ca un 
deschizător de noi drumuri. 


URMAŞII LUI HOREA ÎN BANAT 


Imediat după reprimarea revoluției lui Horea, autoritățile 
habsburgice au hotărât deportarea capilor răscoalei. Locul ales a 
fost Banatul şi anume părţile sale sudice, în teritoriul 
regimentului de graniță. Cei nominalizați în listele de expulzare 
ale comitatelor transilvane erau convocați la centru, arestați şi 
însoțiți sub pază până la frontierele Banatului, de unde erau luaţi 
în primire de către autoritățile locale. Numai între 17-19 februarie 
1736 au fost trimişi sub pază în Banat 122 capi de familie. 

Şi cei doi fii ai lui Horea au luat calea deportării. Ion 
Nicola, deşi nu putea fi acuzat de autorităţi şi-a luat soţia şi 
„averea” în două desăgi şi a plecat pe acest aspru drum. A 
străbătut întreg Banatul până în colțul lui sud-vestic, unde va 
muri, fără urmaşi. Celălalt fiu, Luca, s-a refugiat în zona 
Sibiului. 

Până în vara anului 1786, deportările continuă, ele fiind 
atunci stopate de împărat. După unele mărturii, numărul capilor 
de familie deportaţi a depăşit 160 iar a familiilor, câteva sute. 


PAVEL IORGOVICI (1764-1808) 


Născut la 28 aprilie 1764 în Vărădia cărăşeană, într-o 
familie cu întinse legături în Transilvania şi Țara Românească, 
tânărul Pavel (Paul) învață împreună cu frații săi Petru şi loan 
primele noţiuni de la un dascăl venit de peste munți. Îşi continuă 
liceul şi facultatea de filosofie la Szeged, apoi face dreptul la 
Bratislava şi Viena. 

La terminarea studiilor întreprinde o călătorie de câțiva 

ani prin Italia, Franța şi Anglia. La Roma, unde stă cel mai mult, 
adună materialele pentru o viitoare istorie a românilor, dorind să 
dovedească originea, vechimea şi continuitatea poporului nostru. 
La Paris, asistă la desfăşurarea Revoluţiei franceze, acumulând 
din ideile acesteia. Teroarea iacobină (asistă la decapitarea lui 
Ludovic al XVI-lea, fiind probabil singurul român aflat în 
această situaţie) îl sileşte să plece în Anglia, unde ocupă o 
modestă funcție juridică la curtea regală. 

Începutul anului 1794 îl află din nou la Viena, plin de 
marile idealuri ale Revoluţiei franceze, doritor de a contribui la 
redeşteptarea naţională a românilor. Pentru aceasta, împreună cu 
dr. loan Piuariu-Molnar, încearcă să tipărească primul ziar 
românesc. Încă la începutul anului 1794 apare primul număr al 
acestui ziar, despre care se ştie că s-a difuzat şi în Transilvania şi 
în Banat, dar nu i se cunoaşte titlul. Autorităţile imperiale, 
înştiinţate, interzic tipărirea ziarului, confiscând şi exemplarele 
găsite ale singurului număr. 

Pavel lorgovici funcționează o vreme ca avocat la Vîrşeţ, 
unde traduce o bună parte a documentelor referitoare la români, 
adunate în peregrinările sale. Începe şi un dicţionar cvadrilingv 
— român, german, francez, latin, ajungând până la litera M; 
opera i-a fost continuată apoi de un nepot Iosif lorgovici, la 
începutul veacului următor. În 1790 îi apare Observaţii de limba 
românească, în care lorgovici certifică vechimea şi continuitatea 
poporului nostru. 


UN MAREŞAL BĂNĂȚEAN, PETRU DUCA 


Dintre figurile de seamă ale Banatului intrate în legendă 
se distinge şi cea a lui Petru Duca (1755-1822). Începutul 
carierei sale militare îl află în regimentul nr. 13 de grăniceri din 
Caransebeş, cu care participă la ultimele lupte cu turcii în cursul 
anilor 1788-1789, după care preocupările sale vizează atât prac- 
tica militară, cât şi condiţiile generale de viaţă ale grănicerilor. 
Cronicarul Nicolae Stoica de Haţeg îl aminteşte de mai multe ori 

în cronica sa în această situație. Din 1805, Petru Duca este 
comandantul militar al Banatului. Printre preocupările sale se 
numără şi cea referitoare la refacerea băilor de la Herculane, 
unde inițiază ample lucrări. Din 1810 este angrenat în conflictele 
napoleoniene, în calitate de şef de stat major; în anul 1814, a fost 
preşedintele comisiei de armistițiu care s-a prezentat la 
Napoleon. După stingerea conflictelor militare, Petru Duca se 
reîntoarce în Banat, dedicându-se activității organizatorice. 
Printre altele, el înființează satele Cadăr şi Petrovaselo din 
județul Timiş. În altă ordine de idei, acelaşi Duca este cel care 
— având comanda militară supremă a zonei — îi permite lui 
Tudor Vladimirescu intrarea în Banat şi şederea mai îndelungată 
la Băile Herculane în cursul anilor 1814, 1815 şi 1816, aceasta 
într-o vreme în care autoritățile locale îi refuzaseră intrarea. 
Pentru meritele sale în organizarea confiniului militar 
grăniceresc, pentru grija şi dragostea arătată locuitorilor, Petru 
Duca — ajuns mareşal către sfârşitul vieții — rămâne o figură 
luminoasă în trecutul nostru. 

III. VEACUL al XIX-LEA 


PRIMELE ZIARE ROMANEŞTI BĂNĂȚENE 


În contextul redeşteptării naţionale româneşti se situează 
şi primele încercări de ziaristică din această zonă a țării. Astfel 
la începutul anului 1794, se tipărea la Viena primul număr al 
unui ziar românesc, prin grija lui Pavel (Paul) lorgovici şi loan 
Piuaru-Molnar. Confiscarea şi distrugerea exemplarelor ieşite de 
sub tipar împiedică acum detalierile de rigoare. 

În cursul revoluţiei paşoptiste, Eftimie Murgu editează, 
probabil la Lugoj, un ziar românesc litografiat, pentru 
informarea asupra mersului revoluţiei. În 1857, apare un monitor 
oficial în ediție bilingvă: română şi germană: „Buletinulu 
Guvernului provinciale alu Voivodatului Serbicu şi a Banatului 
Timişianu”. Lipsind organele locale de presă, unii bănăţeni au 
plecat în Transilvania, unde reuşesc să devină colaboratori sau 
conducători ai publicaţiilor româneşti, astfel fiind dr. Pavel Vasici 
şi Nicolae Tincu-Velea. 

Prima încercare de a scoate un ziar permanent s-a făcut 
la Timişoara, în anul 1860; el trebuia să se numească „Albina 
Banatului”, dar greutăți materiale şi mai ales sociale au 
împiedicat apariţia sa. Iulian Grozescu înființează în 1872, la 
Budapesta, revista umoristică „Priculiciu”, care, în 1874, la 
moartea sa, este transferată la Timişoara. 


MANIFESTUL „SOCIETĂȚII PENTRU CULTIVAREA 
LIMBII ROMÂNE” 

Apărut în cursul anului 1808, acest, manifest se 
constituie ca un punct de plecare pentru proiectata Societate, 
care, din diverse pricini, nu a mai ajuns să se constituie în 
această formă. Alături de prospectul din 1795, manifestul din 
1808 se constituie în adevărate programe pentru 
instituționalizarea culturii româneşti. 

Iniţial el a fost atribuit lui Constantin Diaconovici Loga, 
dar cercetările mai noi îl indică drept autor pe Dimitrie 
Țichindeal, una din marile figuri ale redeşteptării naţionale a 
românilor bănăţeni. Manifestul mărturiseşte un determinism 
național accentuat, definind ca obiectiv fundamentai ridicarea 
calitativă a naţiunii. El invocă originea nobilă a românilor şi 
starea de robie în care sunt ţinuţi, dar, bazându-se pe resurecția 
iluministă europeană proclamă: „Mijlocul cel mai de frunte cu 
care putem face fericirea naţiei şi anume să începem cu 
cultivarea limbii noastre şi prin ea cu lăţirea tot mai mare a 
culturii, câştigându-ne astfel vază merite”. 

Bazându-se pe originea, continuitatea şi pe 
preponderența numerică a românilor, manifestul se arată 
optimist pentru destinul, limbii naţionale: „Putem fi mândri şi 
fericiți, gândindu-ne că, deşi suntem robi, totuşi limba noastră va 
stăpâni odată în ţara asta; singur românul se poate lipsi de 
învăţarea altor limbi, cei de alt neam foarte cu greu se pot lipsi 
de învăţarea limbii noastre şi de aceea adeseori ungurii, nemții, 
saşii, armenii sunt siliți să se înțeleagă româneşte”. 

Instrucția şi educaţia reprezintă, după autorul manifestu- 
lui şi după credința intelectualilor români bănăţeni de la în- 
ceputul veacului al XIX-lea, soluții pentru ridicarea calitativă a 
națiunii române. Legăturile cu românii de peste munţi, dez- 
voltarea ştiinţelor, a artelor şi păstrarea tradițiilor populare sunt 
elemente constitutive ale acestei atitudini progresiste. 


CU DILIGENȚŢA PRIN BANAT 

Până la introducerea căilor forate, călătoria era asigurată 
de către diligență. Companiile particulare de diligenţe erau în 
floare în prima jumătate a secolului al XIX-lea, întrecându-se în 
a oferi publicului călător condiții cât mai bune. Traseele 
diligenţei veneau din Transilvania pe valea Mureşului sau 
coborau de la Deva, prin Făget, spre Lugoj şi Timişoara, iar de 
aici se îndreptau spre Budapesta şi Viena, făcând legătura cu 
centrul şi apusul Europei. În epoca respectivă diligenta 
reprezenta încă mijlocul cel mai rapid de locomoţie pentru dis- 
tanțele lungi. 

Masive din cauza lemnăriei şi feroneriei, diligenţele 
puteau îmbarca în condiţii satisfăcătoare un număr de 5-10 
pasageri, care erau hurducaţi pe drumurile de pământ de surugiul 
ce mâna cei 6 cai ai trăsurii. Schimbarea cailor se făcea la etape 
dinainte stabilite („poşte”), unde călătorii puteau să servească o 
masă frugală şi un pahar de băutură. Pentru siguranța drumului, 
autoritățile trimiteau regimente de cavalerie şi trupe de 
infanterie, care asigurau atât staţiile de poştă cât şi patrularea în 
zona limitrofă. Din anunţurile companiilor particulare, se reţine 
faptul că se ofereau condiţii sigure de călătorie pentru toți 
doritorii. 

UN SCRIITOR TIMIȘOREAN UITAT 


Dintre scriitorii născuţi pe plaiurile bănăţene o figură, 
aparte, uitată azi, o reprezintă Tiberiu Pop Timişian (1826-— 
1886). Originar după familie din Jimbolia, Tiberiu se naşte la 
Timişoara în 1826, în casa medicului Gavril Timişian. Şcoala 
primară şi gimnaziul le urmează aici, apoi trece la Şcoala 
pedagogică din Arad; liceul îl continuă între 1840-1843 la 
Timişoara. Se înscrie prin concurs la Academia Militară din 
Paris, absolvită în 1847 cu rezultate deosebite. Este numit 
locotenent în corpul de gardă regal francez. Studiază în 
continuare filosofia şi dreptul, luându-și licenţele în anul 1850. 
Debutează în martie 1847 în presa literară franceză. În 1848 este 
prezent în toate revistele pariziene, iar în 1849 îi apar primele 
două volume de versuri: Ape limpezi şi Scânteia viitorului. 

Colaborarea cu revoluționarii români la 1848 îi este 
folositoare pe planul creaţiei literare. În 1851 i se joacă la Paris 
două piese de teatru, la „Odeon” şi „Bulevard”, una dintre ele 
— Haiducii — fiind inspirată din folclorul bănăţean. În 1852 
publică romanul Misterele castelului şi schiţele Anii care trec. 
Pentru cel dintâi, primeşte un important premiu literar francez. 
În 1853, la moartea mamei, părăseşte Parisul şi se întoarce la 
Timişoara, ca ofiţer. Între anii 1856-1858 este profesor la 
Ploieşti, publicând la Braşov şi laşi un Jurnal de campanie şi 
Anotimpuri, culegere de poezii. Funcţionează apoi la şcoala Sf. 
Sava ca profesor. După Unire, se reactivează ca ofiţer până în 
1866, când pleacă din nou în Franţa, profesor la Academia 
Militară. Reia legăturile cu Alecsandri şi publică mai multe 
volume. Moare pe neaşteptate în 1886, la Paris. V. Aleesandri îi 
publică, postum încă trei romane. 


DINICU GOLESCU PRIN BANAT 


Unui dintre cei mai fini observatori ai realității 

înconjurătoare, Dinicu Golescu, călător de mai multe ori prin 
Banat, a lăsat câteva memorabile descrieri ale acestei provincii 
româneşti. Călătoriile sale au avut ca scop fie Băile Herculane, 
locul unde a poposit de mai multe ori pentru diverse cure 
balneare, fie traversarea zonei în călătoria sa spre Europa. 

În afara Băilor Herculane, punctele aâ tinse în timpul 
acestor călătorii au fost Timişoara, Lugojul, Caransebeşul, 
Făgetul şi părțile vestice bănăţene. Peste tot, el a remarcat 
caracterul românesc al ținutului, notând: „lar locuitorii neaoşi 
români, fără de nici o deosebire şi în vorbă şi în port”. Remarcă 
apoi statura voinică a oştenilor din regimentul românesc de 
graniță şi sârguinţa locuitorilor spre problemele economice. Vor- 
beşte despre cultivarea cerealelor, predominant fiind porumbul; 
dintre fructe, mai des întâlnită era pruna, „întocmai ca şi la noi”. 

Observațiile sale asupra naturii, locuitorilor, tradițiilor 
bănăţene îl determină să conchidă asupra faptului că românii din 
Banat şi cei din Ţara Românească şi din celelalte regiuni istorice 
româneşti constituie acelaşi neam, au aceeaşi limbă, aceleaşi 
obiceiuri, într-un cuvânt aceeaşi civilizaţie, în ciuda faptului că 
erau (la acea vreme n.n.) despărțiți. Însemnările sale sunt un 
îndemn la lupta pentru unitate naţională, 


ROMÂNII BĂNĂŢENI LA 1820 


O imagine în tempera pe hârtie, datând din anul 1820, a 
fost achiziționată între cele două războaie mondiale de către 
Muzeul Banatului. Ioachim Miloia, directorul de atunci, i-a făcut 
o scurtă descriere interesantă şi azi. Autorul este un anume 
Pacici. Tabloul sugerează imaginea unui sat românesc, într-o zi 
de sărbătoare. 

Se remarcă un grup de trei bătrâni, cu bărbi lungi, îmbră- 
cați în cămăşi, izmene, opinci, obeiele de lână albă şi haine 
lungi. Unul dintre ei are aplicaţii de blană pe haină şi un toiag în 
care se sprijină. După opinia noastră, este vorba despre 


88 


„chinezul (primarul satului), ce stă de vorbă cu doi bătrâni, 
punând la cale treburile obștii. 

În stânga lor, trei fete formează un alt grup, una având o 
cobiliţă pe umeri. Unele din piesele costumelor amintesc despre 
„bufeni”, veniţi în Banat în veacul al XVIII-lea, din Oltenia. Un 
cimpoi înveseleşte atmosfera, iar doi tineri dansează o horă, în 
timp ce alţi doi discută, unul trăgând din lulea. În fundal, trei 
bărbaţi se îndepărtează agale, discutând. 

Lucrarea nu are pretenţii artistice deosebite, însă este 
studiată cu dorința de a prezenta atât tipologic cât şi 
caracterologic românii bănățeni, portul tor şi atmosfera urnei 
zile de sărbătoare, în primul pătrar al secolului ai XIX-lea. 


TUDOR VLADIMIRESCU ÎN BANAT 


Viaţa tumultuoasă a lui Tudor Vladimirescu l-a adus de 
mai multe ori şi prin acest colţ de ţară, învecinat cu Oltenia. 
Mărturii de cronică sau documentare vorbesc despre treceri ale 
lui Tudor peste munți cu începere din anul 1812, deşi ele au 
existat şi mai înainte. Legăturile sale de afaceri şi prieteniile 
legate cu negustorii orşoveni sunt îndeobşte lucruri cunoscute. 
Mai puţin cunoscute sunt legăturile sale de prietenie cu 
cronicarul bănățean Nicolae Stoica de Haţeg, în casa căruia stă 
în 1814, 1815 şi 1816. Prima dată Tudora stat la Mehadia, de 
aici luând şi diligența care îl ducea, prin Timişoara, spre Viena. 
În 1815 stă şase săptămâni la Mehadia, iar în 1816 vine de două 
ori aici. Primăvara, Tudor are probleme cu administraţia 
imperială, care nu-i permite să stea la Orşova, iar a doua oară, în 
septembrie, vine la băi (Băile Herculane) şi stă nouă săptămâni 
până în noiembrie. În acest timp, Vladimirescu îi cere lui Stoica 
de Haţeg „istoria românească şi calendare, că o să şadă la băi, să 
cetească, să-şi petreacă”. 

lată, aşadar, că putem cunoaşte din aceste sumare 
însemnări, viața şi preocupările omului Tudor, strâns legată de 

activitatea sa revoluționară. Bănăţenii l-au ajutat cu mari sume 
de bani, îndemnuri şi sprijin moral în acţiunea sa declanşată în 
iarna anului 1821. Mulţi dintre oamenii lui Tudor şi-au găsit 
adăpostul în Banat, unii fund ajutaţi pentru a-şi încropi aici 
gospodării. 


UN TIMIȘOREAN PE SCENELE LUMII: 
LEONARD NEGRINI (1821-1896) 


Pe numele adevărat Leonard Negri, dintr-o familie 
moldoveană rudă apropiată cu Costache Negri, vede lumina zilei 
în Timişoara la 20 aprilie 1821. Marna sa, Eugenia Noiciu, era 
lugojancă. De la o vârstă fragedă este atras de teatru, prin 
unchiul său, Timotei Noiciu, actor la Viena. La terminarea 
liceului, urmează cursurile Academiei juridice din Oradea pe 
care o absolvă în 1843 şi se înscrie la Conservatorul din Viena, 
absolvit la 15 mai 1846. 

Intenţia sa era de a se stabili la Iaşi sau Bucureşti, aşa 
încât în vara aceluiaşi an stă aici cu Matei Millo şi Costache 
Caragiale, dar la insistenţele logodnicei, actriţa italiană Adelaida 
Ristori, se întoarce la Viena şi este angajat pe trei ani la 
Burgtheater. Debutează pe 20 octombrie în rolul Gianotto din 
Antonio şi Cleopatra de Shakespeare şi obţine rapid afirmarea la 
public şi critici. Peste doi ani, i se prelungeşte contractul pentru 
încă cinci ani, dar o dramă conjugală îl determină să renunțe 
temporar la teatru şi se întoarce ca notar la Arad şi, apoi, la 
Lugoj. Între 1649-1852, activează în diverse trupe teatrale care 
fac turnee prin Banat şi Transilvania. În 1854 intră într-o trupă 
franceză, cu care colindă Grecia şi Turcia, tar apoi activează 
cinci ani la Paris, la teatrul „Palais Royal”, jucând în peste 50 de 
roluri dintr-un vast repertoriu. 

Din 1860 se reîntoarce la Viena, unde este remarcat la 
Burgtheater. Timp de 15 ani interpretează 46 de roluri noi şi 26 
de reluări, într-un total de 1.000 de spectacole. Apare în mai 

multe spectacole la Berlin şi Hamburg. După turneul de la New- 
York din 1874, la întoarcere, suferă — la Liverpool — un 
accident la debarcarea decorurilor şi 1 se amputează un picior. 
Activează încă 10 ani ca regizor, consilier şi membru în 
conducerea teatrului, refuzând în 1878 un post de profesor la 
Conservatorul vienez. În 1885 se retrage la Bucureşti, la sora sa 
Aglae, şi se stinge la 26 octombrie 1890 lăsând în urmă o carieră 
de excepţie pe scenele lumii. 


LIPOVENII 


În anul 1830 apărea la Buda cartea lui Damaschin 
Bojincă Diregătoriul bunei creşteri spre îndreptarea multor 
părinţi şi în bun folosul tinerimei române, țesut de Damaschin 
T. Bojincă. Lucrarea, de real folos pedagogic, s-a tipărit — 
datorită lipsurilor financiare în care se afla tânărul jurist — prin 
intermediul unei liste de subscripţie, listă ce a circulat prin zona 
bănăţeană. 

Recunoscător pentru ajutorul preţios acordat, autorul 
enumeră la sfârşit pe aceşti „prenumeranţi” care au acordat sume 
mai mari sau mai mici, în funcție de bugetul lor. Dintre aceştia, 
71 sunt originari din Lipova şi comunele învecinate. Dintre ei 
remarcăm pe negustorul Atanasiu Georgevici, senatorul George 
Stoica, învățătorul loan Tomici, Moise Bota, Mihail Dabici, Paul 
Lăzărescu, directorul Lazăr Roşu, pictorul Maxim loanovici, 
nobilul Vincențiu Fogoroşi, şi un număr mare de locuitori ce nu 
au trecută starea socială. 

Bojincă se simte dator să aducă laude meritate 
locuitorilor din Lipova pentru profundul lor patriotism, dovedit 
nu numai acum, ci Şi înainte vreme. Ca urmare, la paginile 12 şi 
13 ale cărții sale inserează o interesantă descriere morală a 
Lipovei, adăugând şi câteva versuri. „Aşa plasă de oameni pri- 
vească la alți naționaliști adevăraţi şi înveţese odată a urma 
faptele lor; ia exemplu dela unii oameni, cari n-au avut norocire 

a gusta fructurile sciințelor, şi cari totuşi mult aduc spre folosul 
Neamului. Arunce ochii spre onorata şi adevărata românească 
Comunitate din Lipova în Banat şi vadă ce paşuri face aceştia în 
cultură; cerce zelul lor către literatură şi cunoască faptele lor 
cele spre binele de comun puse, vrednicia acestor adevărați 
strănepoți româneşti. 

PAVEL VASICI (1806-1881) 


Fiul unui căprar de panduri, Pavel Vasici a văzut lumina 
zilei în Timişoara. Orfan de mic este crescut de fratele său 
Andrei. Şcoala o urmează la Timişoara, iar universitatea la 
Viena şi Budapesta, devenind doctor în medicină. Încă din 
timpul studenției, publică manuale româneşti de medicină, în 
total douăsprezece. De la primul, Antropologia, apărut în 1830 
încearcă şi reuşeşte să introducă o terminologie medicală proprie 
limbii române, inițiativă vizibilă în toate lucrările sale. 

La terminarea universității, se angajează ca medic, între 
anii 1836-1850, şi director al Spitalului de carantină din Timişul de 
lângă Braşov. Menţine legături strânse cu George Barițiu şi este 
colaborator frecvent al publicațiilor româneşti tipărite la Braşov de 
către acesta, cu începere din 1838. 

În timpul furtunoaselor zile ale lui 1848, face parte dintr- 
o societate secretă revoluţionară, revenindu-i misiunea de a 
asigura legătura dintre revoluționarii transilvăneni şi cei 
munteni. l-a ajutat pe cei prigoniți (exemplu Ion Heliade- 
Rădulescu, venit în Transilvania, T. Cipariu şi T. Maiorescu, 
refugiați în Muntenia). A difuzat şi manifeste revoluţionare în, şi 
din, toate ținuturile româneşti. A militat pentru unitatea 
națională a românilor, în formele istoriceşti posibile la acea 
vreme. 

În paralel, a desfăşurat şi o vie activitate medicală, ne- 
întreruptă pe întreg parcursul vieții. A publicat în româneşte 
Macrobiotica, a scris numeroase studii şi articole de popu- 
larizare a medicinei, a ştiinţelor naturii şi a agriculturii. 

Între anii 1853 şi 1856, a fost redactor şef al 
„Telegrafului român” de la Sibiu, lansându-se activ în lupta 
națională a românilor. În coloanele presei româneşti din 
Transilvania şi Banat a abordat, progresist, munca şi relațiile 
sociale, probleme economice cu elemente de dialectică, educație 
etc. 

În calitatea sa de consilier pentru şcolile româneşti, a 

activat timp de două decenii pentru organizarea pe baze noi a 
acestora, spre a creşte cadre de nădejde în lupta naţională. 

S-a distins şi ca unul dintre literații de seamă ai 
Transilvaniei şi Banatului, cel mai marcant până la 1850. Versu- 
rile sale pline de simtire, prețuirea adusă folclorului popular, 
nuvela Ruja (prima nuvelă cu subiect țărănesc, apărută în 1845), 
aforisme, maxime şi cugetări, toate fac din Pavel Vasici o figură 
de neuitat. Ca preţuire a multiplelor sale calităţi, devine membru 
al Academiei Române din București în anul 1879. 

MARIUS CALUDIU BABEŞ (1819-1891) 
POET ŞI SCRIITOR 


Necunoscut azi publicului, Marius Claudiu Babeş s-a 
născut la 21 iulie 1819 la Timişoara, fiind înrudit cu Vincențiu 
Babeş. Copilăria şi-o petrece la Hodoni, unde urmează şi primii 
ani de şcoală, apoi la Bucureşti, la Liceul „Sf. Sava”, avându-l 
ca dascăl pe Ion Heliade-Rădulescu. 

În 1836 pleacă la Paris, unde urmează dreptul, terminat în 
1841. Devine avocat într-un barou parizian. Face acolo cunoştinţă 
cu marii scriitori francezi, împrietenindu-se cu Baudelaire. 
Debutează, în 1841, cu volume de poezii, apreciate de critica 
literară. În 1843 debutează ca romancier, culegând aceleaşi 
sufragii. Revoluţia de la 1848/1849 şi legăturile sale cu 
revoluționarii români îi prilejuiesc două romane, publicate în 
1849 şt 1850, ultimul dedicat lui Bălcescu. Publică apoi romane 
inspirate din istoria românilor. Pentru culmea creaţiei sale în acest 
domeniu, Credinciosul meu prieten (1857), primeşte premiul 
„Donna” al Academiei Franceze. 

Romanele sale sunt traduse şi publicate în Moldova ca şi 
în Banat, bucurându-se de o largă circulaţie şi răsunet între 
cititorii români. Legătura permanentă cu ţara, cu oamenii ei, cu 
trecutul său istoric, cu natura românească, îl fac pe M. C. Babeş 
să fie unanim receptat. În fiecare an întreprinde lungi călătorii 
prin toate ținuturile româneşti, luând legătura cu marii creatori 
români. Petrece multe zile în conacul Văcăreştilor, dar şi în 
Banatul natal. Se stinge din viață la 15 august 1891, fiind 
înmormântat la cimitirul Belu. 


TEATRUL ROMÂNESC LA LUGOJ 


Timidele încercări muzicale de la începutul veacului ai 
XIX-lea se consolidează odată cu constituirea, în anul 1847, a 
primei societăţi teatrale româneşti. Se joacă, în 1848, piesa 

pentru copii Păstorul, tot acum, se pune în scenă Ecloga, de 
autorul lugojean D. Teodori. Prin anii 1850-1851, joacă aici 
permanent trupa directorului Albini, formată din amatori 
localnici. Din repertoriul trupei se remarcă piesele: Jianu 
haiducul, Opincăriţa făloasă, Vicleniile lui Scapin şi alte 
traduceri din dramaturgia universală. 

Înfiinţarea Reuniunii din Lugoj în anul 1856 şi a Casinei 
române înseamnă foarte mult pentru nivelul activităţii teatrale şi 
muzicale lugojene. Din 1871, diletanţii lugojeni joacă în sălile 
Casinei în fața unui public cald. Cu piesele sale, compania 
lugojeană întreprinde turnee în Caransebeş, Arad, Lipova, 
Oraviţa, Reşiţa ş.a. 

Succesul primelor reprezentații teatrale pentru copii este 
urmat de lucrările Sofiei Vlad. Începând cu 1850 se reprezintă în 
casa Vlad şi casa Simionescu câteva dintre lucrările autoarei: La 
maial sau Roza de spini. La 1888, teatrul pentru copii intră în 
scenă cu piesa Cinel-Cinel. Se mai foloseau şi tablouri vivante 
de genul Secerătorii sau Omagiile artelor. 

Lunga serie a reprezentațiilor şi succeselor teatrului de 
amatori continuă până la Marea Unire din 1918, compensată din 
când în când de turneele diverselor trupe teatrale profesioniste din 
Transilvania sau din România. 


COMLOŞU MARE ÎN ANUL 1857 


Impresiile aparţin lui Xavier Eckert, profesor de limbi 
clasice la celebra universitate din Freiburg, care, în vara fierbin- 
te a acelui an 1857, a pornit-o spre Comloş spre a-şi vedea, după 
34 de ani, fratele stabilit aici. Vom reţine doar câteva crâmpeie 
din lunga descriere a profesorului universitar german, care 
conturează fizionomia unui târguşor bănăţean la mijlocul 
veacului trecut. 

„O dumbravă îndepărtată înviorează pustiul. O clopotniţă 
străluceşte în bătaia soarelui. Aflu de la căruţaş că e Comloşul, 

ținta călătoriei mele. Comloş este târguşor destul de situat, cu 
străzi late şi drepte. casele sunt cu un rând de ferestre, pereții 
tencuiți, iar acoperișurile acoperite cu trestie. În nețărmuritul 
şes nu se află piatră din care pricină casele sunt zidite în forme 
arhaice, din pământ bătut. Clădirile de şcoală sunt respectabile şi 
corespunzătoare, spațioase şi bine luminate. Fiindcă întregul şes 
al Banatului e lipsit de izvoare, leneşe mori cu cai împodobesc 
şesul monoton. Ba uneori câte un uriaş donchijotesc îşi înalță 
capul său fantastic” (mori de vânt, n.n.). 

Timp de 9 zile, între 11 şi 19 iulie, Xavier Eckert 
vizitează localitatea, întreţinându-se cu oamenii. Apreciază 
clădirile, face aprecieri pertinente asupra lor („biserica greco- 
orientată este frumuşică şi bogată, ar fi o podoabă pentru oricare 
orăşel de la noi”), consemnează existența unui castel nobiliar, 
unui hambar de grâne „cu trei etaje şi o sută picioare în 
lungime”, a unei cafenele. Notează că în localitate trăiesc 
„români, nemți colonizați, maghiari şi țigani”. Din cei şase, 
şapte mii de locuitori, majoritatea sunt români. 

„Aş fi rămas cu plăcere în ceste părți ciudate, unde nu se 
află păduri şi izvoare, ci vin dulce şi ieftin, mere şi piersice”. 

CONCERTUL DIN SALA „REDUTA” 


La 18 februarie 1869 s-a desfăşurat la Timişoara, în 
cunoscuta sală de spectacole „Reduta”, un concert organizat de 
tinerii studenţi români, concert urmat de un bal. Redăm mai jos 
punctele acestui concert, semnificativ pentru starea de spirit a 
românilor din Timişoara vremii. Primul punct cuprinde cântecul 
Deşteaptă-te române, interpretat de corul țăranilor din Chizătău, 
condus de dirijorul Traian Şipeţan. Punctul doi constituie o 
bucată muzicală Fantezie impromptu de Fr. Chopin, interpretată 
la pian la 4 mâini de domnişoarele Gizela şi Natalia Bogdan. 
Poezia lui Iulian Grozescu, Străina, a fost recitată de dra Vioara 
Şerban, iar cântecul Ca un glob de aur, pe versurile poetului 
Dimitrie Bolintineanu, în interpretarea corului țărănesc amintit, 
a constituit cel de-al patrulea punct. Sofia Vlad-Rădulescu a 
compus şi interpretat potpuriul de cântece româneşti Românul de 
sub munte în cadrul punctului al cincilea din program. 
Declamaţie de Iosif Vulcan constituia al şaselea punct, iar un 
potpuriu de arii româneşti interpretate la violină de Ioan 
Şepeţan, cu acompaniament de pian, constituie penultimul punct 
al primei părți, încheiată de corul din Chizătău cu cântecul Eu 
aveam odată pe versurile lui Andrei Mureşianu. Balul care a 
urmat a destins atmosfera de profund patriotism a par- 
ticipanților. 


CĂILE FERATE ÎN BANAT 


Dezvoltarea rapidă a forțelor de producţie în secolul al 
XIX-lea a atras după sine şi o serie de fenomene cu mare 
importanță economică, socială şi culturală. Una dintre marile 
realizări ale acestui secol o reprezintă căile ferate. În Banat ac- 
iunea de înlocuire a mijloacelor tradiționale de locomoțţie pe 
distanțe mari cu noile cuceriri tehnice a început la mijlocul 
veacului. Lucrările de construcţie ale primei căi ferate, Oravița- 

Baziaş, au început prin 1846-1847, fiind întrerupte din cauza 
revoluţiei do la 1848/1849, apoi reluate în 1850. În noiembrie 
1856 începe circulaţia trenurilor pe această distanţă de 62 km. În 
1857, tot în noiembrie, Timişoara este legată cu centrul Europei, 
prin linia ferată Timişoara-Szeged în lungime de 112 km. Cei 
59 km dintre Arad şi Timişoara se construiesc între anii 1868-— 
1871 fund inauguraţi în aprilie 1871. Linia ferată Timişoara- 
Lugoj-Caransebeş-—Orşova se construieşte în două etape. Prima 
etapă cuprinde cei 97 km până la Caransebeş şi este inaugurată 
în octombrie 1876, iar cea de-a doua Caransebeş-—Orşova este 
inaugurată în mai 1878. Inaugurarea celor 63 km dintre 
Timişoara şi Sânnicolau Mare are loc în septembrie 1895, 
tronsonul Timişoara Sud-Buziaş (31 km) fiind inaugurat în 
noiembrie 1896, iar cei 63 km ai liniei ferate Timişoara-Lipova— 
Radna în mai 1897. O construcție dificilă a constituit-o legătura 
dintre staţiile Timişoara Nord şi Timişoara Sud întrucât au fost 
necesare două poduri lungi: unul peste Bega de 34 m şi unul 
peste pasajul dinspre Freidorf de 24 m; lor li s-a adăugat şi podul 
peste Timiş de la Şag, lung de 15 m. Construcţia a fost 
inaugurată în iulie 1897. În sfârşit, o ultimă linie ferată: 
Timişoara-Periam-—Valcani, a fost inaugurată la începutul 
veacului al XX-lea, mai precis în iulie 1908, conturând o rețeta 
densă de căi ferate, care deserveau atât traficul economic cât şi 
de călători. 


O MONOGRAFIE DIN 1859: SATUL TIMIŞAN SINTEȘTI 


Partenie Gruescu, fiu al satului Sinteşti (comuna 
Margina), a copilărit şi a activat timp îndelungat în această 
localitate. În primăvara anului 1859 a alcătuit o monografie, 
redescoperită în anul 1933, lucrare de un real interes istoric şi 
etnografic. 

Monografia se împarte în patru capitole, fiecare 
prezentând câte o problemă din existența localităţii. Ea tratează 

despre aşezarea, istoria, drumurile, relieful, izvoarele minerale 
şi peşterile zonei, precum şi descrierea ruinelor unor aşezări 
istorice. Partea a doua prezintă structura solului şi subsolului, 
plantele şi animalele. Cel de-al treilea capitol narează structura 
socială a locuitorilor, principalele lor ocupaţii. Ultimul discută 
despre oamenii locului. Sunt înşirate principalele îndeletniciri 
dar mai ales traiul locuitorilor cu descrierea îmbrăcămintei, 
amenajarea interioară şi exterioară a caselor, obiceiurilor, limba 
vorbită, proverbele, zicătorile, poeziile, poveştile etc. 

Din acest foarte interesant manuscris, redăm acest frag- 
ment: 

„Locuinţele satului Sânteştiu să cuprind din 192 de case, 
făcute din lemn, parte mare acoperite cu şindrilă, parte şi cu 
paie; în foarte puține locuri au două sobe de lăcuit, ci numai una 
sobă şi cuina, apoi o cămară deosăbită... apoi mai au o şură 
frumoasă... apoi una cocină. Îmbrăcămintea de comun le place 
coloarea albă; în cap, pălărie cu flori, la cei mai tineri, şi, la cei 
mai bătrâni, căciule din piei de miel, negru făcute; cămaşa lungă 
cu ciurături pe la poale, şi slobozită până în sus de genunche 
încrețită, întocmai ca la gladiatorii romani, la cei mai tineri 
împenate pe mâini; izmene largi cu cei şi ciurături slobode peste 
picior... Iară muierile se poartă mai împodobit decât bărbaţii, cu 
cârpă albă în cap de batist, la cele mai tânăre cu flori albe atârnată 
preste spate până jos la călcâni, cămaşă albă împuiată şi pre la 
poale jos ciurată şi foarte împodobită, opreg... cătrânță...” 

CORURILE DE PLUGARI 


Cunoscutele versuri: „Mândră ţară e Bănatul, că aici 
cântă tăt natul” au valoare de simbol pentru viaţa românilor 
bănăţeni în secolul al XIX-lea, în special în a doua sa jumătate, 
când într-un context generat de ampla mişcare naţională a 
românilor, muzica devine un important element în lupta politică. 
Românii exprimă prin cin tec ceea ce nu reuşeau să spună prin 
vorbe, pin di te de autoritățile vremii. 

În această adevărată efervescenţă culturală, mișcarea 

corală este forma prin care românii bănăţeni reuşesc să atingă 
atât înaltele culmi ale artei, cât şi exprimarea idealului lor 
național. Cântecului nu-i rezistau zidurile închisorilor, procesele 
de presă, maltratările şi deportările, exploatarea economică şi 
socială, cu atât mai puţin cea naţională. 

Pentru Banat, există o adevărată emulaţie, atât la oraşe 
cât mai ales la sate, în constituirea de societăți muzicale. 
Începuturile le fac „Reuniunea de cântări şi muzică din Lugoj”, 
şi corul plugarilor din Chizătău, înființate imediat după revoluția 
din 1848. Lor le urmează o serie întreagă de sate, care dispun de 
cadre dirijorale calificate, sau care înlocuiesc aceasta printr-o 
muzicalitate desăvârşită. Sub egida şi impulsul „Astrei”, corurile 
ţărăneşti răsar pretutindeni. 

Contemporan cu primele asociaţii corale este şi corul din 
Vrani, înfiinţat între 1850-1860, transformat într-o „Reuniune 
de citire, cânt şi muzică”; dispunea de o fanfară instruită de un 
țăran ce debutează cu un succes deosebit în manifestările 
vremii. În anul 1869 ia ființă „Corul plugarilor din Cebza”, ce 
participă şi în manifestările din 1882 de la Chizătău. Prin 1865, 
învățătorul Gurguţ înființează corul din Mercina, adevărată 
pepinieră de dirijori țărani pentru valea Caraşului. La Vărădia 
de Caraş ia fiinţă în 1870 corul „Unirea din Vărădia”, în acelaşi 
timp cu „Corul vocal din Satu-Nou”. La 1875 apare corul din 
Ictar, iar la 1879 cel din Budinţ. Şi enumerarea unor asemenea 
asociaţii corale ar putea continua. 


UN CĂRUŢAŞ 


Membru al Academiei Franceze, Saint-Marc Girardin, 
întreprinde, în prima treime a veacului trecut, o călătorie de mai 
mulți ani prin Europa. Impresiile sale sunt înmănuncheate într- 
o carte, Souvenirs de voyages et d’études, publicată la Paris, în 
1852. Călătorul străbate Suedia, Germania, Dunărea de la 
izvoare până la Sulina şi se reîntoarce spre Franţa, trecând prin 

Banat. 

Capitolul referitor la călătoria prin părțile noastre poartă 
titlul Un căruțaş din Banat şi autorul mărturiseşte că a publicat 
această întâmplare nu numai pentru picanteria ei, ci gândindu-se 
la locul unde s-a desfăşurat, cu cine anume, în ce limbă s-a 
purtat conversaţia. lată, în rezumat, întâmplarea ce a stârnit 
uimirea academicianului francez. 

Călătoria s-a făcut iarna, într-o căruţă descoperită, um- 
plută cu paie, de-a lungul Dunării. Ajungând în fața Tabulei 
Traiani de pe Dunăre, unul din cei doi căruțaşi se adresează în 
latină călătorului, întrebându-l dacă cunoaşte acest monument. 
Stupefacția francezului este imensă, dar încetul cu încetul îşi 
revine şi îi răspunde. La întrebarea de unde ştie latina, căruţaşul 
îi răspunde, în aceeaşi limbă, că grănicerii români bănăţeni 
vorbesc mai multe limbi. În ceea ce-l priveşte, pe lângă limba 
română, mai ştie şase limbi: turca, germana, sârba, rusa, italiana 
şi latina, regretând că nu ştie greaca...!? Prin hârtoapele 
drumului, discuţia continuă, subiectele preferate fiind, pentru 
căruțaş, când a murit fiul lui Napoleon, care dintre generalii 
în cazul unui conflict militar. Povestea fiului lui Napoleon şi 
cererile franceze adresate curții vieneze privitoare la eliberarea 
sa ocupă un loc important, dar nici un cuvânt nu-i scapă 
căruțaşului despre împăratul habsburgic al epocii! Prudenţă sau 
resentiment? 

Uimirea francezului, ce călătorise de-a latul şi de-a lun- 
gul Europei, fără a întâlni o asemenea minte şi un asemenea 
limbaj, s-a transmis astfel şi posterității. 


BURSELE MOCIONI PENTRU TINERETUL STUDIOS 
ROMÂN 


Deceniul al şaptelea al secolului trecut cunoaşte o 
amplificare considerabilă şi relativ bruscă a afluxului de tineri 

români spre şcoli de toate gradele. Unii dintre aceştia îşi 


desăvârşesc studiile prin sprijinul 
propriilor familii. Alţii, de obicei provenind din familii cu 
venituri modeste, 


beneficiază de mijloacele financiare datorită unor asociaţii 
culturale româneşti sau prin instituirea unor burse private din 
resursele unor fruntaşi ai mişcării naționale româneşti. 

Familia Mocioni a sprijinit cu mari fonduri această 
dorință de învăţătură a tinerilor, originari din Banat sau din 
nordul Mureşului. Bursele încep să fie plătite cu începere din 
anul 1861, prin intermediul lui Vincențiu Babeş. Documentele 
păstrate în fondul Vincențiu Babeş oferă date interesante şi 
semnificative, atât asupra sumelor oferite anual de către membrii 
familiei Mocioni, cât şi asupra numelor celor ce au beneficiat de 
posibilitatea întreținerii la studii, în cuprinsul doar a unui 
deceniu (1861-1870), suma globală a burselor depăşeşte 25.000 
florini, iar numărul bursierilor atinge cifra de 243. 

Dintre cei care au beneficiat de aceste burse s-au ridicat 
figuri proeminente ale vieții ştiinţifice româneşti, ca Victor Ba- 
beş, pictorul Nicolae Popescu, cu studii la Viena şi în Italia, sau 
fruntaşi ai mişcării naționale româneşti din Banat, Coriolan 
Brediceanu, Pavel Rotariu, Gruia Liuba etc. 


TRUPA PASCALY PRIN BANAT (1868) 


Schimburile culturale dintre Ţările Române cunosc o 
intensificare fără precedent în a doua jumătate a secolului al 
XIX-lea. Turneul întreprins de trupa teatrală a lui Pascaly prin 
Banat în anul 1868 reprezintă tocmai începutul acestora. De la 
Sibiu, Pascaly ajunge la Lugoj, unde oferă şase reprezentații, în 
aclamaţiile entuziaste ale publicului, teatrul fiind arhiplin. 

La Timişoara trupa dă trei spectacole, în sala teatrului 
orăşenesc. Entuziasmul timişorenilor a atins cote greu de ima- 
ginat. La spectacol participă, veniţi special de la Pesta, 

Vincențiu Babeş şi Alexandru Mocioni, iar în lojă se aşează doi 
țărani din Secusigiu. În pauză, spectatorii primesc poezia lui 
Iulian Grozescu Salutare Thaliei române, compusă special 
pentru acest eveniment. După fiecare spectacol, timişorenii oferă 
banchete în cinstea membrilor trupei. Piesa lui Pascaly, Mihai, 
eroul după bătălia de la Călugăreni, cunoaşte un strălucit 
succes. 

Turneul continuă la Oravita, unde ferestrele caselor erau 
pline de curioşi la sosirea artiştilor, iar succesul de casă şi mai 
ales de simţire patriotică este de neînchipuit. Cu prilejul acestui 
turneu, Mihai Eminescu face cea de-a doua călătorie a sa în 
Banat, în calitate de sufleur, văzând şi învățând atât din ambian- 
ţa trupei, cât mai ales, din reacţiile spectatorilor români. La 
Timişoara Eminescu venise pentru prima dată în anul anterior, 
1867, să-şi viziteze un frate — Nicolae —, ce lucra în cancelaria 
unui avocat de aici. 


TEATRUL ROMÂNESC LA TIMIŞOARA 


Ecoul turneelor întreprinse de trupe româneşti de teatru 
prin Transilvania şi Banat la sfârşitul anilor '60 ai veacului 
trecut, a condus la înființarea unei societăți de teatru a românilor 
din Timişoara, Arad, Lugoj etc. Pentru Timişoara, există 
mărturii referitoare la „Societatea diletanților din Timişoara”, 
alcătuită din îndrăgostiţi de teatru, dorind şi promoveze piese din 
repertoriu naţional şi universal, jucat în limba română. 

Cu prilejul adunării generale din 1870, societatea oferă şi 
două spectacole. Componenţa trupei, de 13 tineri, dădea 
posibilitatea abordării unui repertoriu adecvat. Întrucât ma- 
nifestarea dorea să imprime o atmosferă de înalt patriotism, a 
fost invitat şi corul țărănesc din Chizătău, sub conducerea 
învățătorului Petru Popovici. Conform obiceiurilor vremii, 
serbarea a început prin intonarea unor cântece ca Deşteaptă-te, 
Române şi Hora lui lancu, după care au urmat piesa de teatru şi, 

în încheiere, alte cântece. Societatea a mai oferit timişorenilor şi 
alte spectacole, unele jucate pe scena teatrului municipal, altele 
prin diverse săli. 


ASOCIAȚIA GENERALĂ A MUNCITORILOR 
DIN TIMIŞOARA 


La ll octombrie 1868, în cadrul unei întruniri a 
muncitorilor timişoreni, s-a înființat „Asociația generală a 
muncitorilor din Timişoara”, prima asociaţie de luptă a 
proletariatului din acest oraş. Legăturile mai vechi ale 
muncitorimii  timişorene cu mişcarea muncitorească 
internațională s-au manifestat încă din primii ani ai 
Internaționalei I, înființată la Londra, la 28 septembrie 1864, de 
către Karl Marx şi Friedrich Engels, în special prin Gheorghe 
Ungureanu şi Carol Farcaş, membri ai Internaționalei. 

Datorită activității lor şi maturizării conştiinţei politice a 
clasei muncitoare, această asociaţie şi-a propus să ofere 
muncitorimii timişorene cadrul politic adecvat. Din pricina 
autorităților vremii, care refuzau funcționarea unei asemenea 
asociaţii, muncitorii au trebuit să adopte un statut moderat. La 
10 mai 1870 s-a reuşit să se adopte un statut, primul cunoscut, 
care să ofere garanții pentru dezvoltarea conştiinţei în ţară, 
acesta era mult mai avansat, preconizând „promovarea 
spirituală” a muncitorilor, cu alte cuvinte caracterul de clasă al 
asociaţiei, necesitatea unităţii, a culturii şi orientării ideologice 
politice şi de clasă a muncitorimu. Tipărit în patru limbi 
(română, maghiară, germană şi sârbă), acest regulament 
cuprindea două secţiuni: „clasa constitutivă (secţia de educaţie) 
şi „clasa spriginitoria” (secția de întrajutorare). Asociaţia 
generală a muncitorilor din Timişoara a fost prima organizaţie 
de masă a proletariatului din România, care şi-a bazat programul 
politic pe ideile marxismului. 

TRAMVAIUL CU CAI ÎN TIMIŞOARA 


La 8 iunie 1869 primul vagon de tramvai tras de cai 
circula în Timişoara pe o distanță de 1896 m, între cartierele 
Cetate şi Fabric. La 2 octombrie 1869 totalul liniei de tramvai 
atinge 7.584 m din Fabric şi până în zona actualului cartier „| 
Mai”. La 29 septembrie 1871 se face legătura acestei linii cu 
Gara de nord. Timp de 30 de ani, tramvaiul cu cai va fi o 
prezență familiară pentru timişoreanul sfârşitului de veac XIX. 
Care era componenţa personalului ce deservea tramvaiul? În 
1869 existau 1 controlor, 6 încasatori 7 vizitii şi 3 paznici, un to- 
tal de 17 angajaţi. În 1899, ultimul an de circulaţie, erau 39 de 
angajați, după cum urmează: 1 prim controlor, 2 controlori, 10 
încasatori, 20 vizitii, | maistru, 1 medic veterinar, 2 grăjdari şi 2 
manevranţi de vagoane. În anul de vârf al existenţei, 1898, au 
fost transportați 874.900 pasageri. 

Vagoanele aveau 16 locuri pentru călători şi între anii 
1869-1872 existau două clase, desfiinţate şi înlocuite cu 
vagoane pentru fumători şi nefumători. Iluminarea pe timpul 
serii şi nopții se făcea cu ajutorul unor lămpi cu petrol ce se 
atârnau în tavan şi la remizare erau scoase şi depuse, urmând a fi 
refolosite a doua zi seara. 


MATEI MILLO PRIN BANAT 


Trupa teatrală a cunoscutului Matei Millo întreprinde 
două turnee succesive, în anii 1870 şi 1871, prin câteva localități 
bănăţene, fiind astfel cea de-a doua trupă românească de teatru 
care oferă localnicilor dulcea rostire românească. Primul turneu 
are loc în vara-toamna anului 1870 când Millo, venind de le 
Cluj, susţine o serie de şapte spectacole la Arad, după care îşi 
continuă reprezentațiile la Lugoj şi Oraviţa. Este întâmpinat cu 
acelaşi fierbinte patriotism de români, care umplu sălile unde se 
susțineau reprezentațiile. La cererea publicului, Matei Millo este 

nevoit, ca şi Pascaly cu doi ani înainte, să schimbe unele dintre 
piesele jucate, axându-se pe piese cu subiect istoric, de mare 
răsunet patriotic. Încurajat de succesul de casă şi entuziasmul 
bănăţenilor, trupa Millo întreprinde un al doilea turneu în anul 
1871. Oraşele alese pentru reprezentații, sunt Lugojul, Timişoara şi 
Aradul. Presa vremii relatează despre atmosfera însuflețitoare în 
care s-au jucat toate spectacolele. Aflând de venirea actorilor ro- 
mâni, timişorenii formează imediat un comitet de primire, dorind 
să ofere cele mai bune condiții membrilor trupei. Prin mesajul 
pieselor, prin limba românească vorbită, turneele trupei Millo se 
constituie ca momente de seamă în lupta națională a românilor 
bănăţeni, prin imboldul oferit pentru realizarea marii uniri. 
SOCIETATEA PENTRU FOND DE TEATRU 
ROMÂNESC 


În 1869, revista „Familia”, condusă de Iosif Vulcan, 
publică un serial intitulat Să fondăm teatrul național, cerând 
românilor să contribuie la adunarea fondurilor necesare ridicării 
unui astfel de edificiu. Se formează un comitet central şi co- 
mitete locale, care pregătesc organizarea societăţii, apar şi 
articole ale lui Mihai Eminescu în „Familia”, sprijinind acţiunea 
propusă. 

La 4-5 octombrie 1870, se ţine la Deva şedinţa de 
constituire, în urma căreia ia naştere societatea, avându-l ca 
preşedinte pe I. Hodoş, vicepreşedinte pe Al. Mocioni, iar se- 
cretar pe I. Vulcan. Se aprobă statutele, se colectează primele 
sume de bani pentru proiectatul edificiu şi se hotărăşte ţinerea a 
câte unei adunări anuale, urmate de diverse manifestări teatrale 
şi muzicale româneşti. Aceste adunări reprezentau un moment 
însemnat pentru români, prin manifestaţiile ce se desfăşurau, de 
o amploare nemaiîntâlnită până atunci, cu vizite, reprezentații 
teatrale, întreceri muzicale (corale, fanfare etc.) şi dansuri. 
Participa întreaga suflare românească din oraşul ales şi multe 
sute din localităţile din preajmă. Într-un cuvânt, erau evenimente 
notabile, provocând o emulație deosebită. 

Din cele 30 de adunări ţinute între anii 1870-1914 (între 
anii 1891-1894 nu s-au putut desfăşura), jumătate s-au desfăşu- 
rat în localitățile bănăţene. lată în ordinea cronologică aceste 
adunări: în 1872 — la Timişoara, 1873 — la Caransebeş, 1874 
— la Oraviţa, 1875 — la Reşiţa, 1876 — la Lugoj, 1883 — la 
Lipova, 1886 — la Bocşa Montană, 1887 — la Oraviţa, 1888 — 
Lugoj, 1880 — Caransebeş, 1890 — Orşova, 1906 — Lipova, 
1908 — Oraviţa, 1913 — la Caransebeş, Erau prezenţi aici cei 
mai înflăcăraţi luptători pentru drepturile naționale româneşti, 
transformând adunările în tribune de luptă politică. 


ACTORUL G. A. PETCULESCU 


Lugojean de origine, pantofar ca meserie, Petculescu 
asistă la turneele triumfale ale lui Millo şi Pascaly prin Banat, în 
special la spectacolele date în oraşul de pe Timiş. În atmosfera 
de entuziasm declanşată de aceste spectacole, G. A. Petculescu 
hotărăşte să devină actor. După o serie de întâmplări, ajunge în 
România unde se ataşează uneia din trupele care colindau ţara. 
Timp de un deceniu învaţă meseria de actor. 

În jurul anului 1878 se reîntoarce în Banat şi întocmeşte 
un plan de organizare a unei trape teatrale ambulante, păstrat 
până azi, plan extrem de interesant. Din păcate, din lipsa 
fondurilor, se mulţumeşte să încropească, în acelaşi an, o trupă 
teatrală cu şase membri, la Lugoj. Timp de aproape 12 ani, 
reuşeşte să-şi menţină trupa, reînnoită uneori, cu care colindă 
localitățile mari şi mici ale Banatului şi Transilvaniei, oferind 
spectacole în limba română. 


PRESA MUNCITOREASCĂ ÎN TIMIŞOARA 


Înființarea Asociaţiei generale a muncitorilor, la 
Timişoara, în 1868, şi la Arad, în 1870, dă un impuls deosebit 


109 


mişcării muncitoreşti. Primele organe de presă muncitoreşti iau 
fiinţă în 1891 la Arad, „Binele public” („Kozjolst”), şi în 1893 
la Timişoara, „Voința poporului” („„Volkswille”). 

Amploarea luptelor clasei muncitoare duce şi la apariția 
altor organe de presă. Astfel, la Timişoara ia ființă, în 1903, 
ziarul „Votul Poporului”, remarcabilă apariție şi organ de luptă 
al muncitorimii. Continuator îi este ziarul „Adevărul”. 

Ambele ziare reflectă atât lupta muncitorimii bănăţene 
cât şi legăturile stabilite de către aceasta cu clasa muncitoare din 
România. Pe ample coloane sunt reflectate mişcările 
muncitorimii din această parte a ţării şi sunt inserate articole şi 
studii de doctrină socialistă, dar şi de popularizare în rândul 
maselor a ţelurilor mişcării muncitoreşti şi socialiste. 


EMILIA LUNGU-PUHALLO 


Câteva calificative au însoțit şi însoțesc şi azi activitatea 
îndelungată a acestei femei de ținută: prima învăţătoare, prima 
femeie gazetar şi, totodată, cea mai reprezentativă scriitoare 
bănățeană până la Unire. 

Familia Lungu era originară din Comloşu Mare; Emilia 
se naşte la Sânnicolau Mare în anul 1853, unde funcționa tatăl 
ei, un învățător renumit al vremii. Începe să scrie şi să citească 
de timpuriu, studiile elementare şi secundare făcându-le la 
Timişoara. A început să scrie de mică, stimulată de unchiul ei, 
poetul Iulian Grozeseu. Începe colaborarea la „Familia” din 
Oradea. 

Încă de la terminarea studiilor este preocupată de 
înființarea unei şcoli pentru fete, acționând timp de doi ani 
pentru atingerea acestui ideal. În 1872, contribuie la înfiinţarea, 
în Timişoara, a primei asociații feminine „Reuniunea Damelor”. 
Balul românesc organizat de către acestea a avut un succes 
extraordinar, strângându-se o parte din fondurile necesare şcolii 
de fete. 

În cele din urmă, acest vis s-a realizat în 1874, când s- 
a înființat la Izvin prima şcoală de fete din Banat. Deşi nu 
absolvise cursurile necesare Emilia Lungu — ţinându-se 
seamă de  atestatele primite între timp — a fost numită 
învăţătoarea acestei şcoli, unde a funcționat timp de doi ani de 
zile, cu rezultate merituoase. Între timp şi-a început, în 
particular, activitatea la Preparandia din Arad, încheindu-și 
studiile după trei ani şi obținând diploma de învăţătoare. 

Reîntoarsă la Timişoara, Emilia Lungu a continuat să 
scrie şi să publice poezii, nuvele şi schiţe. După un periplu 
dureros prin Bosnia şi Croaţia (1873-1891), încheiat cu moartea 
soțului şi fiului, se reîntoarce în Timişoara şi îşi dedică viața 
scrisului. Îi apar multe nuvele, în diverse publicaţii româneşti; 
romanul Elmira vede lumina tiparului la „Familia”. Influenţa 
deosebită exercitată asupra ei de către Nicolae Filimon generea- 
ză nuvela Nicolae Țârcovnicu, dedicată autorului preferat. A 
scris numeroase pagini jurnalistice despre problemele şcolare. 


GAZETA „DEŞTEPTAREA” 


Această gazetă săptămânală este primul organ de presă în 
limba română ce a apărut la Lugoj. Perioada de apariţie a fost 
destul de scurtă, între 5 decembrie 1879 (stil vechi) şi până la 7 
aprilie 1881 (stil nou). Era o gazetă axată pe domeniile 
beletristicii, ştiinţei, economiei şi umorului, dorind să contribuie 
la acțiunea de redeşteptare națională a lugojenilor. Iniţial apărea 
în opt pagini, iar mâi târziu doar cu patru pagini. Redactor era 
Iosif Tempea, o binecunoscută figură în Lugojul acelor ani. 
Născut la 1836, în Toracul Mare, urmează studiile generale şi 
gimnaziale, apoi cursurile facultăţii de drept. Îşi întrerupe 
studiile şi funcționează ca profesor de limba română la 
Timişoara, trece la Lugoj, între 1862-1865, pleacă la 
Caransebeş pentru doi ani şi revine definitiv la Lugoj în 1870, 
unde funcționează ca profesor şi preot timp de 21 de ani, până la 

moarte. 

În primul număr al gazetei, ce apărea marea, se pot citi 
şi aceste cuvinte, ce definesc programul său: „Existenţa noastră 
ne cere să nu mai fim către noi înşine cu nepăsare: somnul ce am 
dormit până acum a fost destul de îndelungat şi timpul a sosit ca 
să arătăm că existăm. Această manifestaţiune nu se poate mai 
aparte şi mai prodigios constata, decât prin aceea ca bărbaţii de 
ştiinţă şi inteligență mai înaltă ai unui popor să năzuiască a lăți 
cunoştinţele lui; pentru aceea m-am simţit îndemnat a edita 
ziarul present cu numele «Deşteptarea» din al cărui titlu se poate 
vedea ce are de scop. Acest ziar va conţine în sine tot felul de 
articole, ce tind la cultivarea şi petrecerea poporului român...” 


PRIMUL EDIFICIU MUZEAL LA TIMIŞOARA 


Prima instituție cu profil muzeal din acest oraş s-a 
înființat în 1885, odată cu unificarea Asociaţiei istorice şi 
arheologice din Banat (1872) cu Muzeul din Banat (1882). 
Iniţial, colecțiile (puţin numeroase de altfel), se păstrau în edifi- 
ciul monument istoric care adăposteşte azi şi librăria 
Universităţii, după care au fost mutate într-o casă din preajma 
Pieţii Unirii, în jurul anului 1876. Timp de 10 ani, vor rămâne 
aici, după care casa, cumpărată de primărie, este dărâmată şi pe 
locul ei se zideşte actuala clădire (str. Augustin Pacha nr. 7), 
după planurile arhitectului J. Klein. Inaugurarea localului se 
produce la 29 august 1891. Clădirea este construită în stilul 
renaşterii germane şi are fațada cu o statuie a Minervei în 
înălțime de 2,25 m. În jur erau şapte tăblițe ce cuprindeau 
numele unor mari învăţaţi. 

Câteva imagini vechi, păstrate în colecţiile Muzeului 
Banatului, mai aruncă lumină asupra modului de expunere a 
primelor colecţii muzeale. Din 1937, muzeul se mută în actuala 
clădire a Operei, iar în locul său este instalată biblioteca 
orăşenească. Azi, clădirea adăposteşte bogatele colecții ale 
Bibliotecii Academiei, filiala Timişoara. 

„LUMINĂTORIUL” DE LA TIMIŞOARA 


Vechile dorințe ale românilor bănăţeni de a edita o 
gazetă de luptă politică se materializează la începutul anului 
1880, când Meletie Drăghici şi Pavel Rotariu scot, pe cheltuială 
proprie, ziarul „Luminătoriul”. Se pune capăt astfel umor lungi 
ani de tratative complexe şi sterile. Pe 5/17 martie 1880 apare 
primul număr, în patru pagini, următoarele apar de două ori pe 
săptămână (miercuri şi sâmbătă) iar între 1885—1886 de trei ori 
pe săptămână. Pe prima pagină, editorul, Pavel Rotariu, publică 
programul complex al „Luminătoriului”: „Foaia va fi condusă de 
principii democratice, moderate, adică treptat aplicânde. Scopul 
ei va fi: a atrage, apropia şi consolida spiritele, a le concentra 
activitatea, spre deşteptarea conştiinţei naţionale, prin urmare 
polemicile personale nu se vor admite. 

DIN reacţiile cititorilor la apariţia ziarului, spicuim: 
„Destul ruşinea ne-a roşit obrazul, cum că în „Banatul” cel vestit 
unde Românii sunt în aşa preponderență, să poată exista atâta 
spurdă de jurnale străine nouă, după limbă şi interese, şi acele 
jurnale în parte mare să le susţinem noi înşine, fără să ne 
aducem aminte că cu banii noştri aui putea avea şi noi un jurnal 
al nostru, care să apere interesele noastre. Este timpul suprem 
pentru a ne îngriji şi noi pentru mijloace mai estinse de cultură”. 

Înfiinţarea Partidului Naţional Român în 1881 va fi bogat 
ilustrată în paginile ziarului şi programul său politic va fi şi cel 
al „Luminătoriului”. Acesta a continuat să militeze pentru 
afirmarea politică a românilor, pentru egala lor îndreptăţire în 
drepturi şi accederea la o viaţă mai bună. 

Pavel Rotariu va face mari eforturi financiare pentru 
editarea ziarului, cele 500 de abonamente nereuşind să acopere 
cheltuielile de editare: va scoate însă în continuare ziarul, 
considerându-l prea important şi  sacrificând sume proprii 
însemnate. La 12 ianuarie 1894, ziarul îşi încetează apariţia, 

transformându-se în „Dreptatea”. 


DIN ZIARISTICA TIMIŞOREANĂ 
(„TIMIŞIANA” ŞI „GAZETA POPORULUI”) 


La 13 aprilie 1885 apărea la Timişoara revista 
„Timişiana”, organ săptămânal ilustrat de economie şi literatură 
română. Ea se constituie ca un pandant al „Luminătoriului”, 
publicând informații din domenii asupra cărora acesta nu se 
putea extinde. Apărea în 8—10 pagini şi purta ca subtitlu: „foaia 
pentru trebuinţele poporului român”. Editorul şi redactorul ei 
responsabil a fost Teodor V. Păcățian. Redacția şi administrația 
se aflau în chiar casa acestuia din str. Odobescu, tipografia fiind 
în casa Mocioni din Cetate. 

Între 1886 şi 1892 ziarul îşi schimbă titlul, în „Gazeta 
Poporului”, apărând tot săptămânal cu ilustrații. Redactor îi este 
tot cunoscutul luptător pentru drepturile româneşti Teodor V. 
Păcățian până în 1888, când ştafeta e preluată de Nicolae 
Coşariu, iar din 1890 de George Ardelean, fost colaborator al 
gazetei. 

Cei trei directori-redactori au reuşit să păstreze nealterat 
programul gazetei, aceasta fiind un organ de presă ce informa 
corect asupra evenimentelor politice, extinzându-şi aria de 
cuprindere în special asupra economiei şi, mai ales, culturii. 

Nicolae Coşariu s-a născut în 1842 în Chizătău, într-o 
familie de țărani. Urmează şcoala în sat şi apoi la Caransebeş şi 
Lugoj, terminând dreptul la Budapesta. Se încadrează în 
administraţie. Colaborează ca ziarist la mai multe periodice 
româneşti bănăţene. 

George Ardelean s-a născut în 1837 în Fabricul 
Timişoarei, în familia unui meseriaş. Şcoala generală şi liceul le 
face la Timişoara, dreptul la Budapesta, unde a activat în cadrul 
societăţii literare a studenţilor români „Petru Maior”. În 1864 

redactează revista „Umoristulu” (Budapesta), sub direcţia lui 
Iosif Vulcan, cu care continuă colaborarea şi în anii următori, 
inclusiv la „Gura Satului” şi „Familia”. Între 1864 şi 1909 (anul 
morţii) funcționează ca jurisconsult al Timişoarei. Datorită 
uşurinţei scrisului şi spiritului său efervescent, a continuat în 
paralel activitatea publicistică, atât în ziarele timişorene, cât şi în 
cele transilvănene. A contribuit din plin la propăşirea culturală a 
românilor bănăţeni. 

III. VEACUL al XX-LEA 


RELICVE AFRICANE LA TIMIŞOARA 


În colecţiile Complexului muzeal din Timişoara se 
păstrează de mai bine de un veac diverse obiecte ce au aparținut 
unor triburi africane: sulițe, lăncii, tolbe cu săgeți, pumnale etc., 
donate muzeului timişorean de către unul dintre marii 
exploratori ai Africii centrale şi australe — Emil Holub. Ele sunt 
doar câteva din cele 140 de obiecte trimise de exploratorul ceh 
muzeului la sfârşitul anului 1894. Donaţia aceasta, care 
cuprindea piese din domeniul etnografiei, zoologiei, botanicii şi 
mineralogiei africane, reprezintă omagiul adus de Emil Holub 
oraşului Timişoara, care l-a sprijinit moral şi material în 
organizarea celei de-a doua şi a treia călătorii ale sale în Africa. 
După ce Holub publică un studiu în revista Societăţii de Ştiinţe 
Naturale din Timişoara, urmează invitaţia acesteia de a susține 
un ciclu de conferințe. La 2 aprilie 1882, exploratorul susține 
aici o conferința despre tribul Beciuanilor în fața unei asistenţe 
de peste 800 de persoane. Între anii 1883—1887, el întreprinde o 
a doua călătorie în Africa, în regiunea inferioară a fluviului 
Zambezi. La întoarcere, timişorenii sunt primii care-i trimit o 
telegramă de felicitare. În 17 decembrie 1887, Holub soseşte, 
din nou, la Timişoara, unde susține două conferințe publice 
asupra rezultatelor călătoriei sale. Cu suma realizată, Timişoara 
se situează pe locul al treilea între sprijinitorii materiali ai 
exploratorului, care încerca să-şi organizeze o expoziţie cu 
zecile de mii de exponate aduse. 

TRAMVAIUL ELECTRIC LA TIMIŞOARA 


La 30 de ani de la introducerea tramvaiului cu cai, 
Timişoara beneficia şi de tramvaiul electric. Acţiunile 
premergătoare au început în cursul anului 1898, când s-a 
constituit o societate care a început construcția celor 5 linii, plus 
cele 2 linii de legătură, a achiziționat materialul rulant şi a în- 
ceput angajarea lucrătorilor. La 30 iulie 1899 se circula deja pe 
primele linii, iar la 27 iulie acelaşi an se circula pe toate liniile, 
în lungime exploatabilă de 10,7 km. 

Traseul acestor linii era următorul: linia I unea Gara de 
Nord cu piaţa Sarmizegetusa din Fabric (5.159,20 m); linia a II- 
a se bifurca din prima pe traseul Bd. Tinereţii-Piaţa Reşiţa— 
Bega (în lungime de numai 643,80 m); linia a III-a pleca din 
piaţa Şt. Furtună până în zona sensului giratoriu din Calea 
Şagului (979,40 m); linia a IV-a pleca din Bd. 6 Martie, prin 
str. Gh. Doja, până pe str. Memorandului (1.288 m) şi, în 
sfârşit linia a V-a unea gara Timişoara Est cu Calea Buziaşului 
(zona fabricii de încălțăminte), pe o distanţă de 2.021,30 m. 
Lor li se adăugau două linii de legătură, de 608,15 m. 

Câteva file doar din bogata existență a tramvaiului 
timişorean. În anul 1900 numărul total al călătorilor a fost de 
12.400.000, între 1920-1923 s-a atins un record interbelic de 
circa 22.000.000 călători anual, pentru ca în anii următori 
numărul călătorilor să se ridice la cifre cuprinse între 15 şi 20 de 
milioane. În anul 1919, distanța Fabric — actualul cartier „| 
Mai” era parcursa în maximum 32 minute, față de 90 minute 
necesare tramvaiului cu cai, pe acelaşi traseu. În cursul anului 
1927, s-au semnalat 45 de accidente de tramvai, din care 2 au 
fost mortale, 7 s-au soldat cu răniri de persoane, unul cu un cal 
rănit şi 35 de carambolaje. 

Demnă de remarcat contribuția brigăzilor de muncă 
patriotică a tineretului care, între ianuarie şi aprilie 1948, au 
construit porțiunea dintre Piaţa Libertăţii şi cartierul Ronaţ în 
lungime de 2.165 m. La sfârşitul anului 1987, Timişoara 

dispunea de un număr de 8 linii de tramvai cu un total de 64.930 
m cale rulantă şi cu 134 de staţii. 


CORNEL DIACONOVICI (1859-1923) 


Din vestita familie Diaconovici, care a dat regiunii 
luptători înflăcăraţi pentru dreptatea românească, câteva cuvinte 
despre Cornel, născut în 1859 la Bocşa Montană. Şcoala 
elementară şi-o face la Viena şi Reşiţa, gimnaziul şi liceul la 
Lugoj, Carei şi Timişoara. Facultatea de drept a urmat-o la 
Oradea şi Budapesta şi, la încheierea studiilor, în 1880, lucrează 
ca avocat trei ani la Lugoj. Începe activitatea publicistică la mai 
multe ziare, atât româneşti, cât şi germane şi maghiare Între 
1884-1885 este redactorul ziarului „Viitorul” şi, concomitent, 
editează cunoscuta revistă „Romanische Revue”, în limba 
germană. În 1885 apare la Budapesta, în anul următor la Reşiţa, 
în 1888 la Viena, 1893 la Sibiu şi 1894 la Timişoara. Revista 
apărea lunar şi cuprindea probleme de istorie, literatură şi 
politică, fiind de un real folos în lupta românilor pentru 
drepturile lor naţionale. Difuzată în străinătate, ea a adus reale 
servicii cauzei româneşti. De altfel, pentru meritele sale, Cornel 
Diaconovici a fost decorat de statul român cu medalia 
„Benemerente” clasa I. 

Membra al Astrei, lucrează ani de zile la Sibiu, ca mem- 
bra al comitetului de conducere, în anul 1891 revine la 
Timişoara unde înființează şi conduce ziarul „Dreptatea”. Din 
1895 este prim-secretar al Astrei la Sibiu. Începe acum 
elaborarea Enciclopediei Române, primul lexicon românesc 
tipărit în trei volume (1898, 1900, 1904). În acelaşi timp, este şi 
director al cunoscutei publicaţii sibiene „Transilvania”, precum 
şi secretar al băncii „Albina”. La 1 ianuarie 1899 apare „Revista 
economică”, unde Cornel Diaconovici este proprietar, director şi 
editor (până la 1906). Pleacă la Bucureşti unde lucrează până la 
sfârşitul vieţii. A fost membru al Academiei „Stella d'Italia”, 

precum şi la „Museum für Völkerkunde” din Berlin. 

O viaţă închinată luptei pentru cunoaşterea poporului şi a 
limbii române în Europa, o activitate susținută în cadrul Astrei 
pentru propăşirea culturală a românilor, atunci despărțiți de 
vremelnice hotare; şi în final de viaţă, Cornel Diaconovici a avut 
bucuria împlinirii marelui ideal: unitatea naţională. 


UN BĂNĂȚEAN ÎN... SAHARA 


În anul 1900 un medic din Băile Herculane întreprinde o 
călătorie prin Africa de Nord şi ajunge să străbată, parțial, şi 
deşertul Sahara. În zona Biskra, călăuzele arabe îl informează 
că acolo locuieşte unul dintre vestiţii pustnici şi profeți, Ali 
Mustafa, mare prezicător şi, mai ales, cunoscător al plantelor de 
leac. Interesul medicului odată stârnit, el îşi îndreaptă paşii spre 
peştera unde îşi petrece viaţa acest interesant, respectat şi iubit 
personaj. Într-adevăr, pe Ali Mustafa l-a aflat în faţa peşterii, cu 
picioarele încrucişate, cu barba lungă răsfirată în bălaia vântului. 

Stând de vorbă mai mult cu oaspetele său, profetul vrea 
să afle din ce colţ de lume vine şi cum se face că s-a abătut până 
la el. Prin interpret i se răspunde că vine din Europa, de la Băile 
Herculane, unde profesează medicina. Gestul imperativ îi 
îndepărtează imediat pe ghizi şi, minunea minunilor, între cei 
doi se încinge direct o discuţie în română!! 

Emoţia tămăduitorului este adâncă şi sinceră. Povesteşte 
despre sine că s-a născut şi a crescut în părțile Oraviţei. Numele 
său adevărat este Iacob Turcu iar meseria sa era pictor de icoane. 
În anul 1838, pe când dorea să se căsătorească, a avut discuții 
aprinse cu părinții ce nu o voiau pe fata aleasă de el. Pleacă 
atunci definitiv de acasă. Se opreşte o vreme la Băile Herculane, 
unde pictează câteva icoane, pleacă mai departe, la Tîrgu Jiu şi 
Istanbul. Acolo intră în armata otomană şi adoptă religia 
islamică. Militar, ajunge în Africa de Nord, se căsătoreşte, are 
doi copii. La pensie se retrage lângă Valea Djebel Bu Rezal, 

unde era o localitate romană „Aquae Herculis” (El Hamman — 
în arabă). Aici devine un renumit tămăduitor profet şi interpret 
al legii lui Mahomed. 


UN BAL DE ALTĂDATĂ 


În aparenţă era vorba doar despre un bal, la care 
tinerimea română din Timişoara împreună cu cea din Arad, 
Lugoj şi Oraviţa invită la „un concert împreunat cu dans în 
reduta din Timişoara”. 

Invitația la bal conținea şi o listă („coală de colectă”, în 
formularea epocii) de subscripții prin care mult stimatele 
domnişoare, doamne şi prea onoraţii domni erau rugaţi să o 
completeze cu diverse sume, atât proprii cât şi din cercul 
cunoscuţilor şi prietenilor lor şi să o trimită pe adresa casierului 
acestei întâlniri spre a fi întreţinuţi la studii elevii români lipsiți 
de mijloace. 

La 3/15 februarie 1897 se desfăşoară balul despre care 
vorbeam. Listele de subscripţie odată înaintate prin poştă, 
serbarea se desfăşoară cu fast şi emoții pentru toți participanții. 
Era un nimerit prilej de întâlnire între români, de a schimba 
opinii şi de a se simți părtaşi la aceeaşi operă: lupta națională, în 
toate formele sale. 


PARCURI TIMIŞORENE 


Având în vedere evoluţia structurii urbane a oraşului în 
epoca modernă, problema unor spaţii verzi a devenit posibilă 
doar în a doua jumătate a veacului trecut. Pe de o parte, 
prezența cetăţii cu spaţiile sale libere în jur, pe de alta, 
inexistența preocupărilor pentru, echilibrul ecologic au întârziat 
apariţia primelor parcuri. În anul 1850 se plantează cu arbori 
spaţiul aflat între cartierele Cetate şi Fabric pe o suprafață de 

circa 5 ha. Este în fapt actualul Parc al Poporului, care mai 
beneficia de zone verzi şi covoare cu flori decorative. Peste două 
decenii, la 1870, pe terenul viran existent între Cetate şi actualul 
cartier „| Mai” se plantează copaci, se amenajează zone verzi şi 
covoare de flori, pe suprafața Parcului Central de astăzi. La 
sfârşitul aceluiaşi secol, malul drept al Begăi se plantează pe o 
suprafață de circa 90.000 mp cu specii de foioase şi conifere, 
alături de care apar zone verzi şi florale. Spaţiul acesta constituie 
acum Parcul Rozelor şi Parcul Copiilor. Tot în acei ultimi ani ai 
secolului al XIX-lea se amenajează parcurile Doina şi fosta 
Promenadă Huniade. Prima pepinieră, în sensul actual, se 
înființează în jurul anilor 1870 între Parcul Poporului şi Podul 
Michlangelo, ca bază de reproducție a copacilor şi florilor 
necesare oraşului. 

În anul 1910 Timişoara avea o suprafaţă de 262.000 mp 
de plantaţii publice, un număr de 22.189 copaci de stradă şi 3 
sere (de înmulţire, de plante ornamentale şi de palmieri). Peste 
10 ani, suprafaţa parcurilor era de 298.000 mp, numărul 
arborilor crescuse la 27.780 bucăţi, iar al serelor la 12. În anul 
1939 oraşul beneficia de 411.632 mp (41,6 ha) spații verzi şi 
38.757 arbori. Două statistici din deceniul al VIII-lea conturează 
astfel zestrea Timişoarei, „oraşul florilor”: în 1973, existau 
526,8 hectare spaţii verzi, din care 89,9 hectare parcuri, 44,9 
hectare zone verzi în cartiere, 245 hectare scuaruri şi 146 păduri 
de agrement. În 1977, suprafaţa totală crescuse la 561,8 hectare 
din care: 90 hectare parcuri, 71 ha zone verzi în cartiere, 159,8 
ha scuaruri şi 146 ha păduri de agrement. 


ILIE JUCA — EXPORTATOR DE PLANTE 
MEDICINALE 
ÎN EUROPA 


La cumpăna dintre secolele al XIX-lea al XX-lea, ţăranul 
Ilie Juca din satul Cuptoare, din preajma Băilor Herculane, era 


121 


unul dintre marii exportatori de plante medicinale spre Belgrad, 
Cracovia, Lvov, Budapesta, Viena. El culegea plantele din zona 
localităților Ogradena, Var, Glimboca, Armeniş, Pîrvova şi în 
schimbul lor primea contravaloarea în kilograme monede de aur. 
Întreaga viață de 77 de ani, Ilie Juca şi-a consacrat-o acestei 
ocupaţii şi scrierii de broşuri în care, prin exemple din viaţa sa, 
sfătuia pe săteni să înveţe carte, să fie cinstiți, să muncească, 
fiindcă numai aşa ajunge fiecare să-şi afle rostul. Primele 
cunoştinţe botanice le-a dobândit de la diferiți profesori şi 
învăţaţi care veneau în zona Herculanelor şi-l luau ca ghid prin 
munţi. Cu încetul, la 30 de ani a început să înveţe carte şi să-şi 
desăvârşească cunoştinţele botanice. De aici înainte a acţionat cu 
tot elanul pentru cunoaşterea şi folosirea plantelor medicinale, 
atât printre săteni şi locuitorii zonei cât şi prin exportul acestora 
pe zone întinse ale Europei 


„CU TOROGOATA SUBSUOARĂ COLINDAT-AM 
TOATĂ ȚARA...” 


Din acest colț de pagină un modest omagiu celui ce a 
fost Luţă lovită (1883-1954), unul dintre cei mai mari solişti 
instrumentişti ai ţării. Născut la Dalci, într-o modestă familie de 
muzicanți, Luţă loviță s-a ridicat treptat, după ani şi ani de 
muncă, până la cele mai înalte trepte ale interpretării muzicii 
noastre populare, fiind şi azi atât de aproape de sufletul 
bănățeanului. Iniţial clarinetist, Luţă lovită descoperă — la 
începutul veacului — taragotul (torogoata), devenind primul 
artist român care introduce acest instrument. 

Momentul cu cea mai adâncă semnificaţie l-a constituit 
un recital de taragot (început cu „La Paloma”, continuat cu 
doine, hore şi sârbe) pe frontul italian, pe buza tranşeei, care s-a 
soldat cu încetarea temporară a luptelor. De la Caransebeş, Luţă 
Ioviţă pleacă şi cântă ani în şir la Bucureşti, Cluj şi Timişoara, 
aici încheindu-și activitatea. 

NICOLAE IORGA PRIN BANAT 


În dorinţa de a cunoaşte oamenii şi locurile pământului 
românesc, în anii de la începutul ocolului al XX-lea, ani cruciali 
pentru destinul ţării, Nicolae Iorga întreprinde, între 1902 şi 
1906, o serie de călătorii prin Transilvania şi Banat. El constată 
că „fiecare loc de pe pământ are o poveste a lui, dar trebuie să 
tragi bine cu urechea ca s-o auzi şi trebuie şi un dram de iubire 
ca s-o înţelegi”. Şi Iorga a dovedit aceste calități care i-au 
permis să cunoască bine istoria, oamenii şi pământul Banatului, 
drumețind prin acest colţ de țară românească în mai multe 
rânduri. El remarcă firea deschisă a bănăţenilor, mobilitatea lor 
de spirit, frumuseţea neobişnuită a locurilor. 

Nicolae lorga poposeşte la Arad, apoi, călătoreşte cu 
trăsura prin satele câmpiei până la Timişoara Aici cel mai mult îl 
impresionează cartierul Fabric, unde află „o mulțime de 
meseriaşi români, străițari, cojocari, tabaci, argintari, căldăraş, 
organizați în ţehiuri, care se mai ziceau, după turceşte, şi 
rufeturi”. De aici pleacă la Lugoj, apoi la Caransebeş, 
bucurându-se de cele ce le vedea. Aprecierea făcută bănăţenilor 
este măgulitoare: „...sănătoşi, vioi, frumoşi, vorbăreţi în 
dialectul lor cu sunete fugătoare, îndrăzneţi şi siguri, bănăţenii 
se pot lăuda cu dreptate că ei sunt între ceilalți fruntea, fruncea 
cum zic €i...”. 


„PLUGARUL ROMÂN” 


Având experienţa celor doi ani ca director la „Dreptatea” 
şi „Lumina Poporului” (1904-1906), Nicolae Mitru, încarcerat 
de mai multe ori de autorităţii austro-ungare pentru ideile sale 
politice în spirit național, schimbă în 1906, după ieşirea din 
închisoare, titlul ziarului în „Plugarul Român”. Acesta apare 

neîntrerupt timp de aproximativ patru decenii, până spre cel de- 
al doilea război mondial. La început apărea săptămânal, în 
timpul primului război mondial de trei ori pe săptămână, iar mai 
apoi de două ori pe lună. Tirajul oscila între 1000 şi 3000 
exemplare, iar spre final s-a redus până la 800 exemplare. 

Programul gazetei avea un caracter economic, cultural şi 
social, aducând la sate preocupările zilei. Însuşi N. Mitru umbla 
pe sate pentru difuzarea ziarului, pentru adunarea 
abonamentelor. Tot el vindea ziarul prin gări, spitale, cazărmi 
etc. În jurul său s-au grupat în timp câțiva colaboratori de 
nădejde: Aurel Cosma — ce publica sub pseudonim, scriitoarea 
Emilia Lungu-Puhallo, Petru Pipoş, Nicolae Iancovici redacta 
rubrica apicolă. Petru Ugliş, învățător — scria poveşti, Iosif 
Bogdan scria articole şi poezii, Constantin Ardelean poezii etc. 
Din 1919, redactor responsabil devine Victor Aga, N. Mitru 
rămânând director. 

Între anii 1908-1912 ziarul scoate un supliment 
umoristic „Baba Satului”, ce apărea bilunar în 8 pagini, în 
redactarea lui N. Mitru şi I. Rodină, deşi indicația din titlu suna 
„Moş Noia-Ordin”, pseudonim, ce se difuza larg la sate, da- 
torită conținutului: poezii, glume, ilustrații şi caricaturi. Într-o 
vreme, suplimentul se difuza gratuit, având şi o poezie înscrisă 
pe frontispiciu: „Dăm de ştire tot natului / Că numai „Baba 
Satului” / Nu se poate abona / Ci în cinste o vom da” (adică 
gratuit). 

Între cele două războaie mondiale ziarul a avut şi o mică 
editură populară numită Biblioteca „Plugarul Român” în care au 
apărut câteva calendare şi călăuze pentru ţărani, precum şi alte 
câteva lucrări ale unor condeieri locali. 

În concluzie, un ziar cu o viaţă îndelungată, expresie a 
programului său şi a aderenţei de care s-a bucurat din partea 
țăranilor, cu contribuţie însemnată în ridicarea nivelului cultural 
al acestora. 

ZIARE MUNCITOREȘTI TIMIŞORENE 


Dezvoltarea economiei de tip capitalist a condus, implicit 
la apariția unei puternice clase muncitoare. De la primele 
tendințe de organizare a acesteia până la apariția primelor 
partide muncitoreşti, evoluția a fost rapidă. Apariţia partidului 
politic al clasei muncitoare a însemnat un salt calitativ însemnat 
în acţiunile politice ale proletariatului. Printre iniţiativele acestui 
partid al muncitorilor s-a numărat şi cea privitoare la apariția 
unor organe de presă care să popularizeze în rândul muncitorilor 
învățătura lui Marx şi Engels, să contribuie la maturizarea 
tuturor membrilor. 

Timişoara a ajuns spre sfârşitul veacului al XIX-lea un 
punct industrial şi comercial important, beneficiind de munca de 
mii şi mii de muncitori. Satele din jur au furnizat noi şi noi 
contingente de muncitori în mare parte români. Pentru 
emanciparea lor culturală şi politică au apărut la Timişoara 
câteva organe de presă, adevărate organe de luptă politică. 

Între anii 1903 şi 1904 (mai precis, între ianuarie 1903 şi 
aprilie 1904) apărea săptămânalul „Votul Poporului”, subin- 
titulat „organ pentru poporul muncitor român” şi având orientare 
social-democrată. Redactorii erau Al. Voichescu şi Petru Ponta. 
Este prima gazetă muncitorească în limba română, de orientare 
socialistă din imperiu. Greutățile financiare au făcut ca aceasta 
să-şi înceteze temporar apariția între noiembrie 1903-— februarie 
1904 şi apoi definitiv din aprilie acelaşi an. 

Necesitatea unui organ de presă muncitoresc a făcut ca 
Petru Ponta, împreună cu tipograful loan Rodină şi loan 
Pescaru, să înfiinţeze în 1905 un alt organ: „Muncitorul Ro- 
mân”, ce a apărut, până ta anul 1907. Apariţia era săptămânală şi 
organul urma întru totul pe cel al precedentului. Tipărirea era 
asigurată de tipografia „Muncitorul”, situată pe strada 
Văcărescu, tipografie cumpărată prin împrumut de cei trei 
editori. În 1907, greutăţile financiare au dus la sistarea gazetei. 
În ultima perioadă, aceasta avea un supliment umoristic în 

dialect bănăţean. 


CLUBUL „CIUTURA” DIN FĂGET 


Vechi centru de viață şi spiritualitate românească, 
Făgetul şi-a adus contribuţia şi la marea epopee a Unirii. Din 
seria multiplelor acte ale acelor ani, iată acum una, poate mai 
hazlie, dar care ascunde sub ea aceeaşi fierbinte adeziune la 
cauza dreaptă a unirii tuturor românilor. 

La 1893 se înființează aici o „Societate română de lec- 
tură”, care avea drept scop propăşirea culturală. Ea a devenit 
repede un centru al vieţii politice româneşti locale. Tot începutul 
veacului însă, aspre legiuiri antiromâneşti i-au închis porțile. 
Tineretul nu s-a lăsat învins. Sub semnul hazliu al noului club 
înfiinţat, pe nume „Ciutură”, se puteau aduna toți românii. „La 
clubul nostru se cânta şi încă de zor, ba chiar cu cor şi cu 
orchestră”. Veselia nu avea nimic din petrecerile adoptate ca 
paravan; erau cântece patriotice,  însuflețind mişcarea 
românească. Ba, mai mult, „ciuturaşii” înfiinţează «Comitetul 
local al societății pentru fond de teatru», dând şi mai multe 
reprezentații”. 

O diplomă din 1908, completată în 1912, redă, sub 
paravanul adoptat de „ciuturaşi”, idealurile mişcării naţionale 
româneşti. lată câteva 
din cuvintele înscrise aici la 6/19 decembrie 1912: „Acest semn 
de viață socială românească în Făget dorim, să fie păstrat cu 
demnitate la loc 
cuvenit — până va fi sosit «Ora mântuirei» (ziua unirii, n.n.). lar 
atunci, toţi „ciuturaşii” din toate părţile vor avea din nou să se 
întrunească la o nouă sigilare festivă, sub mândrul nostru tricolor 
ŞI uniți în cuget, uniți în simțiri, îşi vor aduce aminte, ei încă cei 
vii şi veseli, de fraţii lor antecesori, care poate n-or mai fi, care 
poate că s-or fi stins în luptă glorioasă şi vor fi prefăcuți în 
cenuşă. Şi am scris în zile grele de ispită, dar plin de încredere în 

viitorul poporului românesc”. Titularul diplomei era preşedintele 
(vătaful) clubului, cunoscutul poet George Gârda. 


„DRAPELUL? DIN LUGOJ 


La 1 ianuarie 1901, apărea la Lugoj primul număr al 
ziarului „Drapelul”, sub redacția lui Valeriu Branişte, unul dintre 
cei mai activi şi competenți jurnalişti români. Timp de două 
decenii — data încetării apariției fiind 1920 —, „Drapelul” a 
reprezentat unul dintre principalele puncte de sprijin ale luptei 
naționale a românilor bănăţeni. 

De la început, ziarul s-a remarcat atât prin ţinuta grafică, 
cât mai ales prin conţinutul de idei promovat. Având un grup de 
colaboratori de excepție, printre ei Coriolan Brediceanu, lon 
Vidu, Cornel Grofşorean, Mihail Gaşpar şi alții, coloanele sale 
găzduiau de fiecare dată articole de fond şi articole de 
informare politică, culturală, de multe ori în ciuda severelor 
prescripţii ale cenzurii. Atitudinea antidualistă răzbate din 
fiecare număr al ziarului, iar dorința de făurire a unităţii statale 
româneşti este dezideratul suprem, explicit sau implicit, al 
redacţiei. 

Prin pana lui Valeriu Branişte în special, înfruntând 
greutățile politice şi financiare, trecând peste procesele de presă, 
peste cenzură etc., „Drapelul” lugojean s-a ridicat şi a rămas un 
port-drapel al fierbinților năzuințe româneşti. Documentate, 
impecabile ca stil şi limbă, articolele lui V. Branişte erau, de 
fiecare dată, citite şi comentate în lumea rurală şi urbană a zonei, 
răspândind şi întreținând speranța şi posibilitatea unirii tuturor 
românilor. Ziarul a reflectat viaţa satelor bănăţene, problemele 
cu care se confrunta țărănimea. Cel ce deschide paginile ziarului 
va înţelege mai bine aceste cuvinte. Mişcarea muncitorească şi 
socialistă, atât prin idealurile sale economice cât şi prin cele 
politice, a fost apropiată redacției „Drapelului” lugojean. 
Informaţia curentă, bogată şi diversificată, aducea la cunoştinţă 

cele mai interesante ştiri pentru populația românească. 

„Drapelul” din Lugoj s-a înscris ca o realizare de frunte a 
publicisticii româneşti de la începutul veacului, cu rol însemnat 
în educarea politică a maselor în preajma Unirii din 1918. 


O CARTE MAI PUŢIN CUNOSCUTĂ 


Apărea în anul 1911, la Piteşti, o carte de 70 pagini, for- 
mat mic, intitulată Treizeci de zile la Banat, de un autor ne- 
cunoscut marelui public: Petre Godescu. Lucrarea a fost prile- 
juită de încheierea merituoasă a studiilor şi o călătorie de o lună 
prin Banat. Pagini frumoase are despre lupta naţională a 
românilor, plăcerea muncii şi gospodărirea bunurilor, ca şi 
despre firea veselă a bănăţeanului. 

Itinerariul călătoriei sale a fost următorul: Ada-Kaleh, 
Băile Herculane, Caransebeş, Lugoj, Herendeşti, Sâhla, Coştei, 
Timişoara, Oraviţa, Timişoara, Topolovăţu Mare, Sânandrei. 
Din relatările sale, prezentăm doar câteva. Astfel, Timişoara este 
„oraş mare şi bine îngrijit, destul de luxos şi pornit pe drumul 
luxului, Timişoara s-ar părea şi mai frumoasă prin clădirile sale 
mărețe, de n-ar fi aşezată pe o suprafață atât de mare. Lume 
multă e dusă de la un loc la altul de vagoanele tramvaiului ce 
străbat cu uşurinţă străzile oraşului umbrite de şiruri nesfârşite 
de arbori. Lucrători mulți dărâmă cu luare aminte zidurile 
părăginite ale puternicei cetăţi de odinioară, stropită cu atâta 
sânge ostăşesc. 

La Topolovăţu Mare îl cunoaşte pe Nicolae Martinovici, 
stupar cu faimă peste multe hotare europene. „Sunt condus în tot 
cuprinsul gospodăriei sale bogată şi bine orânduită şi săptămâni 
întregi nu m-aş fi săturat ascultându-i vorba şi privind cum acea 
lume de albine de tot soiul... bucuroase zboară în jurul părintelui 
lor, răsplătindu-l cu mii de kilograme de miere în tot anul, grija 
ce-a avut de a le primi şi cultiva tot felul de flori, plante şi 
pomi roditori, ce fac un adevărat paradis din acest colțişor al 

pământului”. 


FURTUNOASA TOAMNĂ A ANULUI 1918 


În condiţiile în care sfârşitul primului război mondial era 
cert, lupta naţională a popoarelor din imperiul austro-ungar 
cunoaşte forme ample de manifestare. Lupta revoluţionară se 
concretizează în revoluţii naționale care duc la constituirea de 
state naţionale. Românii din Transilvania, Banat, Crişana, 
Maramureş şi Bucovina, regiuni aflate sub dependența 
imperiului dualist, îşi desăvârşesc şi ei revoluţia națională. 

Masele sunt cele care dau semnatul acestei mişcări. La 6 
octombrie 1918 se desfăşoară la Timişoara o puternică 
demonstrație antihabsburgică; în 10 octombrie, la Arad are loc o 
demonstrație de stradă cu revendicări economice, care se 
transformă într-una cu caracter politic, muncitorii cerând 
încetarea războiului, pâine şi pace, drepturi pentru popor. 

La începutul lunii octombrie 1918, se activizează şi 
conducerile celor două partide politice româneşti, Partidul 
Naţional Român şi Partidul Social-Democrat, care hotărăsc să 
colaboreze în cadrul unui consiliu comun. Pe 12 octombrie 1918 
se desfăşoară la Oradea şedinţa P.N.R., care adoptă o rezoluţie, 
concepută de Vasile Goldiş, prin care cere dreptul de autodeter- 
minare al românilor şi necesitatea convocării unei adunări 
naționale a acestora la Alba Iulia. Această declaraţie este citită 
în parlamentul budapestan pe 18 octombrie, momentul marcând 
declanşarea procesului de autodeterminare naţională a românilor 
din monarhia austro-ungară. 


CONSILIUL NAȚIONAL ROMÂN CENTRAL 


Întâlnirile dintre conducătorii celor două partide politice 
ale românilor (P.N.R. şi P.S.D.) se înmulţesc aşa încât în zilele, 

de 23-24 octombrie este subliniată necesitatea înființării unui 
organ reprezentativ al mişcării naționale româneşti. 

În dimineaţa zilei de 31 octombrie 1918 s-a constituit 
Consiliul Naţional Român Central, având în componenţă 12 
membri, câte şase din partea fiecărui partid. În primele şedinţe 
(desfăşurate la 31 octombrie şi 2 noiembrie) s-a pus problema 
unirii cu România şi forma juridică a viitorului stat naţional 
român unitar. În acest context revoluţionar, acţiunile de masă ale 
muncitorimii iau amploare, atât la Timişoara — unde se 
desfăşoară aproape în fiecare zi —, cât şi la Lugoj, Reşiţa şi 
întreaga zonă minieră bănăţeană. 

Dintre măsurile adoptate de către C.N.R.C. — al cărui 
sediu se va muta, în 3—4 noiembrie, la Arad — se remarcă 
formarea în fiecare localitate a unul consiliu național român 
local, a gărzilor naționale româneşti aflate în subordinea 
acestuia; acestea sunt primele activități de autoguvernare 
națională. 


CONSILIUL MILITAR NAȚIONAL ROMÂN DIN 
TIMIŞOARA 


La 31 octombrie 1918 ofiţerii şi soldaţii români din 
garnizoana Timişoara prin intermediul căpitanului dr. Aurel 
Cosma, aduc la cunoştinţa comandamentului militar austro- 
ungar următoarele hotărâri: 1) Decretează cu ziua de azi, 
constituirea Consiliului militar naţional român; 2) Declară că 
atitudinea lor va fi întru totul conformă celor care vor fi luate de 
către C.N.R., căruia 1 se alipesc cu nestrămutată credință; 3) 
Sunt gata întotdeauna a conlucra în orice direcție pentru 
menţinerea ordinei interne şi externe. Această hotărâre este 
difuzată şi celorlalte consilii militare naționale. 

În seara aceleiaşi zile, ofițerii şi soldaţii români din 
Timişoara au ținut o întrunire, alegând şi comitetul executiv al 
C.M.N., inclusiv o conducere militară, în persoana It. col. Miron 

Şerb. După încheierea adunării, cei prezenți s-au îndreptat spre 
primărie, intonând cântece patriotice. Adunarea s-a încheiat 
printr-un discurs al lui Aurel Cosma. 


GĂRZILE NAŢIONALE ROMÂNEŞTI 


Concomitent cu înființarea C.N.R. locale, se formează şi 
gărzi naționale locale, ce au drept scop apărarea intereselor 
româneşti în fața unor posibile presiuni militare externe sau 
dezordini interne, precum şi asigurarea ordinii şi legalității 
zonelor româneşti. 

Primul consiliu militar român se constituie la Timişoara 
în 31 octombrie 1918, urmat în zilele următoare de fiecare oraş 
şi comună. Detalii s-au păstrat despre batalionul românesc de la 
Lugoj şi garda naţională din Caransebeş. 

În urma adunării de la 13 noiembrie din grădina 
Concordia din Lugoj, se formează un batalion cu trei companii, 
ale căror efective se completează în câteva zile. Apelul adresat 
voluntarilor le cere: „Înrolaţi-vă fără amânare în batalionul 
românesc, întemeiat la Lugoj. Veniţi cu credinţă şi însuflețire ! E 
vorba de apărarea cinstei noastre naționale şi de scutul moşiei 
noastre româneşti... Veniţi fraților, căci cauza dreaptă şi sfântă 
ne cheamă”. 

Garda națională din Caransebeş număra circa 230 tineri 
orăşeni, studenţi şi militari. Aceştia purtau uniforme cu căciuli 
înalte de curcani cu pană şi cocardă tricoloră, fiind dotați cu 
carabine mitraliere, camioane, căruțe şi cai. Au acționat cu 
maximă eficiență pe teritoriul oraşului, asigurând paza acestuia 
şi menținerea ordinii. La mai multe decenii de la Unire, unul 
dintre participanţi şi-a amintit câteva versuri din imnul gărzii 
naționale: 

„Aşa scrie prin «Românul»  şi-aşa scrie prin 

«Drapelul» 
Căci e liber tot românul, soarta să dispună el. 
De la Tisa pîn’ la mare, unul este glasul nostru 
O frenetica strigare, Ura România mare! 
Sub drapelul nostru mândru şi sub scumpul tricolor 
Am grăbit şi eu să intru în garda românilor 
Vivat, vivat, să trăiască, la mai multe mii să crească, 
Pe pământul strămoşesc, batalionul românesc”. 


JEBELUL ÎN TOAMNA ANULUI 1918 


În consens cu marile evenimente din toamna altului 
1918, la Jebel se desfăşoară o acţiune revoluţionară de răsunet. 
La 30 octombrie, locuitorii s-au, adunat în faţa casei lui Nicolae 
Icobescu, înarmaţi cu puşti, pistoale, furci şi ciomege. Discursul 
înflăcărat al acestuia îi chema la înlăturarea vechilor rânduieli şi 
la instaurarea altora noi, proprii năzuinţelor românești. În fruntea 
lor se afla steagul tricolor, cu care mulțimea s-a îndreptat spre 
centrul satului. Au ocupat primăria şi postul de jandarmi, 
confiscând arhiva. Au instalat un nou primar, în persoana lui 
Iosif Bălan, fost soldat şi voluntar. Au ars registrele de dări şi 
rechiziție. Un detaşament înarmat a ocupat stația de cale ferată. 

În seara aceleiaşi zile, ca şi în ziua următoare, 1 
noiembrie, au fost devastate conacele, prăvăliile şi magaziile cu 
grâne ale marilor bogătaşi din sat, cerealele, alimentele, uneltele 
şi maşinile agricole au fost sechestrate, înregistrate pe liste şi 
apoi distribuite ţăranilor săraci şi văduvelor de război. Unii 
dintre notabili au fugit la Timişoara. În dimineaţa zilei de 3 
noiembrie 1918, în sat au sosit două căruțe pline cu jandarmi, 
care au început terorizarea locuitorilor. La început au fost doar 
bătăile şi schingiuirea, urmate de încercarea de a recupera 
bunurile împărțite oamenilor. Au urmat apoi execuțiile cu sânge 
rece, fără nici o judecată, a 6 locuitori, toți foşti soldaţi, 
participanţi la evenimente. 

În faţa acestei situaţii, sătenii se ridică pentru a doua 
oară. Se constituie în grabă garda națională română, care pune 
mâna pe arme şi îi alungă pe jandarmi şi pe acoliţii lor, 
asigurând în continuare liniştea comunei, în conformitate cu 
hotărârile Consiliului Militar Român de la Timişoara. 


„SUS FRUNTEA” 
de Geniu Popoviciu 


Români încătuşaţi de veacuri 

Cu lanţuri grele, ruginite; 

Sunat-a ceasul dezrobirii! 

Sus fruntea, frunțile cernite! 

Azi ochii voştri pierduţi în lacrimi 
Privesc zorirea dimineții 

Din strălucirea primei raze 

Aflaţi scânteia nouă a vieţii. 


Căci limba scumpă, strămoşească 
— Tezaur apărat cu sânge — 

E iar în stăpânirea voastră, 
Române drag, taci, nu plânge... 


Descătuşat, priveşte mândru 
La zilele afurisite 

Şi iartă-le acum păcatul 

Sus fruntea, frunțile cernite! 


NOUTĂŢI LITERARE 


Lira libertăţii este titlul unei colecţii de cântece naţionale 
aranjate de redactorui nostru responsabil (Valeriu Branişte, n.n.), 

apărută acum în o frumoasă broşură (la Lugoj, n.n.). Cuprinde: 
imnuri, marşuri, doine, hore şi alte cântări reînviate. „Liră 
literară voim să dăm în mâna fiecărui român — zice editorul în 
cuvântul său — la popor liber, liră liberă se cade, căci, întru 
toate trebuie să edificăm între noi şi prin noi o lume nouă: o lu- 
me visată de poeţii noştri” (Anunţ apărut în presa vremii, 
decembrie 1918). 

„Deşteaptă-te române!, imnul naţional de Andrei 
Mureşianu, textul corect, a apărut în ediție separată, anume 
tipărit pe hârtie tare, ca să-l poată avea flecare român la sine: 
bărbaţi, bătrâni, juni — cum zice însuşi poetul — să-l cânte la 
ocaziuni de manifestare c-a sosit ceasul mântuirii. Fiind scop de 
binefacere, să nu întârzie nimeni a-şi comanda”. (anunţ din presa 
vremii, decembrie 1918). 


VALERIU BRANIȘTE: „LA ALBA IULIA” 


„Un fior sfânt cutremură astăzi toate inimile românești la 
gândul măreţei adunări de la Alba Iulia, unde, după veacuri de 
patimă şi robie, este chemat poporul românesc să-şi proclame 
libertatea sa națională. Va fi o zi istorică, o zi neuitată în viața 
poporului, o zi de la care se va data o epocă. O zi pe care o vor 
aminti urmaşii îndepărtați cu evlavie şi admiraţie. La Alba Iulia 
se va începe un nou capitol al istoriei naționale româneşti. lar 
conţinutul acestui capitol va fi dat prin vrednicia celor de faţă şi 
a urmaşilor noştri... Ne vom gândi la noi, la urmaşii noştri, la 
drepturile noastre, la libertatea noastră. Ne vom spune voința 
nestrămutată, aşa cum s-a oţelit aceasta în cursul vremurilor de 
grea cumpănă, vom spune la auzul întregii lumi, că suntem şi 
voim să fim. Dar n-avem să ne gândim numai la noi... Pentru 
noi, pentru trecutul nostru pentru toate suferințele noastre din 
trecut şi pentru toate jertfele ce-am fost nevoiţi a le aduce în 
grelele frământări pentru lumină şi libertate, va fi cea mai 
splendidă satisfacţie când concetăţenii noştri de altă limbă şi le- 

ge se vor convinge, că libertatea noastră naţională este suprema 
garanție a libertăţilor şi drepturilor lor fireşti în viitoarea 
democrație românească. Cu aceste gânduri, cu această 
convingere fermă şi cu această voință neclătinată, plecăm la 
Alba Iulia spre a ne proclama libertatea noastră națională”. 


1 DECEMBRIE 1918, ALBA IULIA 


Cu o zi înainte la 30 noiembrie, delegații bănăţeni s-au 
întrunit într-o clădire din Alba Iulia sub preşedinţia dr. Aurel 
Cosma şi au hotărât, în unanimitate „Unirea Banatului, fără 
condițiuni, cu Patria-Mamă România!” 

În dimineaţa zilei de 1 Decembrie Alba Iulia era o mare 
de oameni. Securitatea adunării era asigurată de cei o mie de 
componenți ai gărzii naţionale româneşti, conduse de căpitanul 
Medrea. În sunetul clopotelor, în fâlfâitul steagurilor, în culorile 
vii ale costumelor naționale, în expresiile de pe fețele oamenilor 
se citea un singur gând — Unirea. Oamenii treceau cântând şi 
chiuind de bucurie spre câmpul lui Horea, unde avea să se 
desfăşoare citirea hotărârii celor 1.228 de delegaţi. Înainte de 
aceasta, delegaţii se întrunesc într-o sală, cunoscută de atunci 
drept „Sala Unirii”. La ora 10,45, Ştefan Cicio Pop deschide 
Adunarea Naţională a poporului român. Rosteşte o scurtă 
cuvântare, după care îi salută pe delegaţii aleşi şi pe membrii de 
drept ai adunării. Se anunță prezența delegaţiilor din 27 
comitate, reprezentând 130 cercuri electorale. Se alege apoi 
Biroul de conducere al Adunării. Conducătorii P.N.R. şi P.S.D. 
rostesc cuvântări, descriind suferințele românilor, jertfele de 
sânge date de aceştia şi dorinţa lor unanimă pentru unirea cu ţara 
mamă. 

După încheierea acestor cuvântări, Adunarea Naţională, 
într-o atmosferă de entuziasm greu de descris, votează texul 
rezoluţiei de unire cu România. Conducătorii adunării se 
deplasează până a tribuna centrală de unde anunță întregii 

mulțimi această unire. Se intonează cântece patriotice. De la cele 
patru tribune se explică poporului însemnătatea acestui act 
istoric. Mulțimea ovaţionează îndelung pentru triumful visului 
de veacuri ale românilor. Până seara străzile bătrânei cetăți 
cunosc animația acestei deosebite stări emoționale. 


MIŞCĂRILE ȚĂRĂNEȘTI DIN 1918 


Amplul proces revoluționar din toamna acelui an a avut 
repercusiuni adânci şi în lumea satelor. Ţăranii au fost cei ce au 
dus greul în timpul anilor de război, atât prin jertfele umane, cât 
şi prin sarcinile economice împovărătoare pentru susținerea 
acestuia. Ura lor împotriva reprezentanţilor autorităților locale 
— Jandarmi, notari, solgăbirăi — s-a manifestat acum cu putere, 
aceştia fiind constrânşi să-şi părăsească funcțiile. 

Semnalul revoltelor ţărăneşti fiind dat, alungarea 
vechilor autorități a fost urmată de atacarea conacelor 
moşiereşti. Alături de caracterul social, mişcările aveau şi un 
caracter național, majoritatea ţărănimii fiind români, asupriți pe 
un dublu plan: social şi naţional. Din documentele vremii rezultă 
că aceste mişcări au cuprins peste trei sute de localităţi bănăţene, 
în cele mai multe sătenii înființând sfaturi ţărăneşti, care s-au 
alăturat mai apoi consiliilor naţionale locale româneşti. 


CONSILIUL NAŢIONAL GERMAN 


„Subscrişii avem onoarea a vă aduce la cunoştinţă că 
locuitorii comunei Caransebeşul Nou s-au constituit în consiliul 
național german, hotărând că devreme ce comuna noastră se află 
situată între comunele româneşti dorim cu toţii ca între noi să fie 
bună înţelegere. Consiliul nostru aderează întru toate Consiliului 
Naţional Român Central supunându-se ordinelor acestui 
Consiliu precum şi Consiliului Naţional Român din Caransebeş. 

Caransebeşul Nou, la 11 noiembrie 1918. Semnează cei 10 
membri ai consiliului național german, iar adresa de mai sus este 
înaintată C.N.R. din Caransebeş. 


MANIFESTUL „CĂTRE POPOARELE LUMII” 
18 NOIEMBRIE 1918 


C.N.R.C. publică la 18 noiembrie un apel adresat tuturor 
popoarelor lumii, în care îşi afirmă dorinţa unităţii statale a 
românilor şi demască politica de asuprire naţională la care au 
fost supuşi aceştia în monarhie. Manifestul a fost redactat de 
către ideologul mişcării româneşti, Vasile Goldiş, şi a fost 
semnat de către Ştefan Cicio Pop, preşedintele C.N.R.C. şi Gh. 
Crişan, secretarul consiliului. 

„Națiunea română din Ungaria şi Transilvania ținută de 
veacuri în robie trupească şi sufletească de către clasa 
stăpânitoare a poporului maghiar, eliberată acum din sclavie prin 
strălucita învingere a armelor, cari s-au luptat pentru drepturile 
civilizației umane, împotriva principiului barbar al opresiunii 
naționale şi de clasă, înaintea opresorilor de până aici a declarat 
voinţa sa de a se constitui în stat liber şi independent, spre a-şi 
putea valida nelimitat forțele în serviciul cultural şi civilizației 
omeneşti... Anunţând popoarelor lumii această voinţă şi hotărâre 
a sa, națiunea română din Ungaria şi Transilvania invocă pe 
seama sa sprijinul lumii civilizate şi geniul libertății omeneşti, 
declarând sărbătoreşte că din ceasul acesta, oricum vor decide 
puterile lumii, ea este hotărâtă a pieri mai bine decât a suferi mai 
departe sclavia şi atârnarea. Națiunea română din Ungaria şi 
Transilvania speră şi aşteaptă, că în năzuinţa ei pentru libertate o 
va ajuta întreg neamul românesc, cu care una vom a fi de aici 
înainte. 


CONVOCAREA ADUNĂRII NAȚIONALE DE LA ALBA 
137 


IULIA 
(20 NOIEMBRIE 1918) 


„Istoria ne cheamă la fapte. Mersul irezistibil al 
civilizațiunei omeneşti a scos şi neamul nostru românesc din 
întunericul robiei la lumina cunoștinței de sine. Ne-am trezit din 
somnul de moarte şi vrem şi trăim alături de celelalte naţiuni ale 
lumii liberi şi independenţi. În numele dreptăţii eterne şi al 
principiului liberei dispoziţiuni a naţiunilor, principiu consacrat 
acum prin evoluțiunea istoriei, națiunea română din Ungaria şi 
Transilvania are să-şi spună cuvântul său hotărâtor asupra sorții 
sale şi acest cuvânt va fi respectat de lumea întreagă... În scopul 
acesta, convocăm Adunarea naţională a naţiunii române din 
Ungaria şi Transilvania la Alba Iulia, cetatea istorică a neamului 
nostru, pe ziua de 18 noiembrie/1 decembrie st. n.a.c. la orele 10 
a.m.” Urmează 12 puncte referitoare la cei ce pot fi aleşi de- 
putaţi şi la condiţiile ce trebuiesc îndeplinite. 


CREDENŢIONALELE UNIRII 


Lupta seculară a românilor pentru unirea cu ţara s-a 
definitivat la 1 decembrie 1918, prin încheierea procesului de 
formare a statului național unitar român. Din perioada imediat 
premergătoare acestui act, aceea a alegerii deputaților pentru 
Alba Iulia, votaţi de către locuitorii satelor şi delegaţi să-i re- 
prezinte prin aşa numitele „credenţionale”, prezentăm conținutul 
celui semnat la Ghilad în 24 noiembrie 1918: „Iscălitul Consiliu 
Naţional Român din Ghilad (Comit. Timiş, cercul Ciacovei), 
ales la această demnitate din voia obştei poporului român din 
Ghilad, prin aceste Litere credenționale delegăm din sânul 
nostru pe d-nul Gheorghe Nicolescu să ia parte la Congresul 
Naţional al tuturor românilor din Ardeal ce va avea loc la 1 
decembrie 1918 în Alba Iulia, şi împuternicim pe numitul dn. 
Gheorghe Nicolescu ca la acest congres să reprezinte interesele 

noastre conform dorinței poporului românesc din Ghilad. 
Ghilad, la 24 noiembrie 1918, Consiliul Naţional Român din 
Ghilad, preşedinte Nicolae Chicomban”. 


DIN CREDENȚIONALELE UNIRII 


Odată cu publicarea regulamentului pentru alegerea 
deputaților, în întreg teritoriul românesc se desfăşoară însuflețite 
adunări populare care hotărăsc numele trimişilor lor la Alba 
Iulia şi le încredințează voinţa de unire eu ţara mamă. Pentru 
vibrantul mesaj de patriotism, pentru durerile de până acum, re- 
producem mesajul adunării românilor din Beba Veche: „Mărită 
Adunare Naţională! Noi, românii din cea mai nordică 
extremitate românească a comitatului Torontal, noi cari aici am 
fost straje neadormită a întregului neam românesc, noi cari în 
vălmăşagul acesta de popoară, ca fii credincioşi ai neamului 
nostru, am simţit mai grozav tirania dominațiunei străine, noi 
din cuibul acesta — Beba Veche, unde ne zac îngropați şi moşii 
şi părinții noştri, morţi cu dorul unui vis neîmplinit, trimitem azi, 
când la Alba Iulia aleargă tot românul de bine, măritei noastre 
adunări naționale, salutul nostru frățesc! 

lar pe delegaţii noştri, dl. învățător Nicolae Vasilie şi 
soţii, îi împuternicim ca, în fața întregii noastre adunări na- 
tionale, să fie rostitorii înflăcărați ai adevăratelor noastre 
sentimente româneşti, să adereze în numele nostru la toate 
hotărârile adunării naţionale, luate pentru asigurarea binelui şi 
fericirei trainice a neamului românesc de pretutindeni şi să roage 
pe conducătorii mari ai neamului românesc ca atunci când se va 
pecetlui soartea neamului românesc să nu-şi uite nici de cea mal 
expusă comună românească, de comuna Beba Veche şi pe 
locuitorii ei scăpându-i de sub jugul dominațiunei străine, să-i 
încorporeze la neamul românesc. Trăiască adunarea națională! 
Trăiască vrednicii conducători ai neamului românesc!” Urmează 
semnăturile membrilor sfatului naţional românesc. 

PROTOCOL 


„Luat în comuna Gătaia la 15/28 noiembrie 1918, în 
adunarea electorală a cercului electoral pentru alegerea a cinci 
reprezentanţi (delegaţi), care să reprezinte acest cerc electoral la 
adunarea naţională a națiunii române din Transilvania 
convocată la Alba Iulia, pe ziua de 18 novembre (1 decemvrie 
n.) 1918. 

Preşedintele Consiliului naţional român din Gătaia dr. 
Nicolae Popovici, după ce salută pe cei adunaţi, roagă adunarea 
ca să-şi aleagă un preşedinte şi un notar pentru conducerea 
adunării. Adunarea alege ca preşedinte pe dr. Nicolae Popovici, 
iar ca notar pe preotul Petru Buhariu. 

Preşedintele adunării declarând adunarea deschisă, 
constată că la adunare s-au prezentat un număr însemnat de 
alegători şi popor mult din comunele din cerc: Gătaia, Sculea, 
Berecuţa,  Sîngeorge, Morava (Semlacu-Mare), Gherteniş, 
Şoşdea, Cerna, Cadăr, prin urmare la adunare este reprezentată 
majoritatea comunelor din cercul electoral. Roagă deci adunarea 
ca să aleagă, pentru reprezentarea cercului la Alba Iulia, cinci 
delegați. Adunarea alege cu aclamaţie delegaţi pe dr. Nicolae 
Popovici, din parohia Gătaia, Damaschin Marineu profesor în 
Deta, Ion Ciucurel, plugar în Şoşdea, loan Mitaru, paroh în 
Opatiţa şi Pamfilie Jurcovici, plugar în Gărtăniş, cărora li se 
înmânează credenționalele recerute subscrise de preşedintele şi 
notarul adunării electorale, precum şi de bărbaţii de încredere ai 
comunelor din cerc. 

După mai multe vorbiri însuflețite, preşedintele încheie 
adunarea După ce protocolul prezent se autentifică prin 
subscrierea preşedintelui şi notarului adunării, precum şi a 
bărbaților de încredere, se predă d-lui dr. Nicolae Popovici, care 
va avea să-l prezinte adunării naţionale. Gătaia la 15/28 
novembre1918. 


140 


DELEGAȚII BĂNĂŢENI PENTRU ALBA IULIA 


Imediat după publicarea convocării pentru adunarea 
națională şi a regulamentului cadru de desfăşurare a alegerilor, 
românii bănăţeni, înfruntând piedici nenumărate, puse la cale de 
trupele de ocupație, străine au început să-şi desfăşoare adunările 
locale pentru alegerea delegaților lor. Într-o atmosferă 
însuflețitoare, românii şi-au ales delegaţii, în perioada cuprinsă 
între 25 şi 28 noiembrie 1918. Între aceştia pot fi întâlniți 
numeroşi ţărani, învățători, avocați, medici, preoți, studenți. 
Imediat după aceste alegeri, ei îşi încep pregătirile pentru 
plecare, însuflețiți de îndemnurile celor care i-au delegat. 

Plecarea lor s-a făcut în condiţii deosebit de grele, 
întrucât trebuiau să evite orice fricţiune cu trupele de ocupație 
spre a obţine autorizația de plecare. Printre primii, la 27 
noiembrie, a plecat un grup din părțile lugojene. I-a urmat o altă 
parte, pe 28 noiembrie, dar abia intervenţia energică a lui 
Valeriu Branişte a reuşit să le elibereze calea spre Alba Iulia, la 
60 de delegaţi. În 30 noiembrie un tren special a plecat din 
Lugoj cu circa 300 delegați. Trenuri similare au plecat şi din 
Timişoara şi Arad. Cei din zona Caransebeşului au plecat prin 
Haţeg. Au fost însă cazuri de delegați care au fost împiedicaţi să 
plece sau să ajungă, cum este cazul delegaţiei din Giulvăz, ares- 
tată în gara Timişoara şi eliberată abia în seara zilei de 30 
noiembrie. Asemeni lor, o parte din delegații din sudul 
Banatului au fost siliți să rămână fie în comunele lor, fie în 
diverse porțiuni ale drumului spre Alba Iulia. 


O SCRISOARE 


Ziarul lugojean „Drapelul” publică, în două numere 
consecutive, mărturia unui participant la marea adunare care se 

semnează modest G. B. Considerăm că este vorba despre 
învățătorul şi poetul bănățean George Bălteanu. lată câteva 
dintre cele mai semnificative fragmente ale acestei mărturisiri: 
„Prietine! M-ai rugat să-şi scriu, cum am umblat şi văzut la Alba 
Iulia. Eu am cam întârziat şi aşa cele mai multe le vei şti din 
raporturile ziarelor... Valurile mulțimei însuflețite m-au luat şi 
pe mine înainte... M-am întors, abia răzbind prin mulțime, dar n- 
am mai putut răzbate în sală. Atunci dimpreună cu alții, ne-am 
luat din nou cu mulțimea poporului înainte. Pe drum la dreapta 
şi la stânga, tot feciori, bărbaţi şi chiar bătrâni în haine ţărăneşti 
cu arma la umăr iar sus, pe ziduri, sentinele păzeau „cetatea 
noastră”. Când am ajuns înaintea porții istorice a Marelui 
Mihaiu Viteazul, vedeam parcă aievea intrarea lui în Alba Iulia, 
după cum o închipuiam din icoana mare care se mai află şi astăzi 
în unele case româneşti. Deasupra ei juca un drapel mare tricolor 
în bătaia vântului de toamnă. La stânga lui salută o sentinelă... 
Ajungem la locul celor patru tribune, poporul le înconjura şi 
aştepta mântuirea. Din marea mulțimei se ridică pădurea de stin- 
darde bătute de vânt spre oraş, închipuind parcă legătura 
gândului mulțimei cu reprezentanții din constituantă, care în 
această vreme hotărăsc mărturisirea crezului nostru — alipirea 
tuturor românilor la România liberă... Muzică, jocuri şi cântece 
naționale țin lumea laolaltă care la o vreme părea tot mai 
nerăbdătoare în aşteptarea aleşilor neamului, ca să vestească 
solia mântuirii. În pauze, fruntaşii ţin vorbiri şi întăresc credinţa 
poporului pentru cauza dreptăţii în această zi istorică... După o 
lungă aşteptare, se aude că vin apostolii mântuirii. Lumea fierbe 
într-o mişcare generală, iar văzduhul răsună de strigătele tuturor: 
Să trăiască! Îi ascultă şi prin jurământ cu ridicarea mâinilor spun 
cu însuflețire dorința neamului românesc din Ungaria, din 
Ardeal, din Bănat: Alipirea la România liberă, care dorință a 
străbătut la noi românii subjugaţi până în adâncurile sufletului... 
lartă-mă prietine că partea din urmă, cea mai înălțătoare a 
sărbătorii n-am răbdare s-o scriu, dar a fost atât de măreață încât 
a o spune limba nu poate! 

DE LA MARELE SFAT NAȚIONAL ROMÎN 


„Întrunindu-se după adunarea naţională de la Alba Iulia, 
Marele Sfat de 180 membri, aleşi în acea adunare, a designat din 
sânul său un comitet de 15 membri, sub prezidiul dl. dr. Iuliu 
Maniu, cu încredințarea de a conduce, în mod provizoriu, toate 
afacerile națiunii române din Ardeal, Bănat şi părţile ungurene, 
până la întrunirea Constituantei fiind până atunci responsabil 
pentru toate faptele sale Marelui Sfat de 150 membri...” 


SERBARE NAȚIONALĂ LA SILAGIU 


Miercuri 4 dec./nou. Silagiu avu parte de o sărbătoare 
națională, cum poate niciodată n-a mai fost. Anume: dl. George 
Muntean (...), în societatea silăgenilor ce se întorceau de la Alba 
Iulia, înv. Nicolae Lugoşan, Nicolae Rîmneanţu, George Sîrbu, 
Simion Cernenaţu şi George Borca, a luat-o de-a dreptul către 
Silagiu, cu dorul fierbinte ca toate cele văzute în cetatea istorică 
a neamului nostru să le împărtăşească şi celor de aici. Bucuria 
celor prezenți a fost de nedescris când dl. Munteanu tinu o 
alocuțiune bine potrivită, relevând îndeosebi calvarul de 
suferinţe de care până acu avu parte poporul românesc de aici, 
până ce ziua în veci neuitată de la Alba Iulia, prin decretarea 
uniunii tuturor românilor, făcu capăt atâtor nedreptăţi. Neamul 
românesc de pe aceste plaiuri acum poate privi cu îndreptățită 
nădejde spre viitor. Se cere însă cumpătat trezire, muncă fără 
preget, ascultare şi ordine desăvârşită în toate direcțiunile. 
Numai păstrând aceste curate sentimente şi iubindu-ne reciproc 
unul pe altul — putem primi cu deplină bucurie razele 
binefăcătoare ce negreşit au să izvorască din hotărârile de aur ce 
s-au adus în cetatea glorioasă a lui Minai Viteazul... Într-un ton 
melodios şi cuprins de adevărat entuziasm, începe până ieri 

oropsitul nostru imn: „Deşteaptă-te, române”!, care asemenea fu 
continuat de corul dirigiat de înv. Nicolae Lugoşan, cu un elan 
de însuflețire cum numai paserea acum scăpată din robia coliviei 
e capabilă. Şiroaie de lacrimi brăzdau feţele încrețite de năcazuri 
a celor mai în etate.... Această serbare a descătuşării pe veci s-a 
gravat în inimile setoase ale silăgenilor... Pe lucru deci, căci 
vremea ne cheamă, dar totodată şi trece!” (Relatare din presă). 


FESTIVALUL STUDENŢILOR 


„Societatea de lectură „Mihai Vodă Viteazul” a 
studenților români din Lugoj organizează mâine, duminică (9 
decembrie, n.n.) o întrunire festivă, la orele 3 d.a., în sala mare a 
şcolii româneşti din localitate, cu următorul program: 7rei 
culori, cor 4 voci, condus de Filaret Barbu; Noi vrem pământ, 
poezie de G. Coşbuc, declamată de C. Proştean; Duet şi alte 
opuri de muzică executate la violină de F. Barbu şi la pian de C. 
Iorga”. (Relatare din presă). 


FESTIVITATE LA CIREŞU 


„Miercuri, 11 decembrie, a avut loc la Cireşu (zona 
Lugoj) o ceremonie dedicată steagului naţional românesc. Au 
participat invitaţi din Găvojdia, Jdrioara, Jena şi Lugoj. Urmează 
discursurile unor fruntaşi ai satului şi invitaţi. Astfel, V. Bârlea 
explică din suferințele şi asupririle de ieri, învierea noastră 
națională de azi. În sfârşit, simpaticul poet G. B. (George 
Bălteanu, n.n.) explică însemnătatea tricolorului românesc, 
preamărind într-o poezie proprie firea neîntrecută a plugarului 
român... După-amiază, poporul adunat într-o sală încăpătoare a 
urmat mai departe serbarea întreruptă prin un joc aprins, la care 
se încinse aproape tot satul, până şi piticocii de băieți...” 
(Relatare din presă). 

CLUBUL „2 APRILIE” 


Cunoscută timişorenilor, clădirea clubului întreprinderii 
„Banatul”, aflată pe str. Ştefan cel Mare, păstrează imaginea 
unui eveniment cu largi repercusiuni asupra vieţii muncitoreşti şi 
sindicale din România: Congresul Sindicatelor Unitare din 
România, desfăşurat aici între 2 şi 5 aprilie 1929. Peste 350 de 
delegaţi ai organizațiilor sindicale de pe cuprinsul întregii țări au 
dezbătut aici, timp de patru zile, cele 19 puncte aflate la ordinea 
de zi (printre ele: respectarea zilei de muncă de opt ore, asigurări 
sociale şi asistență medicală, concedii, înlăturarea şomajului). 
Prin hotărârile luate, acest mare forum al sindicatelor 
muncitoreşti, sindicate ce acționau în concordanță cu comuniştii, 
a contribuit la concentrarea activiştilor mişcării muncitoreşti şi 
sindicale, a forțelor şi energiilor revoluţionare şi a ales o 
conducere capabilă să mobilizeze clasa muncitoare în lupta sa. 


IOACHIM MILOIA (1897-1940) 


Din scânteietoarea pleiadă de intelectuali bănăţeni dintre 
cele două războaie, figura lui Ioachim Miloia se detaşează da- 
torită pasiunii şi priceperii dovedite în activitatea sa pluri- 
disciplinară. S-a născut la 3 mai 1897 la Ferendia, dintr-o 
familie de învăţători. Studiile şi le începe la Caransebeş, apoi 
urmează facultatea la Bucureşti şi Roma. Aici obţine în 1922 
licenţa în arte şi în 1924 doctoratul în istoria artelor, fiind astfel 
primul bănăţean posesor al acestui titlu; tot la Roma obţine, în 
1927, titlul de doctor în istorie şi filosofie. Pe întreg parcursul 
studiilor a adunat un material imens referitor la cultura şi 
civilizația românească. 

În toamna lui 1927 este numit profesor la Timişoara, iar 
din 28 ianuarie 1928 este director al Muzeului Banatului din 

Timişoara. În această calitate, Ioachim Miloia a dat dovada 
marilor sale calităţi. A fost, concomitent sau alternativ, arheolog, 
istoric, filosof, pictor, pictor-restaurator de monumente, profesor 
la Politehnică, critic de arta, literat, muzeograf, epigrafist. 
Studiile publicate ca şi rapoartele întocmite, aflate în arhive, 
păstrează această activitate multiplă şi cu rezultate ştiinţifice 
merituoase. 

Ioachim  Miloia a redactat, de multe ori singur, 
prestigioasa revistă „Analele Banatului”, în care a publicat o bu- 
nă parte a cercetărilor sale pluridisciplinare. A fost redactor o 
vreme şi la Revista Institutului Social Banat-Crişana. Dintre 
acțiunile care i-au purtat amprenta se detaşează cele de 
organizator al Arhivelor statului Timişoara şi de preşedinte al 
multor comisii şi societăţi istorice, culturale şi artistice. Moare la 
3 martie 1940, în vârstă de numai 43 ani. 


UN INTERVIU AL LUI CONSTANTIN DAICOVICIU 


Prin coloanele îngălbenite ale ziarelor se află încă multe 
mărturii despre viața şi preocupările înaintaşilor noştri. lată 
acum câteva dintre mărturiile lui Constantin Daicoviciu, fiu al 
Banatului, consemnate în clădirea de atunci a muzeului (azi 
partea dinspre str. Alba Iulia a Operei), în prezenţa lui Ioachim 
Miloia, directorul instituţiei muzeale. 

Între 16 şi 19 august 1939, Ioachim Miloia şi Constantin 
Daicoviciu au făcut periegheze arheologice în preajma 
Timişoarei, în încercarea de a afla diverse răspunsuri la 
problemele care-i frământau. În seara aceleiaşi zile lucrau 
amândoi în clădirea muzeului. Aici i-a surprins curiozitatea 
ziaristului care n-a scăpat ocazia unui interviu. 

lată afirmaţii ale marelui istoric, făcute atunci (adică 
exact acum o jumătate de veac) şi cititorii pot răspunde mai bine 
cit a evoluat de atunci situația cunoaşterii istorice a zonei noas- 
tre. 

„În Banat problemele arheologice sunt multiple. Atât 
privitor la epoca preistorică cât şi pentru istoria acestui pământ 
sub dominația daco-romană şi în epoca migraţiilor. Referitor la 
formarea poporului românesc, Banatul e recunoscut ca teritoriu 
pe care continuitatea n-a putut fi contestată. Totuşi trebuiesc 
sporite dovezile materiale ale acestei continuităţi pe care istoricii 
o afirmă. Altă problemă mare o constituie arheologia medievală, 
care, în general este până acum puţin explorată în ţara noastră. 
În ce priveşte Banatul el e împănat cu o mulţime de fortărețe şi 
cetăți medievale despre care cu multă uşurinţă s-a spus că ar fi 
toate ungureşti şi nemţeşti. Ba foarte multe din ele contau ca 
preistorice, sau chiar avare. O simplă recunoaştere pe teren cu d. 
Miloia ne-a lămurit. Pentru început din cauza lipsei mijloacelor 
materiale, lucrăm în apropierea Timişoarei atacând una din 
problemele cele mai controversate, pe aceea a valurilor romane 
cari străbat Banatul în trei sau patru valuri, aproape paralele”. 

Săpăturile proiectate pentru acel timp erau Corneşti 
Cerneteaz şi Berini, urmând ca într-o altă etapă să fie extinse. 


TROLEIBUZUL TIMIȘOREAN 


Concepută şi proiectată de specialiştii fostei întreprinderi 
electro-tehnice din Timişoara, prima linie de troleibuz din 
România a intrat în funcţiune la 15 noiembrie 1941, pe un traseu 
de 3.490 m, ce se întindea între Gara de Nord şi piaţa N. 
Bălcescu. Timişorenii le numeau „firobuze”, nume folosit, 
uneori, şi azi. Primele şapte troleibuze au fost marca „Fiat” şi, 
cu ajutorul lor, în anul 1942 au fost transportați 54.000 călători. 
În anul 1943, pe cele trei trasee existente (Gara de Nord-Piaţa 
N. Bălcescu; Gara de Nord-Ronaţ; Piaţa Libertăţii-Calea 
Lipovei) au fost transportaţi 665.280 călători, deci de 13 ori 
mai mult decât în anul precedent. În anul 1947, se dă în 
exploatare o linie de 1.070 m, din piața Bălcescu, prin Piaţa 
Unirii, până la depoul de tramvaie, iar în 1948, linia Plata 

Unirii-Calea Aradului-Calea Lipovei, în lungime de 2.800 m. 
De la aceste prime linii de troleibuz până la cele 
existente azi pe teritoriul municipiului, de la primele mii de 
călători până la milioanele de călători pe an, distanţa a fost 
parcursă cu paşi repezi. De la importul de troleibuze până la 
troleibuzele autohtone, simple sau articulate, silențioase şi 
elegante, care circulă azi prin Timişoara, distanţa este uriaşă. 


TINERI TIMIŞORENI PE ȘŞANTIERE 


Răspunzând chemării Partidului Comunist de a participa 
la munca de reconstrucție a României, sute şi mii de tineri 
timşoreni au participat, în primii ani de după război, la ample 
acţiuni de muncă patriotică. În perioada 1945-1946, tinerelul a 
acționat pentru înlăturarea urmelor războiului în Timişoara, iar 
în cursul anului 1947, în zona înconjurătoare. Cu prilejul 
Proclamării Republicii, apelul lansat tineretului român, „„Veniţi 
cu miile şi fiţi în fruntea tineretului în brigăzile de reconstrucție, 
în spiritul care a animat pe brigadierii de la Agnita-Botorca”, a 
găsit un puternic ecou şi în rândurile tineretului timişorean. 
Astfel, în cursul anului 1948, brigăzile timişorene erau prezente 
pe marile şantiere de la Bumbeşti-Livezeni, Salva-—Vişeu, ca şi 
la muncile de desecare de la Banloc-Livezile sau la construcția 
liniei de tramvai Timişoara-Ronaţ. Despre munca plină de elan 
a tinerilor aflați pe marele şantier Bumbeşti-Livezeni, ziarul 
„Drapelul roşu” („Luptătorul Bănăţean”) scria: „Timişoara şi 
județul Timiş-Torontal sunt reprezentate prin 220 de brigadieri, 
utecişti, care muncind acolo cu aceeaşi râvnă şi dragoste 
dovedite la executarea lucrărilor de folos obştesc din regiunea 
noastră, vor ajuta la terminarea cu un ceas mai devreme a unor 
măreţe opere constructive, de pe urma cărora țara întreagă va 
avea de câştigat”. Aprecieri semnificative a publicat şi ziarul 
„Scânteia”. 

